
Curiozitatea fiind unul din păcatele cele mai mărunte ale 
lui John Morlay, nu se putu împiedica, în dimineaţa aceea, să 
se oprească în faţa proprietăţii Little Lodge, spre a fi martorul 
febrilelor lucrări ce se desfăşurau acolo. Aruncă o privire 
interesată prin poarta destul de larg deschisă ca să-i îngăduie 
să vadă în toată voia grădina şi casa, însă mult prea strâmtă 
pentru hamalii care, scoțând înjurături sonore, încercau să 
introducă prin ea un vast dulap rustic. 

Spectacolul care se oferea privirilor curiosului observator 
nu era, totuşi, deloc senzaţional. In spatele grilajului se 
întindea o peluză tunsă, la dreapta ceva ce aducea a bazin cu 
nuferi şi, în fund, un pavilion cu dimensiuni mai mult decât 
reduse. 

Era o vilă în stil pseudo-Queen-Ann, însă aşa de mică 
încât părea construită de vreun magnat al finanţelor pentru o 
fetiţă răzgâiată care şi-ar fi pus în gând să aibă o casă de 
păpuşi adevărată. Zidurile erau zugrăvite în roşu, deasupra 
uşilor erau felinare de tuci, iar la ferestrele strâmte atârnau 
perdele înflorate. 

Situată departe de lume, Little Lodge nu risca să fie 
descoperită decât de exploratori care, precum John Morlay, 
preferau potecile de scurtătură pline de mister, marilor şosele 
zgomotoase, mirosind a gudron. La drept vorbind, drumul care 
ducea la Little Lodge de-abia dacă merita acest nume, 
deoarece era o cărare de fundătură, ramificaţie modestă a 
unui drum puţin frecventat, alee melancolică ce nu ducea 
nicăieri, cum se mai găsesc şi altele în împrejurimile Ascot- 
ului. 

Era cât se poate de evident că un nou proprietar îşi 
transporta penaţii! la Little Lodge. John Morlay se luă după 
hamalii care, încărcaţi cu povara lor, înaintau cu poticneli pe 
aleea acoperită recent cu pietriş. Bazinul cu nuferi era plin cu 
o apă ridicol de limpede şi de transparentă. Un grădinar, 
ocupat cu manevrarea unei maşini de tuns iarba, se opri la 
vederea vizitatorului, îşi trecu mâna pe frunte şi îl salută pe 
John Morlay cu acel amestec de respect şi nepăsare pe care-l 


1 Zeii ocrotitori ai casei la etrusci şi la romani; la figurat cămin, casă 

adoptă servitorii ce nu-şi cunosc încă stăpânii, faţă de orice 
străin susceptibil de a fi unul dintre aceştia dar cărora, mai pe 
urmă, li se poate tot atât de bine întâmpla să nu mai fie numiţi 
nici măcar „domnule”. 

— Erau şapte milioane de mormoloci în bazinul ăsta, zise 
el într-o doară. 

Această declarație extravagantă nu păru să-l 
stingherească deloc pe John Morlay. 

— Eu n-am numărat decât şase milioane, răspunse el, la 
tanc. Dar, dacă vrei, o facem pe jumătate. Să zicem că erau 
şase milioane şi jumătate şi s-o lăsăm baltă. 

— Când am venit aici, iarba era atât de înaltă, reluă 
grădinarul, în timp ce mâna lui schiţă o vagă mişcare între 
genunchi şi talie. 

— Doar atât? se minună John Morlay. Când mă plimb prin 
grădina mea, iarba mă gâdilă la gât. Dar, ia spune, cine-s 
oamenii ăştia? Chiriaşi noi? 

— Nu, zise grădinarul, întorcând capul către casă. Nu 
sunt chiriaşi, ci noii proprietari. Au cumpărat casa de la 
bătrâna Lady Culson, ştiţi, aceea care purta totdeauna pălării 
verzi pentru cursele de la Ascot... 

— Nu ştiu, răspunse, fără să se ruşineze, John Morlay. 
Trebuie că avea o colecţie faimoasă de pălării din acelea 
verzi... 

— Acuma e a unei contese... 

— Cine? Colecţia de pălării verzi? Ah! iartă-mă, vrei, 
desigur, să spui de casă. j 

— E tinerică de tot, contesa, reluă grădinarul. Incă n-am 
văzut-o dar se pare că soseşte de la pension. li vine aici o 
cameristă, o bucătăreasă şi o femeie cu ziua. Cât despre 
mine, eu sunt extranumerar... 

— Ah! făcu John. 

— Am fost angajat pentru două zile pe săptămână. Ca şi 
cum ai putea să dai de capăt la toată treaba asta, venind 
două zile pe săptămână, zise el cu un aer dezolat. Ca să faci 
niţică ordine în harababura asta, ai avea de lucru de 
dimineaţă până seara, în toate zilele săptămânii. N-am nici 
măcar seră... Aşa că la iarnă vor trebui dezgrădinate toate... 

— Toate, ce? 

— Florile, ce naiba! 

John Morlay aruncă o privire în jur: 

— Care flori? 

Grădinarul trase cu putere aer în piept, apoi recită o 
litanie de nume de soiul celor ce se găsesc în dicționarele de 
specialitate sau în cataloagele negustorilor de seminţe. Când 
termină, îşi pierduse răsuflarea. John Morlay emise atunci 
modesta pretenţie de a completa această listă cu mixandre. 

Grădinarul îi aruncă o privire dispreţuitoare şi se întoarse 
în tăcere la maşina de tuns iarbă, cu aerul cuiva ce nu-şi 
întrerupsese treaba decât ca să-şi sufle nasul. 

Vizitatorul se îndreptă spre casă şi aruncă o privire prin 
uşa deschisă. Din vestibul se răspândea un miros de 
zugrăveală proaspătă, amănunt ce justifica pe deplin 
prezenţa, înăuntru, a unui lucrător în salopetă albă şi înarmat 
cu o pensulă. 

John Morlay începu să dea ocol casei, cu mersul lui de 
plimbăreţ înveterat. Hotărât lucru, acest castel liliputan îl 
fermeca. Prin urmare, între zidurile lui tocmai se instala o 
contesă. O contesă... John Morlay trecu mental în revistă toate 
nobilele doamne deţinătoare ale acestui titlu pe care le 
cunoştea personal sau din auzite. 

Dintr-o dată îşi dădu seama că nu era singurul vizitator în 
acea grădină. Celălalt intrus era un bărbat înalt, robust, hirsut, 
îmbrăcat sărăcăcios şi cu un aspect mai degrabă respingător. 
Se oprise la câţiva paşi de poartă, ca unul care se aştepta să 
fie poftit afară dintr-o clipă în alta, şi contempla casa. Şi el îl 
văzuse pe John şi se îndreptă către acesta cu un mers nesigur. 

— Se poate găsi de lucru pe aici, patroane? întrebă el. 

Vocea era răguşită, cu intonaţii grosolane. John Morlay îl 
examină cu curiozitate. Purta, de-a curmezişul pieptului, peste 
vesta jerpelită, o desagă soldăţească; pantofii, aparent prea 
mari, erau găuriţi, iar pantalonul subţiat cu totul la genunchi. 
Prin cămaşa desfăcută se întrevedea un piept bronzat. Dintr-o 
ochire, John Morlay constată că acel costum nu fusese, cu 
siguranţă, uzat de purtătorul lui actual. 

— Regret, zise el fără să clipească. N-am de lucru pentru 
dumneata, prietene. De câtă vreme ai ieşit?... Omul ridică 
spre interlocutorul său o privire năucă. 

— Hai? 

— Te întreb de cât timp eşti în libertate? 


Omul întoarse capul şi-şi plimbă privirile pe casă, peste 
grădină, în văzduh chiar, însă evitând cu grijă să le 
întâlnească pe ale lui John Morlay. 

— Nu înţeleg ce vreţi să spuneţi, mormăi el. 

— Mă informez, simplu, de câtă vreme ai ieşit din 
puşcărie. 

— Asta mă priveşte, răspunse zgândărit omul. Mi-am 
executat pedeapsa până la capăt, n-am de dat cuiva 
socoteală, dumitale mai puţin decât oricui. 

In acel moment, doi hamali trecură pe lângă ei, cărând 
un tablou enorm. John Morlay nu era destul de bine plasat ca 
să-şi poată face o idee despre valoarea artistică a tabloului. 
Văzu, vag, că înfăţişa o tânără înveşmântată în bleu. Părul îi 
era de un blond fad şi, undeva, prin preajma mâinii ei, mai era 
şi un buchet de flori. 

Fostul deţinut stătea gata să plece dar, obişnuit fără 
îndoială cu interogatoriile interminabile, nu îndrăznea să ia 
iniţiativa acestui gest. John Morlay îi înţelese ezitarea, îl 
concedie cu un gest al mâinii, apoi plecă în direcţia intrării 
casei. Acolo păru să se asigure dintr-o privire asupra bunului 
mers al lucrărilor, apoi se apropie de grădinar. 

— Contesa şi mai cum? întrebă el, reluând fără alte 
fasoane conversaţia întreruptă. 

— Imi cereţi prea multe, răspunse grădinarul. E un nume 
străin... italienesc, cred. Incepe au M, dacă nu mă înşel. 

— Mulţumesc pentru precizia informaţiilor dumitale, zise 
John Morlay. 

Reveni la poartă, se dădu o clipă la o parte ca să lase să 
treacă hamalii care duceau acum o comodă, şi ajunse din nou 
pe potecă. La vreo zece metri staţiona un camion pentru 
transportul de mobile, pe care-l văzuse de la sosire. O luă într- 
acolo, când o altă maşină sosi, oprind în spatele camionului. 
Din ea cobori o femeie. Era o persoană între două vârste, 
corpolentă şi semănând întru totul unei guvernante. Totuşi, 
grădinarul nu anunţase sosirea uneia dintre aceste 
respectabile matroane. Oricum ar fi fost, curiozitatea lui John 
Morlay nu se extindea asupra serviciului casei. 

Cu pas încet se îndreptă spre şosea şi când ajunse acolo 
îl căută din priviri pe „Boabă de mazăre”. Văzându-l, porni 
către el, cu gândul mai departe la tânăra castelană care-l 
intriga. Ea avea să aducă o notă romantică la Ascot, va duce o 

viaţă mondenă şi, probabil, în timpul curselor de cai, va invita 
la ea crema societăţii londoneze. Apoi, la încheierea sezonului, 
va lăsa storurile, va trage obloanele şi va pleca la Deauville 
sau la Lido, până în ziua când casa ei de păpuşi îşi va relua 
acrul de sărbătoare, spre a o primi. 

„Boabă de mazăre” îl readuse numaidecât la realitate. 
Acest tânăr sub-inspector al Scotland Yard-ului nu se mândrea 
din cale-afară cu porecla lui leguminoasă, însă o purta cu 
resemnare şi filosofie, cu atât mai mult cu cât numele lui 
veritabil, Pickles, nu făcea mai multe parale. Numele acesta, 
omonim unor legume conservate în oţet, după care se dau în 
vânt compatrioţii lui, urmase un drum destul de cotit până să 
ajungă la porecla asta niţeluş ridicolă. Cum Pickles se asociază 
întotdeauna în spiritul unui englez cu muştarul, iar culoarea 
părului tânărului poliţist o amintea cumva pe a acestui 
condiment, fusese mai întâi supranumit „Domnul Muştar”. 
insă lucrurile nu au rămas acolo. Domnul Pickles având 
reputaţia unui om extrem de caustic şi oarecum periculos, 
curând începu să se facă aluzie, cu privire la el, la vechiul 
dicton englez după care „Muştarul arde ca boabele de mazăre 
pe foc”. Pe urmă, în fine, i se spuse „Boabă de mazăre”. 

O banală afacere de furt incitase poliţia din Berkshire să-l 
trimită pe  sub-inspectorul Pickles în localitatea Ascot, 
procurându-i astfel prietenului său John Morlay ocazia de a 
descoperi castelul liliputan. Intr-adevăr, „Boabă de mazăre” îşi 
lua deseori cu el în deplasări prietenul căruia nu-i aprecia atât 
curiozitatea nestăpânită şi darul observaţiei, cât confortabilul 
automobil. 

La Ascot, sezonul avea să înceapă doar peste câteva 
săptămâni, dar de pe acum câteva personalităţi importante se 
şi instalaseră pe aceste meleaguri faimoase în istoria curselor 
de cai şi în aceea a vieţii mondene. Aşa se întâmplă că într-o 
bună zi sosise la Ascot un conte a cărui tânără soţie avea 
slăbiciune pentru safire. Ea poseda un număr incredibil de 
inele, coliere şi brățări împodobite cu pietrele ei preferate, de 
care nu se despărţea nici chiar în călătorii. 

Intr-o seară, în timpul unei recepții, un artist al 
spargerilor, suindu-se pe o scară, pătrunsese prin fereastră în 
dormitor, găurise casa de bani care se afla în dreptul patului şi 
luase trei sipete unde se aflau faimoasele bijuterii. Se 
pregătea să plece cu prada, când în cameră intrase camerista. 

La vederea omului mascat cu un fular negru, deschisese 
gura să ţipe, dar „o mână de fier’ - după propria-i expresie - o 
strânsese de gât „iar strigătul i se stinsese în piept”. 

Brava duduie se nutrea cu romane de groază şi cunoştea 
pe dinafară toate clişeele îndrăgite de către amatorii acestor 
lucrări. Ea afirma că apoi „totul i se făcuse negru în faţa 
ochilor şi că lunecase în neant”, ceea ce, tălmăcit în limbaj 
curent însemna, în chip evident, că leşinase. Nimic dezonorant 
într-asta, de altfel, căci în locul ei, nouă fete din zece ar fi avut 
aceeaşi reacţie. 

Descriindu-l pe „Boabă de mazăre” ca pe un „tânăr 
polițist”, nu făceam aluzie decât la aspectul lui. În realitate, 
trecuse de patruzeci de ani, însă nu-şi arăta vârsta şi putea 
trece foarte bine drept unul „sub treizeci”. Totuşi, tinereţea-i 
părelnică nu fusese de ajuns ca să răscumpere în ochii 
slujnicei indiscreţia lui de neiertat. Ea se plânse stăpânilor săi 
de „proastele maniere” ale poliţistului care, în loc să se ocupe 
de afacerea spargerii, ţinuse să se informeze asupra relaţiilor 
ei şi ceruse amănunte asupra „verilor şi logodnicului ei”. 

— Camerista mea este o persoană cu totul respectabilă, 
afirmase doamna cu safirele. 

— Nimeni nu e respectabil, ripostase cu cinism „Boabă 
de mazăre”. 

Rămas cu prietenul său John Morlay, se lăsă în voia 
amărăciunii lui. 

— E vorba de o spargere vulgară, cu complicitatea 
slujnicei şi consider că-i ruşinos să mă fi deranjat pentru un 
asemenea fleac. Vai! Scotland Yard-ul nu ştie încă să 
folosească talentele de care dispune. 

— De unde atâta subită modestie? Termenul de geniu ţi 
se pare acum exagerat spre a-ţi califica aptitudinile 
excepţionale? sugeră John Morlay, pe jumătate serios, pe 
jumătate ironic. 

„Boabă de mazăre”, obişnuit cu zeflemelele amicului său, 
nu le mai luă în seamă şi se mulţumi să ridice din umeri, ca o 
fiinţă sortită să rămână neînţeleasă de-a lungul întregii ei 
vieţi. 

John Morlay nu putuse niciodată ghici dacă veşnicile 
aluzii ale sub-inspectorului Pickles privind talentele sale de 
poliţist constituiau în ochii săi glume subţiri sau dacă „Boabă 
de mazăre” credea într-adevăr că natura, alcătuind materia 

cenuşie a creierului său, se arătase excepţional de darnică. 
Fapt e că vanitatea ostentativă a lui „Boabă de mazăre” nu-l 
incomoda de loc pe John Morlay, cum se întâmpla cu mulţi 
inspectori de la Scotland Yard, mai puţin înzestrați decât el cu 
simţul umorului. 

— Un copil de ţâţă ar descurca afacerea asta mizerabilă, 
continuă „Boabă de mazăre”, în timp ce ajungeau la garajul 
unde-i aştepta confortabilul Ford al lui Morlay. Ajunge să-ţi 
arunci ochii pe lista personajelor gata căptuşite cu câteva 
condamnări, care obişnuiesc să opereze pe aceste meleaguri. 

— A propos de personaje de genul ăsta, interveni John 
Morlay, tocmai am întâlnit un bărbat care ieşea de la 
închisoare. Mi-a făcut impresia că a făcut un stagiu destul de 
lung acolo. 

— Nu e el, declară „Boabă de mazăre”, pe un ton 
categoric. Dacă iese de la închisoare, n-a avut încă timp să 
înnoade legături... Ori, am convingerea că spargerea asta este 
opera unei bande... Dar nu-ţi chinui creierul. Treaba e ca şi 
făcută. Cunosc Ascot-ul de-a fir a păr. 

„Boabă de mazăre” pretindea să cunoască „de-a fir a 
păr” toate cotloanele Angliei unde îl trimiteau întâmplarea sau 
capriciile şefilor lui. Aşa că John Morlay nu dădea cine ştie ce 
importanţă acestui gen de declaraţii. Totuşi, de această dată, 
o luă de bună. 

— O cunoşti, de asemenea, şi pe această tânără contesă 
care tocmai a cumpărat mica vilă a lady-ei Culson? 

— Contesa Fioli? Bineînţeles. 

John Morlay conducea foarte bine, dar avea supărătorul 
obicei de a-şi comunica numaidecât emoţiile volanului. Astfel, 
Fordul făcu un salt pe care „Boabă de mazăre” nu-l găsi pe 
gustul său. 

— Eu nu stau prea rău pe pernele ăstea, însă prefer să 
dorm în patul meu, mormăi el. 

— Ce-ar fi să renunţi un minut să-ţi începi toate frazele 
cu „Eu”, sugeră John Morlay. Ce ştii despre contesa Fioli? 

— E tinerică de tot, o fetişcană aproape. Pleacă de la 
pension fără să aştepte sfârşitul anului şcolar, ceea ce nu-i 
prea face cinste... Va sosi aici săptămână viitoare şi fără 
îndoială că va permite astfel amatorilor de diamante şi de 
safire să-şi lărgească câmpul de activitate... dând în acelaşi 
timp de lucru tuturor luminilor Scotland Yard-ului. 

— Am impresia că această metaforă îl ţinteşte pe ilustrul 
meu însoțitor, îl înţepă John Morlay. 

— He, he! perspicacitatea este molipsitoare! zise „Boabă 
de mazăre”, umflându-se în pene. Ar trebui să te specializezi... 
în cuvinte încrucişate. 


Capitolul Il 


Nu era rar să vezi rătăcindu-se în biroul „Fraților Morlay” 
persoane suspicioase - ale căror bănuieli erau de altfel adesea 
întemeiate - dornice de a fi exact informate asupra faptelor şi 
gesturilor unor alte persoane, cel mai adesea cu intenţia unei 
răzbunări. John Morlay le asculta de obicei cu răbdare, însă de 
îndată ce expunerea acestor vizitatori aborda capitolul vieţii 
private, le-o tăia scurt şi risipea orice neînțelegere. 

Asta pentru că „Frații Morlay”, în pofida calităţii lor de 
detectivi particulari, nu se ocupau, spre deosebire de cea mai 
mare parte dintre colegii lor, decât de chestiuni comerciale şi 
financiare şi nu-şi efectuau anchetele decât între orele zece 
dimineaţa şi şase seara, adică în afara orelor când se tratează 
în general afacerile pasionale. 

Clienţii lor obişnuiţi erau acţionari înşelaţi, victime ale 
piraţilor industriei sau ale altor escroci fără nimic romanţios. 
La drept vorbind, fraţii Morlay, cărora agenţia le datora 
numele, erau morţi de mult, şi nepotul unuia dintre ei, John 
Morlay, continua să-şi exercite singur, sub această firmă, 
talentele sale în această branşă, cam posacă şi ingrată, a 
poliţiei private. 

In dimineaţa aceea, John Morlay stătea la biroul său ale 
cărui ferestre aveau vedere spre Hanover Square, iar 
gândurile-i erau la o sută de leghe de paşnicul sătuc Ascot şi 
de castelana de la Little Lodge, încât Selford, pe care-l numea 
poetic „paznicul meditațiilor” şi care îndeplinea funcţiile de 
uşier şi de băiat pentru alergături, apăru în prag. 

— Domnul Lester întreabă dacă vreţi să-l primiţi? 

Dacă ar fi fost sincer, John Morlay ar fi răspuns: Nu. Se 
mulţumi însă să-şi manifeste lipsa de entuziasm printr-o 
strâmbătură şi zise: 

— Pofteşte-l. 

Faptul că John Morlay îşi primea fără plăcere vizitatorul, 
nu era pe motiv că acesta i-ar fi fost antipatic. Dimpotrivă, 
oricând acest personaj totdeauna pus la patru ace şi care se 
exprima cu preţiozitate, îl amuza enorm. 

Julian Lester îşi făcu intrarea, mai elegant şi mai solemn 
ca oricând. Purta un costum cu o tăietură impecabilă, iar 
cravata îi era împodobită cu o perlă mare. Ţinea în mână 
pălăria de culoare deschisă, pe care o puse pe masă cu gestul 
cuiva care aşează într-o vitrină un obiect rar şi preţios. 

John Morlay aruncă o privire pe ceas. „/n zece minute îl 
dau pe uşă afară” îşi făgădui el. 

In acest timp, vizitatorul îşi scotea cu gravitate mănuşile. 
Contrasta puternic cu stăpânul casei. John Morlay, cu 
frumoasa lui prestanţă, cu figura sa smeadă, cu tenul bronzat 
şi cu ochii săi albaştri putea pretinde cu siguranţă titlul de 
„bărbat bine”. Vizitatorul său era şi el înzestrat cu un fizic 
avantajos, dar de un tip cu totul diferit. Slab şi înalt, avea un 
ten măsliniu, ochii negri, iar buza lui superioară era 
împodobită cu o fină mustață ca de smoală, cu o linie studiată 
cu cea mai mare grijă. 

— Aşează-te, zise John. Ce vânt bun te aduce? 

Julian luă loc în fotoliul pe care i-l indicase John, 
trăgându-şi pantalonul ca să-şi menajeze dunga impecabilă. 
intercepta surâsul pe care-l provocă această operaţie pe 
buzele detectivului, şi suspină: 

— Poţi să râzi, John. Eşti bogat şi notele croitorului nu te 
înspăimântă, pe când eu... 

John scoase dintr-un sertar al biroului său o cutie căreia îi 
ridică capacul, spre a o prezenta vizitatorului. 

— Nu, mulţumesc, dragul meu, nu fumez niciodată 
havane. Insă, dacă-mi permiţi, voi aprinde o ţigară. 

Fiecare gest, fiecare cuvânt al lui Julian Lester părea 
calculat, dinainte studiat. John îl observă, pe jumătate amuzat, 
pe jumătate agasat, în timp ce acesta scotea din buzunar o 
tabacheră de argint şi un fin ţigaret de ambră în care înfipse 
ţigara cu nesfârşită grijă. 

— Mă intrigi, Julian, spuse în sfârşit John Morlay. Tu aici, 
în acest ungher prozaic al Londrei, atunci când o mie de 
reuniuni mondene îţi solicită prezenţa... 

— Păstrează-ţi sarcasmele pentru ocazii mai fericite, 
răspunse Julian Lester scuturând cu un bobârnac o 

imperceptibilă urmă de scrum, ce-i căzuse pe pantalon. Vin 
să-ţi vorbesc de afaceri. 

— De afaceri? Am înţeles eu bine? exclamă John Morlay. 

— Perfect, confirmă Julian. E o afacere confidențială şi aş 
vrea să aflu care-ţi este tariful... N 

— Treci peste asta, te rog, zise John. Insă te previn că 
afacerile de divorţ şi de spionaj nu intră în raza mea de 
acțiune. 

Julian dădu capul pe spate şi trimise către tavan o serie 
de rotocoale de fum de o alcătuire fără cusur. 

— Nu e vorba de asta. Sunt celibatar, şi celibatar 
prudent. In plus găsesc că viaţa e şi aşa destul de complicată 
ca să n-o complic şi mai mult prin treburi ca acelea la care-mi 
faci aluzie. 

Trase în piept, conştiincios, o trâmbă de fum din ţigara 
sa, cu ochii fixaţi acum pe mărul lui Adam al interlocutorului. 

— O cunoşti pe contesa Maria Fioli, nu e aşa? zise el pe 
nepusă masă. 

John îl privi, stupefiat. 

— Va să zică... n-o cunosc, sau mai degrabă n-o cunosc 
decât după nume, căci n-am întâlnit-o niciodată. 

Julian Lester surise. 

— Ba da, ba da! Eu însumi te-am prezentat ei. Nu-ţi mai 
aduci aminte? Uite, în ajunul Crăciunului; la un ceai, într-un 
salon... 

— Ah, micuța aceea! strigă John Morlay luminându-se la 
faţă. Dar e un copil! N 

— A împlinit optsprezece ani, cu toate că nu pare. In 
două zile părăseşte pensionul. 

Trase un nou val de fum din țigară şi reluă: 

— Mama, Dumnezeu să o ierte, s-a măritat la 
şaptesprezece ani. Tata avea optsprezece ani când a condus-o 
la altar. Căsătoriile precoce sunt frecvente în familia noastră... 

— Şi te bate gândul să o faci pe Maria Fioli să urmeze 
exemplul mamei tale şi al altor membri ai familiei? zise John 
Morlay: 

Julian Lester făcu un gest vag cu mâna. 

— Incă nu m-am hotărât în chestiunea asta, declară el pe 
un ton cât se poate de serios. Sunt mai întâi de lămurit câteva 
lucruri. În orice caz, micuța e fermecătoare.. 

— Da, este foarte frumoasă, zise John gânditor. Apoi 
revenind la realitate: n-ai venit totuşi să mă vezi, ca să-mi 
vorbeşti de ea, presupun? 

— Ba da, răspunse Julian imperturbabil. Nu ignori că 
situaţia mea materială este dintre cele mai precare. Rentele 
mele se ridică la exact trei sute de lire pe an, iar articolele pe 
care le public din când în când în revistele mondene nu-mi 
aduc mare lucru. N-am o familie care să se poată însărcina cu 
găsirea unei partide convenabile şi mai cu seamă să poată 
culege toate informaţiile utile în asemenea împrejurări. 

John se lăsă pe spate în fotoliu şi izbucni într-un râs 
zgomotos. 

— Incep să înţeleg, zise el. Ai vrea să ţin locul familiei 
tale şi să fac o mică anchetă ca să aflu dacă averea tinerei 
persoane justifică interesul pe care i-l porţi. 

Spre marea lui surpriză, vizitatorul dădu din cap că nu. 

— Nu importanţa averii ei mă interesează în primul rând, 
zise Julian. Ştiu că e bogată şi că în ciuda anturajului ei 
neruşinat, viitorul îi este asigurat... 

— „întocmai ca şi acela al viitorului ei soţ, încheie John 
Morlay. Dar ce înţelegi prin acea neruşinare a anturajului ei? 
Vrei să spui că o tratează ca pe o vacă de muls? 

— Exact, deşi imaginea nu-i stă bine deloc Mariei. 

Julian se ridică şi se duse la fereastră. Cu mâinile în 
buzunare, se adânci în contemplarea Hanover Square-ului. 

— Lucrurile nu-s cine ştie ce clare. Bătrâna doamnă i-a 
cumpărat o proprietate în împrejurimile Ascotului, cu cinci mii 
de lire. Zic „i-a cumpărat”, însă cum n-am văzut actul de 
cumpărare, nu ştiu dacă cumpărătorul oficial este doamna 
însăşi sau pupila ei. 

— Cine este, deci, această doamnă? 

— Doamna Carawood, proprietara unei întreprinderi de 
confecţii care posedă sucursale în toate cartierele Londrei. 
Trebuie să-i fi auzit numele. 

Detectivul privat dădu din cap afirmativ. 

— Ei bine, această doamnă Carawood a fost pe vremuri 
bonă la contesa Fioli, o văduvă care poseda o casă splendidă 
la Bournemouth şi care descindea dintr-o familie foarte mare. 
Ori, văduva a murit fără să lase testament, cel puţin din câte 
ştiu căci, fie spus între paranteze, am făcut şi eu o mică 
anchetă, adăugă el pe un ton aproape de scuză. In orice caz, 

doamna Carawood, care continuă să se ocupe de orfană, a 
devenit ca prin minune bogată. La patru ani de la moartea 
contesei, ea a deschis o prăvălie şi aceasta a făcut pui, dacă 
pot îndrăzni să mă exprim aşa, pentru că Londra e acum plină 
de reţeaua filialelor ei. Afacerea asta o umple de bani. 

— E îngrozitor, observă John Morlay. Şi copilul? 

— Trebuie să recunosc că n-a neglijat-o pe Maria, spuse 
Julian Lester, călcându-şi cumva pe inimă. De cum a împlinit 
vârsta, copila a fost plasată într-o excelentă instituţie pentru 
tinerele fete, una din cele mai bune din Anglia. Se pare că 
bătrâna este foarte devotată copilului fostei ei stăpâne. Intre 
noi fie zis, e sacrificiul cel mai tipic, ţinând seama de profitul 
evident pe care l-a tras... 

— De ce evident? La urma urmei, nu e imposibil să fi 
deschis prima prăvălie graţie economiilor realizate din leafa 
ei, mai cu seamă dacă, aşa cum spui, a început cu afaceri la 
scară mică. N-ar fi prima oară când o dugheană de mode a 
devenit un mare magazin modern. Au mai fost precedente. 

— Ştiu, însă în mod sigur nu e cazul doamnei Carawood, 
declară Julian pe un ton categoric. E analfabetă sau aproape, 
incapabilă, într-un cuvânt, să parvină prin propriile-i mijloace. 

Se lăsă o scurtă tăcere. 

— Să admitem că ar fi aşa, zise John Morlay, ce vrei să 
fac eu? 

Julian păru să şovăie. 

— Nici eu nu prea ştiu... Aş vrea să am date, date mai 
precise decât acelea pe care le-am putut culege eu însumi, 
mai cu seamă în legătură cu afacerile în care sunt investiţi 
banii micuţei... Nu iei o hotărâre de o asemenea gravitate fără 
să fii lămurit în privinţa... 

— „.„.„posibilităţilor materiale pe care ea le oferă. Nu, 
dragul meu Lester, hotărât lucru nu te-ai adresat cui trebuie. 

Julian ridică din umeri şi se îndreptă către măsuţa pe 
care-şi pusese pălăria şi mănuşile. 

— Mă temeam eu, zise, cu un aer dezamăgit. Totuşi, ţin 
să risipesc o neînțelegere care s-a creat în mintea ta. Maria e 
o tânără fată fermecătoare şi doresc oricum s-o iau de soţie... 
însă mi se pare că i-aş face cel mai mare rău căsătorindu-mă 
cu ea fără să am certitudinea absolută că-şi are viitorul 
asigurat, iar cât despre mine... 


14 


— Pe scurt, mobilul demersului tău e de pur altruism, 
zise John, stăpânindu-şi surâsul. 

Rămas singur, John încercă să-şi consacre întreaga 
atenţie celor trei documente ce făceau parte din dosarul unei 
afaceri pe care-şi propusese s-o examinezi în detaliu. În ciuda 
lui, gândurile nu încetau să se învârtă în jurul unei tinere 
contese, unei case-miniatură şi unei bătrâne doamne din 
fruntea a numeroase magazine de confecţii. Se surprinse 
dintr-o dată pe punctul să deschidă cartea de telefon la litera 
C, ca să caute numele Carawood. Il găsi, întovărăşit de 
indicaţia: magazin de confecţii. Adresa era în Penton Street, 
nr.47, în cartierul Pimlico. Acolo era, fără îndoială, cartierul 
general al fostei dădace. 

Părăsindu-şi biroul, la orele şase, n-avea cea mai mică 
intenţie să se ducă în Penton Street, unde nici o afacere nu-i 
reclama prezenţa. Totuşi, de-abia ajuns în stradă, chemă un 
taxi şi dădu şoferului adresa magazinului doamnei Carawood. 

Se aştepta să găsească o butică mare, cu vitrine 
strigătoare şi încărcate şi fu agreabil surprins de a se afla în 
faţa unui magazin aranjat cu gust şi care nu oferea atenţiei 
trecătorilor decât două-trei modele de o discretă eleganţă. 

O vânzătoare tânără îmbrăcată în negru îi declară că 
doamna Carawood plecase, şi adăugă: 

— Dacă este pentru o afacere personală, am să-l chem 
pe domnul Herman. 

Şi, înainte ca John Morlay să fi avut timpul să răspundă, 
ea dispăru în spatele prăvăliei, de unde ţâşni numaidecât un 
băietan înalt, al cărui pantalon era protejat de un şorţ verde. 
O claie de păr roşu şi ochelarii cu rame de oţel îi dădeau un 
aer de clovn. 

— Doriţi să vorbiţi cu doamna Carawood? se informă el. 
Nu este aici, pentru moment. S-a dus la Cheltenham, ca s-o 
vadă pe domnişoara contesă. 

Pronunţase acest titlu cu un aer demn şi plin de orgoliu, 
ca şi cum oleacă din gloria pupilei doamnei Carawood s-ar fi 
răspândit, în chip firesc asupră-i. 

John Morlay aruncă o privire circulară. Interiorul nu 
dezminţea bunul gust al vitrinei. 

— Vreţi să treceţi în birou? întrebă Herman, arătând către 
o draperie ce izola un colţ al magazinului. 

„Biroul era o chichineaţă mobilată cu o măsuţă de scris, 
două scaune şi câteva rafturi încărcate cu dosare, cu hârtii de 
toate felurile, dar şi cu o bună provizie de romane populare, 
ceea ce dovedea cel puţin că stăpâna casei nu era cu totul 
analfabetă. 

Herman indică vizitatorului un scaun şi se aşeză pe cel ce 
rămăsese liber. 

— Cum v-am spus, doamna Carawood s-a dus s-o vadă 
pe directoarea pensionului, spre a-i anunţa apropiata plecare 
a domnişoarei contese. 

— Este vorba de contesa Fioli? întrebă John Morlay. 

Herman aprobă, mişcând energic din cap. 

— Faceţi parte dintre... prietenii ei? întrebă el. 

— Prieten, e mult spus, răspunse John, dar o cunosc 
puţin. 

— Oh! ştiu, domnişoara contesă nu se familiarizează cu 
uşurinţă... iar bătrânul Fenner greşeşte cu siguranţă... 

— Cine este Fenner? întrebă John, niţel surprins de pofta 
de vorbă a interlocutorului său. Doar mai târziu avea să afle 
că, pentru factotum-ul doamnei Carawood, amabilitatea faţă 
de prietenii şi cunoştinţele „domnişoarei contese” era o regulă 
absolută. 

— Nu-l cunoaşteţi pe Fenner? Ei bine! e un revoltat, zise 
Herman cu o mutră dispreţuitoare. E şcolit, desigur, dar are 
gură rea şi nu respectă pe nimeni. 

— Şi-ar îngădui s-o bârfească pe contesa Fioli? întrebă 
John Morlay. A 

— Oh, nu! N-a mers până acolo. li vorbeşte de rău pe 
regi, pe lorzi, dar, trebuie să recunoaştem, niciodată n-a 
pronunţat vreun cuvânt nepoliticos la adresa domnişoarei 
contese. 

Cu abilitate, vizitatorul îl îmboldi pe Herman să 
vorbească de afacerile patroanei sale. Află că cinci sau şase 
din magazinele ei „mergeav” foarte bine şi că în general n- 
avea motive să se plângă. 

— Văd că doamna Carawood este o cititoare pasionată, 
observă John Morlay, arătând colecţia de romane în format 
ieftin. 

Herman surâse cu toată gura. 

— Vă cred. Le-a citit pe toate, fără să sară un rând. Unele 
dintre ele sunt grozav de frumoase. 

— Le-ai citit şi dumneata? 

— Vezi că eu nu ştiu să citesc. Dar mi le citeşte cu voce 
tare doamna Carawood, seara, după închidere. 

— Şi ce gândeşte despre asta domnul Fenner? zise John 
Morlay. 

— Nu i s-a cerut părerea, declară Herman. Lui i se pare 
că romanele astea îţi dau idei năstruşnice. Ei şi ce? Toată 
lumea e liberă să aibă ideile ce-i plac, nu-i aşa? 

După ce se despărţi de amatorul de romane în şorţ 
verde, detectivul privat se îndreptă, împovărat de gânduri, 
spre un taxi. Fu adus acasă, unde aruncă vreo câteva obiecte 
în geamantan şi se duse la gară ca să prindă trenul de 
Cheltenham. Era ciudat de grăbit să facă cunoştinţă cu 
doamna Carawood sau, poate, cu „domnişoara contesă”. 


Capitolul Ill 


Doamna Carawood trecu pe sub bolta cenuşie a 
„Cheltenham Ladies College”-ului şi se îndreptă către scara de 
piatră a intrării. 

Elevele soseau deja din diferitele pavilioane în care 
locuiau, îmbrăcate cu toatele în bleu şi purtând cravate roşii, 
în culorile instituţiei. 

II întâlni pe portar care o recunoscu şi o salută cu 
cordialitate: 

— Bună ziua, doamnă Carawood. Aţi văzut-o pe 
domnişoara? 

— Nu încă, domnule Bell, răspunse ea. Am venit ieri 
seară cu ultimul tren. Cum se mai simte? 

— Ca un bujor! răspunse portarul. 

O simpatiza pe doamna Carawood, cu toate că o socotea 
cam vulgară pentru o tutoare a unei contese. 

In capătul scărilor care duceau către vasta sufragerie a 
colegiului, una din fetele care făceau de gardă o conduse pe 
doamna Carawood către un loc în galeria de deasupra sălii. 
Aceasta se umplu încetul cu încetul de fuste bleu şi de bluze 
albe. Fata care făcea de gardă se apropie de musafiră, îi şopti 
câteva cuvinte şi se îndepărtă. 

Doamna Carawood scrută oceanul de capete brune şi 
blonde şi dintr-o dată chipul i se ilumină. 

Câteva minute mai târziu Maria era în faţa ei, îmbujorată 
de emoție. Işi strânseră mâinile, apoi se îmbrăţişară. Se auzi 
sunetul unei orgi: începea rugăciunea de dimineaţă. 

Din galeria opusă John Morlay le observa pe cele două 
femei. Fusese unul dintre primii care pătrunseseră în 
sufragerie, unde ocupase în tăcere un loc într-un ungher 
izolat. 

Recunoscu fără greutate femeia în vârstă. Era aceeaşi pe 
care o văzuse coborând dintr-un automobil în faţa micului 
castel din Ascot. Trebuie că se apropia de cincizeci de ani şi, 
cu toate că se îngrăşa peste măsură, nu avea o înfăţişare 
neplăcută. Tenul bronzat şi părul negru în care străluceau fire 
albe îi dădeau ceva din aerul unei mame. Avea trăsături 
regulate şi, de la distanţă, de unde nu i se vedeau ridurile, 
părea de-a dreptul frumoasă. 

Cât priveşte tânăra fată, vederea ei îi tăie literalmente 
suflarea lui John Morlay. Din fugitiva lor întâlnire, cu luni în 
urmă, păstrase amintirea unui copil deşirat, cu alură 
băieţească şi cam stângace. Tânăra fată pe care o contempla 
acum era o adevărată femeie şi John Morlay evocă, fără să 
vrea, metafora curentă care compară această bruscă 
metamorfoză a fetelor cu transformarea crisalidei în fluture. 
Stângăcia adolescentină făcuse loc unei graţii infinite iar 
chipul gingaş dobândise expresie şi profunzime. 

In timpul scurtei rugăciuni care urmă, John Morlay nu-şi 
putu dezlipi privirile de pe această răpitoare apariţie. 

Propunerea lui Julian Lester i se părea acum un 
sacrilegiu. Exista, fără îndoială, ceva comunicativ în puritatea 
tinerei contese, căci John Morlay se simţi scuturat de dezgust, 
gândindu-se la cercetările ce i se pretinsese să facă în 
legătură cu această delicioasă copilă. 

La sfârşitul rugăciunii, cu tot extazul de care o umplea 
prezenţa pupilei sale, doamna Carawood băgă de seamă că 
un bărbat tânăr stătea lângă ea. 

— Contesa  Fioli, nu-i aşa? întrebă John Morlay, 
înclinându-se cu curtoazie. 

Tânăra, uimită, făcu ochii mari: i 

— Domnul Morlay, cred? spuse, în fine ea. Imi amintesc 
de dumneavoastră. 

— V-am fost prezentat de către domnul Lester. 

— Dar îmi amintesc foarte bine. 

Doamna Carawood scoase un suspin de uşurare, care nu 
scăpă atenţiei lui John. 

Se îndreptară toţi trei către ieşire unde, după ce se 
sărută în grabă cu doamna Carawood şi-i adresă un surâs lui 
John Morlay, tânăra fată se îndepărtă. 

Un moment se aşternu tăcerea, apoi, ridicând ochii, John 
Morlay văzu că bătrâna doamnă îşi urmărea din priviri pupila, 
cu o expresie de duioşie. Această privire nu minţea: doamna 
Carawood era sincer mişcată şi sentimentele pe care le nutrea 
faţă de tânăra contesă cu siguranţă că nu erau prefăcute. 

— O iubiți mult pe domnişoara Fioli? spuse el, cu 
blândeţe. 

Ea se întoarse brusc spunând: 

— Poţi să n-o iubeşti? răspunse ea. Şi, de altfel, este 
puţin şi copilul meu. 

— Am auzit spunându-se că are să părăsească Colegiul, 
este adevărat? 

— Da, săptămâna viitoare. Se instalează în proprietatea 
ei. 

John Morlay reflectă o clipă. 

— Nu e încă prea tânără, ca să-şi asume grijile unei 
stăpâne a casei? sugeră el. N-ar fi mai bine să facă mai întâi o 
călătorie în Italia? Trebuie să aibă acolo familie... 

— Nu, răspunse categoric bătrâna doamnă. Incă nu ştiu 
ce am să fac cu ea. Evident, este foarte tânără... 

— Prea tânără ca să se mărite, riscă John o observaţie. 

Această reflecţie nu era, desigur, favorabilă cauzei 
clientului său, dar lui John Morlay puţin îi păsa. Ceea ce voia 
să ştie era atitudinea tutoarei faţă de proiectele lui Julian 
Lester, iar răspunsul îl citi în privirea întunecată a vârstnicei 
doamne. 

— Oh! da, mult prea tânără, zise ea cu emfază. De altfel, 
Maria este foarte hotărâtă să nu mă părăsească. 

John Morlay nu avea nici un pretext plauzibil să 
prelungească această conversaţie. Işi scoase deci pălăria şi se 
duse. | 

— Imi puteţi spune, domnule Bell, cine este domnul cu 
care am stat de vorbă? întrebă ea. 

— E domnul Morlay, răspunse portarul, surâzând. A mai 
venit aici, acum doi ani, pentru o afacere de furt. E un detectiv 
particular... 

Doamna Carawood se făcu verde, iar mâinile începură 
să-i tremure. 

— Un detectiv? repetă ea îngrozită. Un detectiv? 

Dacă John Morlay ar fi putut să asiste la această scenă, 
spaima fostei dădace a contesei Fioli i-ar fi dat cu siguranţă de 
gândit. 


Capitolul IV 


John Morlay petrecu o oră hoinărind pe lungile bulevarde 
ale Cheltenham-ului, străjuite de ulmi şi cărora mici magazine 
cochete le dădeau o notă modernă. Dar nu vedea nimic din 
toate acestea. Imaginea Mariei Fioli nu-l părăsea. Problemele 
sentimentale nu jucau mare rol în viaţa sa, pe care o umpleau 
profesia şi practicarea sporturilor. Totuşi, frumuseţea 
colegienei îl impresionase profund şi, când înţelese motivul 
tulburării sale, se simţi furios pe sine însuşi. 

— Ce nebunie să fi venit aici, mormăi el. 

Acest monolog poposi în urechile unei respectabile 
burgheze cu care se încrucişă în acel moment. Luându-l fără 
îndoială drept nebun, aceasta traversă, prudent, strada. 

In timpul întoarcerii, John nu încetă să se gândească la 
misiunea pe care i-o încredinţase Julian Lester. Se considera, 
nu fără dreptate, un fin psiholog şi scurta întrevedere pe care 
o avusese cu doamna Carawood îi ajunsese ca să-şi facă o 
opinie absolut favorabilă, în ce privea probitatea acesteia. La 
urma urmei, nimic nu dovedea că Mariei i-ar fi lăsat mama ei o 
avere considerabilă! 

Sosi la Londra la o oră târzie. Cum cinase în vagonul 
restaurant, hotărî să rămână acasă. După ce puse pe el o 
veche haină de casă şi-şi trase papucii, se înfundă confortabil 
într-un fotoliu, cu o carte în mână, intenţionând să-şi încheie 
astfel seara. 

Insă romanul nu izbutea să-i fixeze atenţia. Lăsă deci 
cartea şi încercă să-şi claseze în minte faptele pe care le 
putuse stabili în privinţa doamnei Carawood şi a pupilei 


20 


acesteia. Această muncă preliminară fu întreruptă de soneria 
de la intrare. O clipă mai târziu, valetul îl anunţă pe Julian 
Lester. 

— Sunt dezolat că-ţi tulbur odihna, scumpe prietene, 
spuse candidatul la mâna contesei Fioli. 

Purta un admirabil smoking şi silueta lui părea coborâtă 
dintr-un jurnal de mode. Ţinu să se scuze în privinţa acestei 
elegante. 

— Tocmai am luat cina la familia Weirs, zise el. Ti-am 
telefonat chiar, ca să te rog să vii şi tu, însă nu erai acasă. 
Cum, e deja ora zece? se miră el, aruncând o privire spre 
pendulă. 

Işi puse cu grijă pardesiul pe braţul unui fotoliu şi se 
instală pe jilţul cel mai confortabil din încăpere. 

— Se pare că ai dat o raită pe la Cheltenham. Ştiam că 
pot conta pe tine. Te laşi greu, scumpul meu, dar în fond eşti 
un băiat excelent, gata să faci un serviciu unui prieten. Drept 
care, nu trebuie să te iei după aparenţe. 

— Foarte adevărat. Numai că te înşeli, luându-te după 
aparente, dacă-ţi închipui că m-am ocupat de afacerea ta. 

Lester încruntă din sprâncene. 

— Cum, refuzi...? întrebă el. 

— Da, dar am să-ţi furnizez totuşi o informaţie prețioasă. 
Doamna Carawood este femeia cea mai cinstită de pe pământ 
şi dacă-i adevărat că contesa Fioli are avere, aceasta e în 
mâini bune şi sub o pază la fel de sigură ca şi când ar fi 
depozitată în casele de bani ale Băncii Angliei. 

— Intre-adevăr, spuse Julian zâmbind, pentru un bărbat 
cu experienţa ta... 

— Şi mai cu seamă cu cunoaşterea naturii umane şi cu 
darurile mele de psiholog, încheie John Morlay, nu mi-e greu 
să deosebesc o canalie de o persoană cinstită. Deci, aş pune 
mâna-n foc că doamna Carawood n-are absolut nimic să-şi 
reproşeze în ceea ce priveşte gestiunea averii pupilei sale. 

— Ai interogat-o? întrebă Julian. 

— Bineînţeles, răspunse el flegmatic. l-am smuls 
mărturisirile după toate regulile artei. Bătaie, torturi, tălpile 
strânse-n încălțări de fier, etc. Pe scurt, când îţi spun că este o 
femeie cumsecade, nu-ţi ajunge? 

Lester ridică din umeri. 

— Şi Maria? Ai văzut-o? 

— Da, răspunse John, cu un aer solemn. 

— Ei, şi?... 

— Ei bine, făcu John şovăind. Ei bine, ea merită într- 
adevăr ceva mai bun decât pe tine, Julian! 

Lester luă această reflecţie cu filosofie. Era obişnuit să 
înghită şopârle. j 

— Se prea poate, răspunse el, râzând. Insă sarcina ta nu 
e atât să constaţi superioritatea ei... 

— Nu mi-am asumat nici o sarcină, ţi-o reamintesc, 
scumpul meu Julian. Ţi-am spus că nu iau asupra mea 
afacerea ta şi, dacă m-am dus la Cheltenham, a fost numai 
pentru plăcerea mea. 

Lester scoase un suspin prelung. 

— Ei bine, mă obligi să mă adresez unuia dintre colegii 
tăi, zise el, cu un aer ofensat. Nu-ţi ascund, John, că sunt 
decepţionat, foarte  decepţionat. Pentru tine, care ai 
obişnuinţa acestui gen de anchete, e un joc de copii şi mi-ai fi 
putut aduce un foarte mare serviciu. De altfel, nu-ţi cer s-o 
faci în calitate de prieten şi dacă ceea ce te împiedică este 
chestiunea onorariului... 

— Nu, îţi repet că asta n-are nimic de-a face cu refuzul 
meu, răspunse John, calm. Este o chestiune de principiu şi nu 
de bani. Acest gen de afaceri nu-i pe potriva mea, şi, pe urmă, 
vezi tu, nu mi-ar plăcea să spionez doamne respectabile şi pe 
pupilele lor. De ce nu te duci de-a dreptul la doamna 
Carawood, ca s-o întrebi în ce afacere a investit averea 
contesei? 

— Pentru că nu mi-ar spune adevărul, şi pentru că în felul 
ăsta i-aş trezi bănuieli. Ideea ta este cu totul bizară. 

— Poate... zise John, pe gânduri. 

— Atunci... rămâne nu? 

— Nu, spuse John, categoric. 

— Dacă ai fi un afemeiat, te-aş bănui că te-ai îndrăgostit 
de Maria, observă Julian, în batjocură. 

— Insă nu sunt un afemeiat, iată, conchise John, 
deschizând uşa vizitatorului său. 


Capitolul V 

Zi şi noapte, un cuvânt o obseda pe doamna Carawood: 
detectiv! In singurătatea  odăii ei, situată deasupra 
magazinului din Penton Street, ea încercă să afle cheia 
enigmei. Incă nu ieşise din deruta în care o scufundase 
descoperirea ei, însă acuma era capabilă cel puţin să 
reflecteze. Un lucru era sigur: acest tânăr trebuia câştigat cu 
orice preţ cauzei sale. Dar cum să ajungă aici? 

Maria îi plăcea, era evident Doamna Carawood 
surprinsese privirea admirativă în care el o învăluise pe fată. 
Faţa lui deschisă îi inspira încredere, şi totuşi, nu era nici o 
îndoială, venise la Cheltenham anume ca s-o vadă pe Maria. 
Pentru cine lucra el? Maria era singura reprezentantă a 
familiei Fioli... Poate că, totuşi, avea rude care să-şi fi 
reamintit dintr-o dată?... La gândul acesta, doamna Carawood 
tresări. 

Dacă alţii plăteau un detectiv ca să-i pătrundă secretul, 
de ce n-ar face şi ea la fel ca să şi-l apere? 

Lunea trecută, omul ei de afaceri făcuse întâmplător 
aluzie la agenţia „Frații Morlay” şi se exprimase în termeni 
foarte elogioşi în privinţa integrităţii directorului ei. Hotărât 
lucru, era omul care-i trebuia. Decizia fu repede luată. Nu 
şovăi să intre în gura leului, ca să o ia, într-un fel, înainte. 

A spune că John Morlay fu surprins atunci când servitorul 
său îi aduse cartea de vizită a doamnei Carawood ar însemna 
să dăm o imagine nesatisfăcătoare a sentimentului său. 
Impinse cât colo dosarul pe care se pregătea să-l examineze şi 
se ridică spre a ieşi în întâmpinarea vizitatoarei lui. 

— Ce fermecătoare surpriză! zise el, strângând mâna pe 
care i-o întinsese vârstnica doamnă. 

Buzele doamnei Carawood erau uscate. O lungă bucată 
de vreme se simţi incapabilă să pronunţe cel mai mic cuvânt. 

— Am... venit să vă văd... pentru o afacere, bâigui ea. 

— Oh! făcu John râzând, pe când îi întindea un scaun. 
Regret pentru dumneavoastră, căci aceasta mă îndeamnă să 
cred că sunteţi victima unei escrocherii, asemenea tuturor 
clienţilor mei. 

— Nu, zise ea, dând negativ din cap. Mă măgulesc a 
crede că ştiu să mă apăr de escroci. 

Tonul niţel vanitos, pe care făcu aceasta declaraţie, arăta 
ca era mândră de simţul ei de afaceri. 

— Nu, reluă ea. Am venit să vă vorbesc de... 

Se întrerupse o clipă apoi termină: 

— ...de domnişoara. 

— De contesa Fioli? 

Doamna Carawood aprobă cu o mişcare a capului. 

— Sper să n-aibă necazuri grave? întrebă John. 

Vârstnica doamnă păru să stea pe gânduri un moment, 
apoi spuse apăsat: 

— Vedeţi, eu sunt tutoarea contesei Maria Fioli. Avea 
câteva săptămâni când i-a murit mama... 

— Sunteţi văduvă, presupun. 

— Da, sunt văduvă. N-am pe nimeni căruia să-i pot 
destăinui ceea ce vreau să vă spun, domnule Morlay. Mi-am 
dat seama dintr-o dată că o femeie singură are nevoie să fie 
susţinută... 

Tăcu din nou. Se pregătise pentru această întrevedere, 
însă cuvintele nu-i veneau. Argumentele pe care le strânsese i 
se păreau acum inconsistente... 

— Am... am nevoie de cineva care să supravegheze, să-i 
apere interesele, zise ea dintr-o suflare. Cineva căruia să-i pot 
cere un sfat la nevoie... şi m-am gândit la dumneavoastră. 

John Morlay fu uluit. Această propunere era într-adevăr 
ultima care i-ar fi trecut prin minte. 

— Nu vă înţeleg prea bine, spuse el ascunzându-şi 
uimirea. 

— Ba da, mă înţelegeţi, protestă cu încăpățânare 
doamna Carawood. Din moment ce alţii vă plătesc ca să 
anchetați în privinţa ei... 

— Vă cer scuze, spuse John Morlay, întrerupând-o. 
Nimeni nu m-a plătit niciodată pentru asta. Pur şi simplu, 
curiozitatea mi-a fost stârnită de anumite zvonuri... 

Inzestrată cu o intuiţie foarte ascuţită, doamna Carawood 
ghici numaidecât adevărul; o asemenea propunere trebuie că- 
i fusese făcută lui John Morlay, dar fără îndoială că el o 
respinsese. 

— Nu m-am exprimat bine, vă rog să mă scuzaţi. Vedeţi, 
eu nu sunt decât o femeie simplă, fără studii. Totuşi, nu cred 
că ceea ce vă cer ar fi nedemn de un gentleman. Poate că mă 
înşel, făcându-mi ideile astea, însă mă cunosc: când îmi pun 
ceva în gând, n-am linişte până nu obţin ce vreau. Ori, mi-a 
intrat în cap să-i dau pupilei mele un protector... Pot plăti, 
domnule Morlay... Nu-s lipsită de mijloace. 

John Morlay se răsturnă în fotoliul său, ca să-şi observe 
mai bine interlocutoarea. 

— Cred că de data asta încep să vă înţeleg, zise el încet. 
Din nenorocire, sarcina pe care vreţi să mi-o încredinţaţi nu 
intră tocmai în specialitatea mea. Ştiu că alţi detectivi se 
ocupă cu acest gen de misiuni, dar în ceea ce mă priveşte, m- 
am specializat într-o ramură diferită. 

Văzu că ea pălea, însă continuă imperturbabil: 

— Dimpotrivă, dacă nimic nu împiedică, şi dacă asta n-o 
stinghereşte pe contesa Fioli, aş fi fericit să-i pot servi de 
protector onorific, ca să zic aşa. 

— Altfel zis, vreţi într-adevăr să faceţi ceea ce vă cer, dar 
cu condiţia de a nu lua bani. 

— Exact, conveni John Morlay, surâzând. 

Doamna Carawood dădu din cap, cu un aer hotărât. 

— Nu, aşa ceva nu este posibil. In mod absolut, nu pot să 
vă cer să lucraţi pentru mine gratuit. Asta mi-ar da impresia 
că... 

Nu-şi găsi cuvintele cu care să-şi exprime gândul. 

— „că nu stăpâniţi situaţia, sugeră John. Copilării! 
Credeţi că i-ar fi pe plac contesei Fioli să aibă un prieten 
salariat? 

Acest argument o găsi pe doamna Carawood niţel 
descoperită. 

— Maria n-ar fi contrariată, din moment ce eu ţin la lucrul 
acesta. Ei bine, domnule Morlay, refuzi mai departe? 

Lui John Morlay i-ar fi fost din cale afară de greu să 
explice ce-l împinsese să accepte această misiune 
extravagantă, căci darul de convingere al doamnei Carawood 
nu juca, în mod sigur, în această împrejurare, decât un rol 
secundar. Fapt e că, spre propria-i surpriză, detectivul se auzi 
spunând: 

— Nu, nu refuz. Vreţi să-mi spuneţi în ce va consta, 
propriu-zis, sarcina mea? 

Asupra acestui punct, doamna Carawood era foarte 
hotărâtă. 

— Maria se va duce să locuiască în casa ei de la Ascot, 
timp de câteva luni. Evident, n-are să se înmormânteze acolo, 
şi se va duce deseori la Londra. Aş vrea să vă cer să o 
întovărăşiţi în timpul acestor deplasări. Vedeţi, am 
presentimentul - un presentiment stupid, poate - că i se 

pregătesc micuţei Maria nişte necazuri. Şi nu voi fi liniştită 
decât dacă ştiu că un om demn de încredere veghează asupra 
ei. 

Propunerea era ciudată. De fapt, i se cerea nici mai mult 
nici mai puţin decât să scoată în lume o tânără pe care de- 
abia o cunoscuse. Suficiente motive să revolte un detectiv 
serios. Totuşi, John Morlay acceptă plin de zel să se preteze 
acestui plan extravagant. 

Satisfacţia doamnei Carawood, după ce se despărţi de 
John Morlay, era amestecată cu o vagă nelinişte. In orice caz, 
nu era nemulțumită că îndepărtase, cel puţin pentru un timp, 
pericolul ca secretul ei să fie dezvăluit şi că-şi făcuse un aliat 
dintr-un probabil duşman. 

Sosită la magazinul ei din Penton Street, doamna 
Carawood îl găsi acolo pe Fenner angajat într-o violentă 
discuţie cu Herman. 

Fenner era tâmplarul casei. Era un bărbat bondoc, al 
cărui păr negru se despărţea în două şuvoaie, chiar deasupra 
frunţii, ca un val întunecat ce tocmai se izbeşte de stâncile 
abrupte ale unei faleze. Privirea lui furioasă îi dădea un aer 
destul de aparte, ce se potrivea de minune cu convingerile 
anarhiste pe care le avea. Se lansa cu plăcere în discursuri 
înflăcărate în care-i destina gheenei pe nobili şi pe alţi mai 
mari ai acestei lumi, cu o sinceritate pe care unii i-o puneau 
câteodată la îndoială. Serile îşi exercita, de obicei, talentele de 
orator demagog în reuniuni publice, când nu improviza vreun 
discurs în aer liber, după obiceiul pământului. Nu dispreţuia 
nici să ia drept tribună odăiţa din fundul magazinului de pe 
Penton Street. De când doamna Carawood îl angajase să pună 
lambriurile în magazinul ei, putea fi văzut zilnic în acest 
templu al modei la preţuri rezonabile, iar victima lui de 
predilecție era Herman, braţul drept al patroanei. 

— Bună ziua, doamnă Carawood, zise Fenner. Aţi 
întârziat şi e păcat. Tocmai îi dovedeam lui Herman, negru pe 
alb, că toţi bogătanii sunt nişte destrăbălaţi et company. 
Bogăția conţine un ferment de putrefacție morală... 

— Ai face mai bine să-l laşi în pace pe Herman, spuse 
doamna Carawood. Cât priveşte bogăţia, m-ar lua gura pe 
dinainte să-ţi spun că ai şase sute de lire cont în bancă. Pentru 
început, nu e aşa de rău. 

— Tot atâţia bani smulşi de la bogătaşi, lucru cu care mă 
mândresc. Şi pe urmă, la mine, nu e vorba de bogăţie, ci de 
economii. 

— Ha, ha! râse Herman cu o voce cavernoasă. 

Fenner îl fulgeră cu privirea, dar nu mai zise nimic. 


Capitolul VI 


În seara zilei următoare, John Morlay trecu prin faţa 
magazinului din Penton Street. Ar fi trecut, fără îndoială, mai 
departe, fără să se oprească, dacă o rază de lumină, 
strecurată printre storuri, nu l-ar fi invitat să sune. Doamna 
Carawood veni să-i deschidă uşa, cu o carte în mână. Era cât 
se poate de limpede că tocmai îşi procurase urmarea unuia 
din acele romane cu episoade multiple, care alcătuiesc hrana 
spirituală a atâtor femei din popor. 

Puțin surprinsă de sosirea acestui oaspete neaşteptat, ea 
puse cartea într-un raft. 

— Văd, doamnă, că sunteţi o cititoare pasionată. Ce bine 
vă înţeleg! 

— Oh! făcu ea tulburată, cu siguranţă că nu citim 
aceleaşi cărţi... 

— Nu trebuie să băgaţi mâna în foc, doamnă. Ador 
romanele de aventuri... şi, pe scurt, aventurile. 

La drept vorbind, vizita lui John Morlay n-avea un scop 
precis, dacă nu dorinţa, pe jumătate inconştientă, de ao 
revedea pe Maria. Se feri însă să-i pomenească numele şi 
vârstnica doamnă nu făcu nimic să-l încurajeze. Asupra 
acestor împrejurări, Herman apăru în prag, purtând o tavă cu 
gustările pentru ceai. 

— Beau ceai la orice oră, spuse ea, pe un ton de scuză. 

John se grăbi să afirme că această băutură părea să 
convină în toate împrejurările. Se decise, în fine, să-i pună 
doamnei Carawood o întrebare concretă: 

— Aveţi proiecte precise privind viitorul pupilei 
dumneavoastră? 

Ea dădu din cap, vizibil jenată. 

— Nu, şi din cauza asta mă zbucium. Trebuie să-i găsesc 
o ocupaţie contesei Fioli, inactivitatea nu e bună pentru fete 

tinere... Mai cu seamă când eşti înzestrată, cum e ea. Sunt 
sigură că ar putea scrie romane, că ar putea deveni „/iterată”. 

— Cariera de femeie de litere ar ispiti-o pe d-ra Fioli? 

Doamnei Carawood îi fu ruşine de a nu fi găsit ea însăşi 
termenul de „femeie de litere”, care-i păru infinit mai frumos 
decât acela de care se slujise, şi se înroşi. Asemenea tuturor 
celor lipsiţi de carte şi care regretă faptul acesta, atribuia 
tuturor interlocutorilor săi aluzii jignitoare la inferioritatea ei 
intelectuală. 

De îndată ce venea vorba de pupila ei, reticenţa făcea 
loc unei mari volubilităţi. li plăcea grozav să evoce copilăria 
Mariei şi succesele acesteia pe lângă trecătorii ce nu scăpau 
niciodată ocazia să întoarcă capul, atunci când trecea. 

— Ar fi trebuit s-o vedeţi, cu buclele şi cu funda mare 
albă în păr! Un îngeraş, ai fi zis! Avea un landou care costase 
douăzeci de lire, căptuşit cu piele din Rusia, în afara capotei, 
care era dublată cu mătase roză, mai întâi fiindcă pentru fetiţe 
se foloseşte totdeauna culoarea roz, pe urmă deoarece... 

Continua să flecărească, cu un aer înduioşat, iar John 
Morlay o asculta cu un interes ce nu slăbea. Tot ceea ce o 
privea pe tânăra fată de pension, a cărui frumuseţe pură îl 
impresionase atât de viu, îl pasiona. 

— Sunteţi căsătorit? îl întrebă de-a dreptul, doamna 
Carawood. 

— Nu. De ce? Vă supără că sunt celibatar? 

— Adică... în fine, când ai de-a face cu un gentleman, 
asta n-are mare importanţă. Evident, gurile rele ar putea găsi 
ceva de zis în legătură cu combinaţia asta... să dai însoțitor 
unei fete tinere un celibatar... dar, cum tocmai spuneam, din 
fericire sunteţi un gentleman. 

— Dacă înţeleg bine, nu intră anume în atribuţiile mele 
să mă îndrăgostesc de domnişoara Fioli, spuse John Morlay, 
silindu-se să zâmbească. 

Doamna Carawood îşi plecă fruntea, fără să răspundă. 

— Ei bine, dacă acest accident ar fi să se producă, am să 
v-o spun verde. Nu e însă nici o primejdie, voi încerca să-mi 
amintesc mereu că domnişoara Fioli este... clienta mea. 

Doamna Carawood scoase un lung suspin. 

Problema aceasta îi stătea pe inimă, însă nu îndrăznise s- 
o abordeze în timpul primei conversații cu detectivul. In ochii 


28 


ei era inevitabil ca toţi bărbaţii tineri să se îndrăgostească de 
pupila ei, iar detectivul nu putea scăpa acestei reguli. 

John Morlay părăsi magazinul din Penton Street cu 
senzaţia vagă de a fi comis o fraudă. Işi sugrumă însă repede 
vocea conştiinţei. Destinul îi condusese barca fără să-l 
consulte; se simţea puţin vexat pe această împrejurare, însă 
numai puţin, pentru că prin această bruscă mişcare de cârmă 
luase direcţia către o stea strălucitoare care se numea Maria 
Fioli. 


Capitolul VII 


Părăsind pentru totdeauna Colegiul din Cheltenham, 
Maria Fioli nu-şi putea înfrânge un sentiment de tristeţe. 
Desigur, ea abandona fără să regrete prea mult viaţa 
monotonă şi trudnică, pe care o dusese în această 
respectabilă instituţie, însă îi era puţin teamă în privinţa 
viitorului. 

Aşezată într-un colţ al compartimentului de clasa întâi, 
începu să frunzărească distrată revistele cu care se echipase 
pentru călătorie. Apoi scoase din geantă o scrisoare pe care o 
primise chiar înaintea plecării ei din Cheltenham. O 
parcursese în graba plecării şi simţea acum dorinţa să o 
recitească. Semnătura îi evoca în minte o siluetă masculină pe 
care privirea ei se aşezase deja în două rânduri. John Morlay 
nu era un bărbat, pe care tinerele fete să-l uite cu uşurinţă. Nu 
era, fireşte, ceea ce se numeşte de obicei un seducător, dar 
tocmai de aceea seducea mai sigur. Apariţia lui în sufrageria 
colegiului o mirase mult pe Maria. Scrisoarea aceasta îi furniza 
acum cheia enigmei. O citi, cu obrajii puţin colorați de emoție. 

„Scumpă domnişoară, 

Dacă nu cumva doamna Carawood mi-a luat-o înainte, 
trebuie să vă anunt o noutate care vă va face să surâdeţți sau 
să încruntaţi din sprâncene, după dispoziție. Am tocmai 
deosebita onoare şi marea plăcere de a fi numit îngerul 
dumneavoastră păzitor, sau prietenul dumneavoastră 
„Oficial”, alegerea termenului pentru desemnarea functiei 
mele fiind la voia dumneavoastră. 

Intru în serviciu chiar de astăzi şi prima mea acțiune în 
această calitate va consta în a vă aştepta la gara Paddington, 
la sosirea dumneavoastră la Londra. Pe urmă, voi fi umbra 
dumneavoastră în timpii şederii dumneavoastră la Ascot, o 
umbră discretă şi sper că puțin împovărătoare. Vă voi însoți, 
de asemenea, în lume, la bal, etc., cu toate că n-am încă pe 
deplin vârsta unui însoțitor pentru tinerele fete. Mă măgulesc 
însă cu ideea că voi şti să îmbătrânesc după voință şi 
nădăjduiesc să fiu la înălțimea misiunii mele. Prin urmare este 
poate preferabil să nu ating decât cu intermitențe vârsta 
respectabilă, în treacăt vă voi putea servi ca dansator, în cazul 
în care nu veţi avea cavaleri, ipoteză de altfel incredibilă. 
Totuşi, ca să fiu pregătit pentru orice eventualitate, mă inițiez 
de pe acum în paşi de dans, având drept parteneră un scaun. 
Vă las să vă imaginati consternarea servitorului meu care-mi 
urmăreşte evoluţiile neîndemânatice prin gaura cheii! 

Pentru că sunt la capitolul confidente, vreau să vă fac o 
mărturisire gravă: sunt detectiv. Şi cum de acest cuvânt se 
leagă un sens puțin cam romanţios, tin să vă feresc de 
greşeală, în cazul în care m-ati lua drept unul dintre acei eroi 
moderni, urmaşi în linie dreaptă ai cavalerilor din Evul-Mediu. 
Nu descopăr asasini, analizând scrumul de țigară şi nu dejoc 
comploturi internaţionale. Sunt reprezentantul cel mai banal 
al poliției private, iar principalul meu colaborator nu este un 
medic legist, ci un expert contabil. Da, domnişoară, o 
mărturisesc, roşu de ruşine, sunt un detectiv „comercial”. 

Doamna Carawood a considerat că aveţi nevoie de 
protecţie. Nu-mi aparține să judec cât de bine este fondată 
această opinie. Veţi fi deci apărată. Mai cu seamă, să nu vă fie 
teamă de mine. Căci, dacă mi se va întâmpla într-o zi să vă 
iau mâna, nu va fi pentru a vă ridica amprentele digitale, ci ca 
să depun o respectuoasă sărutare, aşa cum o fac de pe acum, 
în gând. 

Al dumneavoastră devotat, 
John Morlay” 

Maria citi şi reciti scrisoarea, al cărei ton hazliu o amuza. 
Decizia tutoarei sale nu o surprinse. Ştia că e de o prudenţă 
exagerată în tot ce o privea. Cât priveşte alegerea făcută, nu 
putea decât s-o aprobe. John Morlay era un tânăr fermecător, 
un însoțitor ideal. 

La coborârea din tren prima persoană pe care o văzu fu 
John Morlay. 

— Nici o tentativă de răpire, în timpul voiajului? se 
informă el cu un aer grav. 

— Nu, din păcate, răspunse fata râzând. Mi-e teamă că n- 
am să vă ofer deloc posibilitatea de a vă exercita talentele. 
Nimeni nu-şi dă silinţa să mă răpească. 

— Aici vă înşelaţi, observă detectivul, fără să renunţe la 
aerul său demn. Veţi fi numaidecât răpită şi dusă cu forţa... 
într-un salon de ceai. 

— Nu opun nici o rezistenţă, răspunse Maria, amuzată. 

Luară loc în Fordul detectivului şi douăzeci de minute mai 
târziu degustau o oranjadă într-un chioşc de verdeață, în plin 
Hyde Park. 

— Sunteţi bun prieten cu doamna Carawood, nu-i aşa? 
întrebă tânăra. 

— In unele momente, o consider ca pe propria-mi soră, 
răspunse John cu umor. 

— Nu, serios, protestă Maria, trebuie să vă cunoaşteţi 
foarte bine, ca să vă încredinţeze o misiune atât de 
importantă. 

— Nu! De ce? Doamna Carawood e un psiholog 
experimentat, vede numaidecât cu cine are de-a face. 

— .„..Şi a înţeles că eraţi predestinat să jucaţi rolul de 
paznic personal pe lângă o fată fără apărare. 

— Intocmai. Ca să vă spun totul, ea mi-a deschis ochii 
asupra adevăratei mele vocaţii. 

In ciuda tonului său glumeţ, John se simţea puţin nervos. 
Conştiinţa continua să nu-i dea pace. 

— II cunoaşteţi pe Julian Lester? întrebă, fără să mai 
ocolească. 

Ea ridică spre el o privire mirată. 

— Bineînţeles. De ce? O ştiţi bine, de altfel, fiindcă el ne- 
a prezentat. E un bărbat gentil, nu-i aşa? 

— Foarte, zise John Morlay fără convingere. Sunteţi în 
corespondenţă? 

Fu singur uimit de propria-i îndrăzneală. Privirea 
surprinsă a Mariei îi arăta dealtfel cât de deplasată îi fusese 
întrebarea. 

— De către cine-mi este pusă întrebarea? întrebă ea. De 
către prietenul meu John sau de către detectivul Morlay? 

— De către apărătorul tău oficial, Maria, dacă-mi permiţi 
să-ţi spun pe nume. Unul din atributele mele constă într- 
adevăr în a tenta în alegerea prietenilor, sarcină întru totul 
delicată. 

Nu izbutea să-şi ia privirile de pe fata a cărei frumuseţe îl 
subjuga. Părul ei, ochii ei albaştri, tenul de piersică, gura sa 
fermecătoare şi umedă, toate acestea îl aduceau într-o stare 
de încântare ce-i paraliza spiritul critic. 

Maria începu să-i vorbească despre pension, despre 
profesorii ei despre gălăgia din sala de mese şi despre 
succesele ei şcolare. 

Renunţând să lupte împotriva fascinaţiei pe care o 
exercita asupra lui, el o asculta sau mai degrabă visa la 
sunetul vocii ei bine timbrate, dar cu intonaţii încă copilăreşti. 

In fine, se ridică fără tragere de inimă şi se hotărî să-şi 
conducă partenera la Penton Street. 

— Fără glumă, spuneţi-mi dacă o cunoaşteţi bine pe 
Nanny? insistă Maria. 

— Pe doamna Carawood? Sincer, nu. Am văzut-o pentru 
prima oară alaltăieri, la Cheltenham. 

Tânăra fată scoase un suspin. 

— Este foarte bună, dar nu-şi poate închipui că nu mai 
sunt un copil. Cel mult dacă poate admite că umblu singură! 
Dar e adevărat că n-am dreptul să mă plâng. A fost totdeauna 
aşa de bună cu mine. Nu ştiţi cât de mult îi datorez. Căci, 
vedeţi, domnule Morlay... 

— Spune-mi de-a dreptul John. 

— Ei bine, John, nu poţi să ghiceşti tot ce-a făcut ea 
pentru mine... Am impresia că nu sunt aşa de bogată cum 
cred unii... 

— Ce te face să crezi că eşti considerată bogată? 

— Nu ştiu... Mi-am dat seama, de câtăva vreme, că mi se 
atribuie nu ştiu ce avere. Julian, mai cu seamă, m-a întrebat 
ieri dacă nu ştiam în ce afacere s-a investit capitalul meu. Mi-a 
recomandat chiar cu căldură acţiunile societăţii... nu-mi mai 
amintesc cum îi zice. 

— Şi ce te face să crezi că nu eşti bogată? 

— Fiindcă, dacă aş fi, Nanny mi-ar fi spus-o cu siguranţă. 
Oh! N-am nici o grijă! Mulțumită generozităţii ei, până azi n- 
am dus lipsă de nimic! 

Vocea îi tremura uşor. John o asculta în tăcere. 

— Te-ar necăji mult, dacă n-ai fi bogată? 

— Puțin. Insă numai pentru că asta m-ar pune în 
imposibilitatea de a-mi plăti datoria de recunoştinţă faţă de 
Nanny. Uite, tocmai a cumpărat pentru mine o vilă la Ascot. E 
o cheltuială foarte mare! Oh! Sunt sigură că, fără mine, ar fi 
putut să se retragă la ţară, în loc să se ocupe de toate 
magazinele astea. Căci să nu-ţi închipui că tot comerţul ei eo 
sinecură. 

— Ai încercat să-i vorbeşti? 

— O singură dată, însă am avut impresia că am jignit-o. 
S-ar zice că-şi face un punct de onoare în a da impresia că am 
avere. Are oare aceasta atâta importanţă în viaţă? 

— Mai mult decât îţi închipui, spuse John Morlay. Cel 
puţin pentru unii dintre prietenii tăi... 

i O vie surpriză se aşternu pe trăsăturile tinerei fete. 
Inţelesese la cine făcuse aluzie. 

Demnul reprezentant al agenţiei de poliţie particulară 
John Morlay, ruşinat de ceea ce tocmai făcuse, se înroşi ca un 
licean prins cu mâţa în sac. 


Capitolul VIII 


Chiar pentru apropiații ei, doamna Carawood era un 
veritabil sfinx. Nimeni, bunăoară, nu ştia propriu-zis de ce-şi 
stabilise ea cartierul general în modesta prăvălie din Penton 
Street, atunci când conducea magazine mult mai elegante, în 
cartiere mai bine cotate. 

Doamna Carawood părea a-şi fi stabilit misiunea de a 
pune şicul şi moda la îndemâna tinerelor de condiţie modestă. 
Mulțumită ei, fetele care serveau la restaurante, vânzătoare 
din magazine şi simple muncitoare puteau arbora copii fidele 
după capodoperele croitoriei de lux, pe care surorile lor mai 
norocoase le purtau la reuniunile mondene. Această operă de 
înaltă filantropie era totodată o excelentă afacere, iar doamna 
Carawood dobândise chiar, în cursul lungii ei cariere, 
convingerea că acea clientelă în care se specializase valora 
mult mai mult, în toate privinţele, decât a femeilor din lumea 
mare, rele platnice şi greu de mulţumit. Tinerele fete cărora le 
împodobea frumuseţea, o credeau pe cuvânt, fără să ceară să 

vadă o sută de modele, înainte de a alege unul şi mai cu 
seamă plăteau pe loc. 

Succesul stabilimentului doamnei Carawood se datora în 
parte preţurilor ei calculate cu grijă şi bătând toate recordurile 
ieftinătăţii. A vinde cu trei lire o rochie care costa 
cincisprezece într-un Magazin din Bond Street era un veritabil 
pariu. Doamna Carawood îl câştiga mulţumită unor aprige 
tocmeli cu furnizorii ei şi unei contabilităţi extrem de precise 
pe care o controla ea însăşi. Toată lumea recunoştea doamnei 
Carawood calităţi de femeie de afaceri de prim ordin, dar 
nimeni nu se putea lăuda că a trecut prin zidul vieţii ei private. 
Avea măcar aşa ceva? 

Herman era poate singurul din lume care ar fi putut 
furniza câteva indicaţii asupra ceea ce era existenţa doamnei 
Carawood în afara activităţii ei profesionale. Astfel, ştia că ea 
„consuma” romane de aventuri şi de dragoste într-o viteză 
impresionantă şi că se lăsa, cu plăcere, în voia viselor. | se 
întâmpla să petreacă o oră întreagă în fotoliul ei, într-o stare 
care nu era încă aceea a somnului, dar care nu mai era nici 
tocmai cea de veghe. Se vedea atunci cum mişca buzele, însă 
cum nici un sunet nu acompania această mimică, Herman 
însuşi ignora sensul interminabilelor monologuri pe care le 
debita ea de-a lungul acestor reverii. Nu se îndoia însă că 
patroana lui rămânea, chiar în timpul acestor transe, o 
creatură de excepţie. Căci este cazul s-o spunem, în ochii lui 
Herman doamna Carawood nu-şi avea egalul, nici printre cei 
vii, nici printre morți. 

De altfel, de când Maria părăsise Colegiul, nu-i mai ardea 
doamnei Carawood de visare. Insăşi chestiunea modelelor de 
toamnă pentru magazinele sale, trecuse pe planul doi. Făcând 
excepţie de la regulă, abandonase orice iniţiativă şefilor de 
sucursale, spre a se consacra mai amănunţit instalării pupilei 
sale. 

Aceasta acceptase cu multă filosofie aranjamentul 
încheiat cu John Morlay. 

— Dacă ţie-ţi face plăcere, Nanny, vreau şi eu. Dar chiar 
crezi că sunt în primejdie? Incearcă cineva să-mi facă rău? 

— Nu, răspundea laconic vârstnica doamnă. 

— Ştii să am duşmani? urmă tânăra fată. 

Doamna Carawood se făcu stacojie. 

— Ce întrebare, Maria! Cine ţi-a băgat în cap asemenea 
idei? N 

— Nimeni, glumesc. In ceea ce-l priveşte pe domnul 
Morlay într-adevăr nu văd vreun inconvenient în faptul de a-mi 
ţine companie. E un băiat fermecător... mai fermecător decât 
Julian, care e un nesărat. Aş fi de rea credinţă să mă plâng că 
mă apără un tânăr atât de înzestrat cu fel de fel de calităţi şi 
ale cărui purtări sunt aşa de... părinteşti. 

Tăcu o clipă, apoi, fără tranziţie, întrebă: 

— Nanny, cum era tatăl meu? 

— Tatăl tău, Maria...? făcu doamna Carawood, niţeluş 
tulburată... Ei, bine... Ce întrebare bizară! 

— De ce bizară? E aşa de uimitor să te interesezi de 
propriul tău tată? Ai o fotografie de-a lui? 

Aşezată pe braţul unui fotoliu, Maria lăsa să-i rătăcească 
privirile pe strada însorită. 

— Mă gândesc adesea la el. Nu ştia să vorbească 
englezeşte, nu-i aşa? S-a născut cu adevărat la Roma? 
Câteodată încerc să-mi imaginez casa strămoşilor mei. Vreo 
locuinţă veche şi dărăpănată, plină de armuri antice... 

— In orice caz, sigur e că nu semăna deloc cu mica ta 
vilă din Ascot, observă doamna Carawood, ca să schimbe 
vorba. 

Maria ignora că tutoarea ei avea reputaţia unei persoane 

extraordinar de reticente, altfel ar fi fost, fără îndoială, izbită 
de modul în care ocolea întrebările privitoare la trecutul ei. 
Doamna Carawood nu-i vorbea, de asemenea, niciodată, nici 
despre afacerile, nici despre situaţia ei financiară. De altfel, 
Mariei nu-i lipseau banii şi avea chiar un cont personal în 
bancă, alimentat cu regularitate de doamna Carawood. 
N Raporturile între tutoare şi pupilă erau foarte afectuoase. 
In intimitate, doamna Carawood o chema pe nume pe tânăra 
fată, dar în prezența altora făcea să răsune titlul de contesă. 
Dăduse întotdeauna dovada unei indulgente fără margini faţă 
de capriciile Măriei şi n-o certase decât o singură dată. 

Acest episod se desfăşurase câteva zile după întoarcerea 
Mariei de la Cheltenham. Amândouă îşi petrecuseră după- 
amiaza bătând magazinele şi se întorseseră foarte târziu în 
Penton Street, frânte de oboseală. Herman primi de la 
patroana lui permisiunea de a ieşi şi profită de ea ca să se 
ducă la cinematograf. După cină, doamna Carawood urcă în 

odaia Mariei ca să inspecteze garderoba, în timp ce tânăra se 
instala în biroul prăvăliei, spre a scrie prietenelor ei de la 
Colegiu. Era acolo de câteva minute, când se auzi soneria de 
la uşa din spatele magazinului. Doamna Carawood o 
avertizase anume că, într-un asemenea caz, ea nu trebuia 
decât să o cheme, dar, pe moment, Maria pierdu din vedere 
lucrul acesta. Se duse la uşă şi o deschise. In prag stătea un 
bărbat cu o scrisoare în mână. 

— Dumneavoastră sunteţi doamna Carawood? întrebă el 
în şoaptă pe un ton misterios. A lăsat asta, astă-seară şi cere 
un răspuns pentru mâine dimineaţă. O să trec din nou, la orele 
opt. 

— Nu sunt doamna Carawood, răspunse Maria, dar am să 
vă fac comisionul. 

Bărbatul păru neplăcut surprins. Bine, zise el. Nu uitaţi 
însă să-i daţi asta şi să-i repetaţi exact ceea ce v-am spus. 

Maria închise uşa după ciudatul vizitator şi aruncă o 
privire pe plic. Adresa purta numele doamnei Hoad şi era 
scrisă de o mână lipsită de experienţă. intr-un colţ, ea citi 
cuvântul „urjent” cu j! 

Doamna Hoad? Omul greşise adresa. Maria alergă la uşă, 
o deschise din nou, însă mesagerul dispăruse. Poate că în plic 
mai era încă unul cu adresa exactă? Maria se pregătea să 
desfacă scrisoarea, când apăru doamna Carawood. 

— Ce s-a-ntâmplat? întrebă ea pe un ton pe care pupila 
ei nu-l cunoştea. 

Şi, fără să mai aştepte răspunsul, smulse plicul din mâna 
fetei, care rămase uluită. Văzu adresa şi se înroşi de mânie. 

— Maria, îţi interzic să deschizi scrisori care nu-ţi sunt 
adresate. Să nu mai faci asta niciodată! 

Şi urcă în grabă scările, ducând scrisoarea adresată 
doamnei Hoad. 


Capitolul IX 


Inspectorul Pickles era omul cel mai nepunctual din lume. 
Nu sosea niciodată la timp la întâlniri şi, chiar convocat de 
superiorii lui, se prezenta în faţa lor cu o întârziere 
considerabilă. Dar, dacă-şi lăsa prietenii să aştepte zadarnic, 

credea că se răscumpără în ochii lor, dând buzna peste ei 
când îi venea lui, adică în momente cât se poate de 
nepotrivite. 

In ziua aceea, John Morlay era ocupat, în biroul lui, cu 
lectura almanahului Gotha?, când vizita inopinată a prietenului 
său de la Scotland Yard îi întrerupse studiul genealogic al 
personalităţilor de neam mare de pe continent. 

„Boabă de mazăre” aruncă o privire pe lucrarea ce 
reţinea atenţia detectivului particular. 

— In cazul în care cauţi numere proprietarului posibilului 
câştigător al curselor din Ascot, te pot scuti de treaba asta. 
Cunosc vedetele trapului pe de rost. 

— Ca şi pe vedetele din lumea borfaşilor, fără îndoială, 
făcu John Morlay, închizând almanahul. 

„Boabă de mazăre” era un partizan înfocat al încurajării 
rasei cabaline prin mijlocirea competiţiilor mondene şi lectorul 
asiduu al tuturor jurnalelor specializate în această ramură 
particulară a sportului. 

Era o adevărată pasiune, ceea ce nu-l împiedica să 
scoată profituri însemnate din cunoaşterea cailor, în ciuda 
interdicţiei de a face pariuri, care-i loveşte pe membrii poliţiei. 

Fără să mai aştepte să fie invitat, "Boabă de mazăre” se 
instală în fotoliu şi luă o ţigară din cutioara de pe birou. 

— A fost cât pe ce să-l prindem asupra faptului, noaptea 
trecută, zise el. 

— Pe cine? întrebă John, umplându-şi pipa. 

— Pe tipul pe care-l numesc ziarele „Pisica Solitară”:, 
solitar atât din pricina obiceiului de a lucra singur, cât şi din 
cauza slăbiciunii lui pentru diamante şi alte pietre 
asemănătoare, iar mâţă, din pricina talentului său cu totul 
deosebit de a luneca pe streaşini. 

— Ah! Vorbeşti de spărgătorul acela de la Ascot. Cum 
poţi fi însă sigur că e vorba de „Pisică”! Mai sunt o duzină de 
hoţi care să fi putut da lovitura. 

— Nu, nu-s decât trei, dintre care unul e la spital, iar altul 
la răcoare. Am îndepărtat toate posibilităţile celelalte, printr- 
un proces de eliminare. 


> Almanah cuprinzând, în ordine alfabetică, numele familiilor 
aristocratice. 
3 Solitar înseamnă și diamant montat singur 

— Îmi place grozav termenul ăsta doct, observă John. 

„Boabă de mazăre” lansă rotocoale de fum în tăcere, cu 
un aer inspirat. 

— Nu e, de altfel imposibil, să fie vorba de o femeie, zise 
el. 

— la te uită! Cum aşa? 

— Spărgătorul a fost cât pe ce să fie prins de paznicul de 
noapte al casei Cretcher, din Bond Street. Surprins, a scos un 
țipăt... 

— Şi nu era vocea unui bărbat? g 

— Ba da, zise „Boabă de mazăre”. Insă gardianul o ţine 
sus şi tare că acest personaj mirosea a parfum. 

— Sunt şi bărbaţi care se parfumează, remarcă John. 

— Asta am spus numaidecât, făcu inspectorul. În general, 
bătrâne, nu-ţi chinui creierul, toate sugestiile pe care le-ai 
putea face au şi fost formulate. 

— Linişteşte-te, nu pretind să-l concurez pe cel mai 
celebru copoi al Scotland Yard-ului, care mă onorează cu 
prietenia lui, glumi John. 

— Nici n-ai ajunge! zise „Boabă de mazăre” cu un aer 
superior. Vorba e că păsărica noastră şi-a luat zborul, 
lunecând pe streaşină. La început s-a crezut că n-avusese 
timp să ia ceva, dar, în dimineaţa aceasta, proprietarul a 
constatat dispariţia unui safir mare, dintr-una din vitrinele 
sale. 

— Un fleac! zise John. 

— Opinia publică se nelinişteşte. Totuşi, jurnalele au 
specificat limpede că afacerea e în mâna mea şi că se poate 
avea încredere în mine. Nu sunt un fitecine. Dacă ar fi existat 
cea mai mică posibilitate de a-l aresta, ar fi deja în cătuşe. 
Există întotdeauna inşi care refuză evidenţa şi un imbecil chiar 
şi-a intitulat articolul, într-un ziar de dimineaţă, „Ne întrebăm 
la ce serveşte poliția”. Se crede tare de tot, publicând lista 
spargerilor „c/asate”. Fiindcă veni vorba, o cunoşti pe doamna 
Carawood? 

John Morlay îl privi ca trăsnit. 

— Doamna Carawood? Sigur că o cunosc. Este... cum să 
zic, clienta mea. 

— Stăpâneşte o avere frumuşică, zise „Boabă de 
mazăre”. Sau, cel puţin, aşa ar trebui, logic, să fie. 

— Ce-mi tot spui acolo? Nu cumva, din întâmplare, o 
bănuieşti pe doamna Carawood că ar fi una dintre „pisici! 

Spre marea lui surprindere, răspunsul lui „Boabă de 
mazăre” nu constitui o negaţie categorică. 

— Fapt e că are o grămadă de bani, mai mulţi decât i-ar 
putea oferi comerţul cu rochii ieftine. Trebuie să aibă o 
ocupaţie secundară mai lucrativă. 

— Dar nu vrei, oricum, să spui că această ocupaţie 
secundară sunt spargerile! protestă John indignat. 

— Nu insinuez nimic. Numai că mi se pare bizar faptul că 
se duce la Anvers de două ori pe an. Respectabilul oraş 
Anvers n-a trecut niciodată drept centru al modei, dimpotrivă, 
a fost întotdeauna capitala tăietorilor de diamante. 

— Baţi câmpii, bătrâne Pickles, zise John. Nu ştiu dacă 
doamna Carawood face călătorii la Anvers, dar dacă e aşa, are 
fără îndoială excelente motive ca s-o facă. Bănuielile tale sunt 
pur şi simplu groteşti 

— Nu sunt bănuieli, răspunse cu demnitate inspectorul 
Scotland Yard-ului, ci o simplă ipoteză, un produs spontan al 
undelor mele cerebrale. Uiţi, dragă John, că prin asemenea 
străfulgerări se manifestă veritabilul geniu. Evident, doamna 
Carawood nu corespunde ideii pe care în mod obişnuit ţi-o faci 
despre un spărgător. Dar ce are a face? Răufăcătorul cel mai 
înveterat pe care l-am întâlnit în cursul carierei mele, destul 
de lungă, a fost o criminală, o tânără femeie blondă cu privire 
angelică, ce şi-a otrăvit mai întâi fratele, apoi soţul, pentru a 
se îmbarca pe urmă spre Argentina, nesupărată de nimeni. 
Aparenţele, bătrâne John... Doamna Carawood nu este, în 
ochii întregii lumi, decât directoarea activă a mai multor case 
de confecţii. Trăieşte simplu, cu un sărman imbecil numit 
Herman, care-i este într-un fel fiu adoptiv... A-propos, ar fi 
interesant să se descopere cum a ajuns ea să pună mâna pe 
contesa Fioli. 

— „Să pună mâna”? se indignă John. Dar este tutoarea 
ei, iată. l-a încredinţat sarcina asta mama Mariei Fioli. 

„Boabă de mazăre” luă un aer dubitativ. 

— Toate astea nu mă interesează, zise el, totuşi, 
mărturiseşte ca e destul de bizar. Tânăra contesă este de fapt 
foarte drăguță, cred că n-ai să mă contrazici, judecind după 
felul în care o priveai, ieri, în gara Paddington. 

— Erai şi tu acolo? se miră John. 

— Sunt pretutindeni şi nicăieri, declară cu emfază „Boabă 
de mazăre”. Casa din Ascot are s-o coste pe doamna 
Carawood ceva biştari pe lună, ca să nu mai vorbim de preţul 
cumpărării. 

— Ca să revenim însă la istoria asta cu spargerea, zise 
John, ai vreun indiciu oarecare? 

— Am mai mult decât un indiciu, o pistă, făcu 
inspectorul. Dar mă feresc s-o zbier în gura mare. Dacă 
instinctul nu mă înşeală, lucrul e mai simplu decât i-ar trece 
cuiva prin minte. 

Surâse cu îngâmfare. Să-l vezi pe „Boabă de mazăre” 
surâzând era un spectacol atât de rar, încât John Morlay 
stupefiat, nu-şi putea lua privirile de pe el. 

— Te duci la petrecere? întrebă de-a dreptul sub- 
inspectorul. 

— Care petrecere? 

— Păi, la Ascot. Se va face inaugurarea. Eşti pe lista 
invitaţilor. 

— De unde naiba ştii? 

— Crezi că multe se întâmplă fără să am eu habar? 

A doua zi dimineaţă, John primi un telefon de la doamna 
Carawood. li cerea să le însoţească, pe ea şi pe pupila ei, la 
Ascot. Tânărul află, cu aceeaşi ocazie, că într-adevăr o mică 
petrecere va avea loc în vilă, în ultima sâmbătă dinaintea 
începerii curselor din Ascot. 

John îşi dădu deci întâlnire cu cele două doamne, iar 
acestea îl atraseră într-un mare magazin, unde trebui să se 
resemneze să asiste la alegerea de porţelanuri şi de alte 
ustensile de menaj. John observă că doamna Carawood nu se 
zgârcea la preţuri şi că ţinea seama cu plăcere de gusturile şi 
de preferinţele pupilei sale. 

intre două cumpărături, grupul se întâlni „din 
întâmplare” cu Julian Lester. Tânărul declară că tocmai se 
despărţise de editorul lui şi John îşi aminti că Lester începuse, 
cu câtva timp în urmă, să se scrie o lucrare pe o temă puţin 
cam neobişnuită, pe care nu şi-o reamintea cu exactitate. 

Dacă John făcea o figură destul de jalnică pe post de 
consilier al doamnelor în cursul gravelor lor decizii, Julian, în 
schimb, părea cu totul în elementul lui. Era destul de efeminat 
ca să simtă o plăcere reală în a scotoci printre obiectele 
propuse lăcomiei cumpărătoarelor şi suficient de estet pentru 

a lua iniţiativa alegerii. Din acel moment, John Morlay nu mai 
fu decât o umbră mută şi docilă. 

Când, la ora prânzului, se despărţi în sfârşit de grup, 
scoase un suspin de uşurare. Maria stăruise să-l ia cu ei, darel 
refuzase scurt. 

In clubul unde se duse să-şi ia prânzul, John îl întâlni pe 
editorul lui Julian. 

— Sunteţi pe punctul de a tipări opera domnului Lester? îl 
întrebă John. 

— Operă e mult zis. Am impresia că autorul e la pagina a 
zecea a manuscrisului său. Intre noi fie spus, afacerea asta 
are să-l coste scump. De pe acum a cheltuit mai mulţi bani cu 
documentarea, decât va scoate pe cartea lui. 

— Dar care e, la urma urmei, subiectul acesteia? Istoria 
modei? 

— Dracu' să mă ia, dacă ştiu ceva. Totul a început cu o 
istorie a castelelor engleze. Ultima oară mi-a vorbit de 
descoperirile sale revoluţionare privind donjonurile şi cred 
chiar că îl interesează mai cu seamă închisorile medievale. La 
drept vorbind, nu-i cer prea multe referinţe, fiindcă nici el nu- 
mi cere bani. Discreţie contra discreţie, he, he! 

— Totuşi, ar avea nevoie de bani, sugeră John. 

— Glumeşti! replică editorul. Domnul Lester nu trăieşte, 
din fericire pentru el, din drepturile de autor. Este bogat, cu 
toate că e nemaipomenit de avar. In cel mai recent crah al 
bursei americane n-a pierdut mai puţin de treizeci de mii de 
lire. Ori, nu e nevoie să vă spun că pentru a-ţi permite luxul de 
a pierde asemenea sume trebuie să posezi o avere frumuşică. 
De altfel, dacă aceasta a cam pălit, Lester va face ceea ce 
trebuie ca să-i redea culorile. Se pare că se va căsători cu o 
jună cu zestre şi pe deasupra foarte frumoasă. Sunteţi la 
curent? 

— Nu, mormăi John. Cunosc îndeaproape o fată foarte 
frumoasă cu zestre, dar nu se va mărita cu Lester. 

— In acest caz, nu e aceeaşi, conchise editorul. 

John Morlay avu o nouă dovadă a zgârceniei lui Julian 
Lester câteva zile mai târziu. Era în sâmbăta în care Maria Fioli 
trebuia să-şi inaugureze vila din Ascot, în compania câtorva 
prieteni. Julian veni să-l vadă dimineaţa, în biroul lui, într-un 
costum ce ţipa de nou. 

— Mă duci la Ascot? zise el. Şoferul meu are două zile de 
concediu pe săptămână, sâmbăta şi duminica. In schimbul 
acestei favori, se mulţumeşte cu jumătate din leafă. lar un om 
în poziţia mea, n-are dreptul să refuze. Pe scurt, îţi cer 
ospitalitate în Fordul tău. N-are să te coste nimic, iar mie are 
să-mi economisească preţul cursei. 

Câteva minute mai pe urmă, luă loc în Fordul 
detectivului. 

— Ca să-mi pot tipări cartea, sunt obligat la economii 
severe, suspină Julian, întinzându-se confortabil pe perna 
maşinii. 

— Cartea despre donjonuri? 

— Văd că domnul Kent nu ştie să-şi ţină gura. Nu, nue 
vorba de donjonuri, dar nu va fi mai puţin interesant. 
Posteritatea are să-mi fie recunoscătoare pentru această 
valoroasă lucrare. 

Circulaţia, care reclama întreaga atenție a 
conducătorului, le întrerupse conversaţia, timp de câteva 
minute. Apoi Julian reluă: 

— Păcat că mi-ai respins oferta. Contasem pe tine ca pe 
un frate. Poate că ajutorul tău nu mi-ar fi fost de nici un folos, 
iar doamna Carawood este persoana cea mai sinceră din 
lume, însă aş fi preferat să am o dovadă sigură. Să observi 
bine că nu pentru banii ei vreau s-o iau pe Maria. 

— N-ai s-o iei câtuşi de puţin, mormăi John, plictisit la 
culme. Nu-ti fă iluzii în privinţa sentimentelor pe care i le 
inspiri şi mulţumeşte-te cu succesele tale literare. 

Drept răspuns Julian arboră surâsul cuiva care este sigur 
pe sine. 

Aranjamentul interior al vilei din Ascot corespundea pe 
deplin aspectului ei exterior. Cu excepţia salonului, camerele 
erau de dimensiuni extrem de reduse. Maria îi primi pe cei doi 
oaspeţi cu multă gentileţe şi cordialitate. Noul ei rol de 
castelană îi conferea, în ochii lui John, un farmec nebănuit. 
Casa ei părea s-o amuze ca o jucărie nouă. Cu legitimă 
mândrie, îi conduse pe tineri să viziteze tot ce era demn de 
văzut, mai ales instalaţia ei modernă. 

— Şi o să am şi o grădină superbă! conchise ea cu 
orgoliu. 

— O să locuieşti în această casă... singură? întrebă John, 
cu calm. 

Chipul tinerei fete se întunecă şi John regretă numaidecât 
întrebarea. 

— Nu ştiu... Am vorbit de asta azi dimineaţă cu doamna 
Carawood, dar ea e de părere că artrebui să vin aici în timpul 
sezonului monden. Evident trebuie să învăţ o profesie... 

— Doamna Carawood îţi împărtăşeşte opinia? întrebă 
John. 

— Oh! Nici nu vrea să audă. Se pare că nu e nevoie să 
muncesc. 

Trecură pe un balconaş ce dădea spre grădină şi de 
acolo, printr-un luminiş, în pădurea de brazi ce străjuia 
cealaltă parte a drumului, către câmpia ce se întindea la 
nesfârşit. Aerul era tonic, saturat de miresmele răşinii şi ale 
ierbii proaspăt cosite. 

— Evident, cadrul este încântător, zise John, dar ai greşi 
dacă te-ai mulţumi cu acest „dolce farniente”?. Eşti făcută 
pentru o existenţă mai activă. 

Fata scoase un uşor suspin. 

— Ştiu, şi am multe planuri. Nu sunt încă hotărâtă. M-ai 
putea sfătui? 

— Doamne, doar sunt atâtea profesiuni între care ai 
putea alege. De pildă, ai putea-o ajuta pe doamna Carawood 
în comerţul ei, ai putea învăţa croitoria. 

— l-am şi propus, dar asta a scandalizat-o. Nu cred că 
doamna Carawood mi-ar admite decât o singură soluţie, 
căsătoria. Ce crezi despre asta? 

In acel moment, doamna Carawood îl introduse pe Julian, 
dispensându-l pe John să răspundă acestei stânjenitoare 
întrebări. 

Ca de obicei, Julian părea şicul şi moda puse pe 
picioare... Cămaşa lui de mătase albă îţi lua ochii şi smokingul 
de stofă albă era opera unui mare artist. Lângă el, John se 
simţea stângaci şi şleampăt. De obicei, această senzaţie nu-i 
displăcea, deoarece-i dădea impresia că face figură de boem, 
însă în ziua aceea trecu printr-un sentiment de inferioritate. 

Conversaţia lui Julian semăna niţel cu ţinuta lui 
sclipitoare, fără cusur, însă şi fără originalitate. Cunoştea 
toată lumea bună a Londrei şi povestea cu plăcere anecdote şi 
vorbe de duh, în legătură cu vedetele vieţii mondene. 


+ Lene dulce - în italiană în text. 

În timpul mesei, nu-i rămăsese lui John Morlay altceva de 
făcut decât să tacă. Ceea ce şi făcu, de altfel, în silă. Doamna 
Carawood, susţinută de lipsa ei de educaţie, găsi, de 
asemenea mai prudent să se mulţumească cu răspunsuri 
monosilabice, încât Julian şi Maria fură singurii care purtară 
conversaţia. 

John se hotărî să lămurească, totuşi, un punct care-l 
intriga, de la ultima lui discuţie cu „Boabă de mazăre”. leşind 
din mutism, aduse vorba de recenta Expoziţie Internaţională 
care avusese loc la Bruxelles, apoi în alte mari oraşe belgiene. 

— Cunoaşteţi oraşul Anvers, doamnă Carawood? întrebă 
el. 

Ea păru să ezite o clipă, apoi răspunse: 

— Da, am fost de mai multe ori acolo. 

— Ai fost la Anvers, Nanny? făcu Maria mirată. 

— Da, draga mea, în călătorie de afaceri, bineînţeles. 
Există acolo o casă de confecţii care vinde en-gros copii 
excelente după modelele pariziene, la preţuri cu adevărat 
rezonabile. 

— Foarte curios lucru, observă Julian cu candoare, Anvers 
concurând oraşul lumină, în domeniul modei! 

—Nu e vorba să facă concurenţă Parisului, replică 
doamna Carawood puţintel tulburată, ci de a se inspira din 
creaţiile sale. 

Conversaţia începu să lâncezească. Capetele lui Julian şi 
al Mariei se apropiaseră. Vorbeau acum cu voce joasă, pe un 
ton foarte intim. John Morlay încetă dintr-o dată să se 
intereseze de doamnă Carawood şi de misterioasele ei 
călătorii în Belgia. 

În fine, tânăra îşi înălţă capul şi se întoarse către 
tutoarea ei. 

— Nanny, pot să primesc un cadou de la Julian? 

Doamna Carawood încruntă din sprâncene. 

— Asta depinde... începu ea, aruncându-i lui Julian o 
privire pe care John o găsi prea puţin prietenoasă. 

— E vorba de un inel, reluă Maria. Oh! e o bijuterie cu 
totul modestă. Am văzut-o ieri într-o vitrină din Bond Street, la 
Cretcher's - ştiţi, acolo unde s-a produs un furt - şi i-am spus 
lui Julian că mi-ar plăcea mult. 

— La drept vorbind, observă doamna Carawood, nu sunt 
deloc motive, în acest moment, să faci daruri Mariei. Ziua ei a 
fost acum trei luni... 

— N-ar fi putut purta această bijuterie la pension, obiectă 
Julian. 

Bătrâna doamnă căută ajutor din priviri la John. Dar 
acesta consideră că n-avea nici un titlu ca să se amestece în 
dezbaterea lor. 

— Dacă vreţi să-mi ştiţi părerea... tatonă doamna 
Carawood, nu prea-mi place ca tinerele fete să poarte 
bijuterii... Dar, evident, dacă e un inel fără pretenţii... 

— Linişteşte-te, Nanny, nu va fi un inel de logodnă, spuse 
fata râzând. Julian, îţi dau voie să-mi iei măsura. 

Şi-i întinse inelarul tânărului. 

— Ador smaraldele, mai spuse ea. 

— Oh! nu e un smarald veritabil, făcu Julian, pe un ton de 
scuză. 

— Atunci, de data asta o fi vorba de o copie a 
capodoperelor din Anvers, observă John. Poţi s-o accepţi fără 
exces de scrupule, domnişoară Fioli, copiile nu-s costisitoare, 
nu-i aşa, doamnă Carawood? 

Julian îşi fulgeră prietenul din priviri. 

— Tare nostim, zise el, sforţându-se să surâdă. 


Capitolul X 


Sejurul lui John în vila din Ascot fu întrerupt de o 
telegramă din New-York. Era la mijloc o afacere importantă, 
care-i pretindea să se întoarcă imediat la Londra. Făgădui să 
revină la Ascot în cursul dimineţii de sâmbătă, însă lucrul îl 
reţinu în capitală până la o oră foarte înaintată, iar când 
termină socoti că e prea târziu ca să mai plece. 

Să rămâi singur sâmbătă seara la Londra e o grea 
încercare. Aşa că John telefonă inspectorului Pickles care era 
de gardă la Scotland Yard. Polițistul îl pofti să-l viziteze la 
birou şi John acceptă. 

Detectivul îşi găsi prietenul în cămaşă, ocupat cu întinsul 
cărţilor pe masa lui de lucru. John crezu la început că-şi făcea 
o pasienţă, dar, apropiindu-se, văzu că ceea ce luase drept 

cărţi de joc erau nişte fotografii. Cele mai multe dintre ele 
reprezentau bărbaţi cu aspect respingător. Asta din pricină că 
fotograful ataşat închisorii poseda arta de a sesiza aspectul 
fioros al fizionomiei celei mai spălăcite. 

— O frumoasă colecţie de spărgători, ai? zise inspectorul. 
Ăsta, făcu el arătând un portret, este titularul a şase 
condamnări. în acest moment, e la răcoare. 

— Tot mai cauţi „Pisica solitar”? întrebă John. 

„Boabă de mazăre” aprobă din cap. 

— Da, îl caut, ca şi pe tăinuitorul lui. Acest din urmă 
personaj are la fel de mult dreptul la atenţia noastră. Scotland 
Yard-ul posedă o listă a principalilor tăinuitori din Regatul Unit. 
Din păcate, împotriva celor mai mulţi dintre ei lipsesc probele 
şi, de altfel, este poate mai folositor să-i laşi în libertate. Unii 
dintre ei n-au habar şi trag concluzia că sunt aşa de folositori 
poliţiei, încât nu riscă nimic. Ceea ce este absolut idiot. 

John Morlay nu era la curent cu toate aceste combinaţii 
ale poliţiei. 

— Din ce clasă a populaţiei se recrutează tăinuitorii? 
întrebă el, dornic să se instruiască. Fără îndoială, dintre 
comercianţi... 

— Da, câţiva giuvaergii se ocupă cu tăinuirea, declară 
„Boabă de mazăre”. Doi sau trei au prăvălii cu vad foarte bun 
şi au chiar o reputaţie onorabilă. Duc o existenţă dublă, cum 
se spune... Dar mai sunt şi alţii... Bunăoară cunosc o persoană 
din domeniul confecţiilor... 

John izbucni în râs. 

— Atuncea, e o tăinuitoare? 

— Nu vorbesc de doamna Carawood, făcu inspectorul 
Pickles ofensat. Dar, a-propos, am efectuat o anchetă în 
privinţa voiajelor ei la Anvers. Se duce acolo ca să cumpere 
rochii şi ţesături. Vama a confirmat. 

Strânse fotografiile şi le strecură într-un plic. 

— In acest caz, n-o mai bănuieşti? întrebă John Morlay. 

— Mai mult ca oricând! făcu Pickles, enigmatic. Se uită la 
ceas şi apăsă un buton de pe biroul său. 

— In zece minute o să vină să mă schimbe. Vrei să vezi la 
lucru un poliţist veritabil, şi când zic „veritabi/”, înţeleg „un 
copoi de clasa întâi”? 

— Altfel spus, inspectorul Pickles, preciză John Morlay. 

— Chiar aşa. 

Răspunzând soneriei, un agent de serviciu intră, iar 
Pickles îi înmână pachetul cu fotografii. După care sub- 
inspectorul telefonă cuiva pe care-l chema Arty şi care trebuie 
că era colegul însărcinat să-l schimbe. 

In sfârşit, îşi luă pardesiul din cuier, pălăria, şi ieşiră 
amândoi în ceața deasă care se pogorâse pe cheiurile 
Tamisei. 

— Misterul Carawood nu va întârzia să fie lămurit, 
declară Pickles, pe când se îndreptau către vest. Tânărul care- 
i serveşte de factotum este sărac cu duhul, dar un băiat 
cinstit. Fenner, care e de câtăva vreme obişnuitul casei, 
seamănă acelor câini care latră mult dar nu muşcă niciodată. 
Nu ţi se pare curios că tutoarea unei contese se înconjoară 
numai cu oameni din această categorie? 

— incotro mergem? întrebă John, fără să catadicsească a 
răspunde întrebării de pură retorică a soţului său de drum. 

— Ne ducem în Penton Street. Vreau să încerc să-l fac 
niţel să vorbească pe tânăr. 

— Te voi întovărăşi până la uşă, declară John, dar mă 
tem că nu voi avea ocazia să văd astă seară opera asului 
poliţiei. Nu mă lasă inima să asist la acest interogatoriu. 

— Oh! nu contez cine ştie ce pe conversaţia asta, căci 
tânărul are să se ferească. Totuşi va putea scăpa detalii care 
să mă pună pe urme. Cred că ştie mai multe lucruri despre 
patroana lui, decât a spus până acuma. 

— Ai şi vorbit cu el? întrebă John mirat. 

— De vreo şase ori, admise „Boabă de mazăre”. 

John  Morlay nu bănuise până atunci că doamna 
Carawood putuse interesa chiar aşa de mult Scotland Yard-ul. 
Îşi spuse însă că această respectabilă instituţie se amuza 
adesea, făcându-şi mâna cu anchete privind persoane 
nevinovate ca nişte nou-născuţi. 

Se făcuse noapte, când ajunseră în Penton Street. Strada 
era aproape pustie. Se opriră în faţa magazinului. 

— Cred că am să te abandonez fascinantelor tale 
investigaţii şi am să mă întorc acasă, zise John. Oricum, 
tânărul ăsta n-are să-ţi spună nimic senzaţional în ce-o 
priveşte pe doamna Carawood. 

„Boabă de mazăre” se pregătea să traverseze strada, 
când un mic automobil dădu colţul şi opri în faţa magazinului. 
Din maşină cobori o femeie, iar John Morlay o recunoscu 

imediat pe doamna Carawood. Dintr-o privire înţelese că la 
volan nu era nici un şofer. 

— la te uită! făcu „Boabă de mazăre”, are automobil şi-l 
conduce singură. Interesant! 

Femeia se îndreptă către o uşă laterală pe care i-o 
deschisese tocmai Herman. Tânărul ieşi din casă, urcă în 
maşină şi porni. 

— lată ce s-a ales din întrevederea ta intimă cu Herman, 
zise John în zeflemea. 

In sinea lui, John nu-şi revenea din uimire. Doamna 
Carawood, pe care o lăsase la Ascot unde, logic, trebuia să se 
afle, circula cu automobilul în mijlocul Londrei. lar maşina? 
Fără îndoială o ţinea în vreun garaj mărginaş. Cu siguranţă că 
Maria îi ignora existenţa. 

Trecuse un sfert de oră şi Herman nu se mai întorcea. 

„Boabă de mazăre” era pe punctul de a-şi exprima 
surprinderea, când văzu uşa secretă deschizându-se şi o 
femeie ieşind pe ea, după ce inspectase cu grijă la stânga şi la 
dreapta străzii. Nu-i putuse vedea pe cei doi martori datorită 
clarului de lună care inunda trotuarul magazinului, lăsând în 
întuneric cealaltă parte a străzii. 

John o privea, uluit. 

Cu un sfert de oră în urmă, văzuse intrând în magazin o 
femeie bine îmbrăcată. Ori, aceea care ieşea de acolo era 
îmbrăcată ca o cerşetoare, cu o fustă peticită care mătura 
trotuarul, cu o bluză mizerabilă şi cu un soi de scufie pe cap. 

Femeia o şterse la iuţeală către colţul străzii şi, în 
curând, dispăru. 

— Ei bine? Ce ai de zis? întrebă „Boabă de mazăre”. Face 
praf romanele de aventuri. Afară numai dacă nu se duce la un 
bal mascat, deghizată în strângătoare de petice. 

John dădu din cap, fără să scoată o vorbă. 

— Ei bine, dragul meu, eşti mai departe hotărât să te 
duci la culcare? 

— Nu, mormăi detectivul. Te întovărăşesc. 

La rândul lor, cei doi bărbaţi o luară pe străduţa strimtă 
pe care mergea femeia. Datorită dublei luminări, a lunii şi a 
felinarelor, putură examina cu de-amănuntul strania ei 
vestimentaţie. 

— Prezintă toate semnele unei persoane care se 
pregăteşte să petreacă noaptea sub poduri sau pe coridoarele 
metroului. 

leşind pe o stradă mai largă, femeia chemă un taxi. 
Acesta ieşise deja din raza privirii, când cei doi prieteni găsiră 
un altul. Îl ajunseră din urmă în dreptul lui Hyde-Park-Corner, 
şi-l urmară de-a lungul bulevardului Piccadilly. Ajuns în 
suburbia Rotherhithe, taxiul doamnei Carawood se opri. 
Călătoarea îşi plăti cursa şi o luă pe o străduţă, unde dădu 
buzna într-una din căscioare. 

Să califici această stradă ca rău famată şi casa drept o 
magherniţă, ar fi fost exagerat. Era o fundătură nenorocită, iar 
casele, de dimensiuni foarte modeste, erau locuinţe tip, 
muncitoreşti. Aceea în care intrase doamna Carawood avea 
numărul 17, detaliu pe care inspectorul îl notă cu 
scrupulozitate. 

Revenind pe urma paşilor, cei doi bărbaţi descoperiră că 
taxiul cu care venise doamna Carawood, după ce ocolise un 
grup de case, oprise de cealaltă parte a străzii. Insă un alt 
amănunt le atrase mai mult atenţia. Chiar în spatele taxiului 
staţiona o splendidă limuzină. 

— Cui aparţine maşina asta? îl întrebă „Boabă de 
mazăre” pe şofer. 

— Lui sir George Harlin. 

Sir George Harlin era un medic foarte cunoscut la Londra. 
„Boabă de mazăre” îşi urmă interogatoriul. 

— Ce caută în cartierul ăsta? 

— A venit să vadă un bolnav, răspunse şoferul pe un ton 
neglijent. Brusc, aruncă mucul ţigării, ieşi de la locul lui şi 
deschise portiera. Un bărbat se apropie de automobil. 

— Acasă! îi spuse şoferului, pe când lua loc în maşină. 

— Dau bani buni pe doctori, la Rotherhithe, remarcă 
„Boabă de mazăre”. 

Se uită primprejur, încercând să-şi reamintească dacă nu 
era vreun spital sau dispensar pe undeva, prin preajmă, însă 
după toate aparențele această parte a Londrei ducea lipsă de 
orice instalaţie sanitară de acest gen. 

Se întoarseră în fundătură la timp ca s-o vadă pe doamna 
Carawood ţâşnind de la numărul 17. Ea se opri o clipă, ca să 
vorbească cu un bărbat, apoi se îndreptă în grabă către strada 
unde o aştepta taxiul. 

John Morlay şi inspectorul Pickles o reînsoţiră pe doamna 
Carawood la magazinul ei din Penton Street şi se aşezară la 
pândă după ce ea intră înăuntru. 

Aşteptarea nu le fu lungă. După zece minute doamna 
Carawood ieşi din nou, în veşmintele obişnuite. Herman sosi şi 
el la volanul micuţului automobil. 

— Garajul nu poate fi prea departe, observă „Boabă de 
mazăre”. Tânărul a aşteptat să i se telefoneze. Am impresia 
că nu este la curent cu aceste deghizări. 

Aşteptară să se îndepărteze automobilul care o ducea pe 
doamna Carawood. 

— Mi-am schimbat hotărârea, declară „Boabă de 
mazăre”. Nu voi vorbi astă seară cu Herman. Prefer să mă duc 
la Rotherhithe şi, dacă nu rezolv enigma doamnei în zdrenţe, 
îmi dau demisia din Scotland Yard şi mă apuc să scriu romane 
polițiste. 

John reveni la Ascot în cursul dimineţii de marţi. Era ziua 
când începeau cursele. Ştia că doamna Carawood reţinuse o 
lojă şi avusese grijă să adopte o ţinută corespunzătoare, 
completată cu un joben care-l umplea de mândrie. 

Până în clipa când se află în faţa lui Julian Lester, John 
Morlay crezuse că atinsese culmea eleganţei. Insă o ochire 
asupra amicului său îi fu de ajuns ca să renunţe la această 
măgulitoare apreciere. 

— Uite la el, ce şic este! zise Maria. Nu mă satur, de două 
ore, privindu-l. Arta vestimentaţiei n-are secrete pentru el. 

— Sunt cu totul de părerea ta, zise John Morlay. 

Julian primi complimentele cu multă demnitate. Când 
rămaseră singuri, Julian îşi încunoştinţă prietenul că, în timpul 
şederii sale la Ascot, ajunsese la o înţelegere cu Maria. 

— Altfel zis, v-aţi logodit? întrebă John. 

— Nu tocmai, făcu Julian. Prin „înțe/egere” vreau să zic 
că avem aceeaşi atitudine în privinţa principalelor probleme 
ale vieţii. 

— Hmmm! făcu John. 

Şi aducându-şi aminte de aventura sa din noaptea de 
sâmbătă: 

— Doamna Carawood a plecat la oraş? 

— Nu. Odată numai s-a dus să-şi vadă nişte prieteni care 
locuiesc pe undeva prin apropiere. 

Apoi, reveni la subiectul care-l preocupa. 

— Te asigur că situaţia este foarte serioasă, pentru 
Maria, se înţelege. Ştii că biata fată habar n-are dacă are bani 
şi unde sunt ei plasați? Chiar îşi închipuie că e săracă şi că 
trăieşte din mila fostei ei dădace. 

— Şi dacă ar fi aşa? făcu John. De ce te preocupă atât de 
mult averea ei? Eşti destul de bogat pentru amândoi. 

Julian tresări. 

— Bogat, eu? Nu posed nimic. Cei care-mi atribuie avere 
se-nşeală amarnic. 

Vocea îi tremura. S-ar fi zis că vedea o insultă în orice 
aluzie la averea lui. i 

— Să mă ia naiba dacă te înțeleg! zise John. În sfârşit, 
puţin îmi pasă dacă eşti Cresus sau lov. In ce constă deci 
această faimoasă „înțelegere” între tine şi Maria? 

— N-are rost să fii ironic, John. Avem multe puncte 
comune... afinități. 

John izbucni într-un râs zgomotos. 

— Ce e de râs în ceea ce ţi-am spus? 

— In ceea ce mi-ai spus, nimic, dar în conduita ta, mult. 
Dacă te-ai decis să te însori cu Maria, de ce nu te duci la 
doamna Carawood să-i ceri date exacte, cât de mare e zestrea 
pupilei sale? 

— Nu te-aş fi crezut aşa de trivial, spuse Julian, cu un 
suspin. 

Dacă John îşi făgăduise să-şi petreacă din plin zilele de la 
Ascot, trebui să-şi ia curând gândul. Desigur, în perioada 
curselor Ascot oferă un spectacol strălucitor, cu mulţimea sa 
elegantă, iar emoţiile nu lipsesc în timpul curselor, însă 
prezenţa lui Julian strica totul. Foarte priceput în materie de 
turf, se transformase în mentorul celor două femei. Era 
membru al Jockey-Club-ului, în care calitate arbora o brasardă 
ce-i permitea să pătrundă în incinta regală, în partea 
rezervată cântăririi cailor. lar Julian înfăptui minunea de a 
procura o brasardă identică pentru Maria, chiar din cea de a 
doua zi a curselor. 

John Morlay nu prea aprecia acest gen de privilegii, iar 
spectacolul hipodromului, văzut de pe locul său de simplu 
muritor, nu-i părea mai puţin atrăgător decât contemplat din 
incinta Jockey-Club-ului. Cu oarecari demersuri, ar fi putut şi el 
obţine această favoare, dar nu-şi dăduse niciodată osteneala 
s-o ceară. 

John nu-şi făcea iluzii asupra naturii interesului pe care-l 
arăta Julian, Mariei Fioli. II ştia hrăpăreţ şi extrem de sensibil la 
mirosul banilor. 

In seara zilei de joi, Maria îi spuse lui John: 

— Julian a plecat la Londra. Mi-a lăsat darul său, însă n- 
am să deschid cutia până mâine, data prezumtivă a 
aniversării mele. 

— Ah! zise John. Inelul cu imitație de smarald! 

— Eşti răutăcios când îţi baţi joc de Julian. Sunt convinsă 
că tot ce alege el e foarte frumos. Are un gust desăvârşit. 
Sărmana Nanny! O necăjesc, acceptând acest cadou. Ar fi 
fericită dacă, printr-o minune, cutiuţa ar dispărea. Totuşi, 
Julian e atât de gentil, încât n-aş vrea să-l fac să sufere. 

— ii mult la el, nu-i aşa, Maria? 

— Oh! E un băiat fermecător. Mă amuz grozav în 
compania lui şi ar fi cu siguranţă un soţ ideal. Uite, inelul ăsta, 
de exemplu, îl remarcasem într-o vitrină din Bond Street, iar el 
s-a grăbit să mi-l ofere. A-propos, prăvălia aceea a suferit pe 
urmă o spargere. Poate că ştii ce au luat hoţii cu ei? 

— Foarte precis, răspunse John. Un safir de formă 
alungită înconjurat de patru diamante, în valoare de patru mii 
de lire. Un detectiv trebuie să ştie o groază de lucruri. 

— E o profesiune pasionantă, nu-i aşa? întrebă Maria. 

— Da de unde! făcu John, râzând. Cel puţin munca mea 
este cea mai plicticoasă din câte se pot imagina. Vreau să-ţi 
prezint însă un detectiv adevărat, inspectorul Pickles, mai 
cunoscut sub numele de „Boabă de mazăre”. Este stâlpul cel 
mai solid al Scotland Yard-ului, dacă-i dăm crezare... 


Capitolul XI 


Doamna Carawood păru uşurată după plecarea lui Julian 
şi manifestă, în cursul cinei, o veselie neobişnuită. În ziua 
aceea se hazardase să parieze pe un cal şi câştigase. 

— Am fost bine sfătuită, mărturisi ea, râzând. 

— De către cine? întrebă Maria, mirată. 

— De Fenner. A venit astăzi. Se pricepe la cai. 

— Omul acela cu cravata roşie şi cu aspect fioros? 

— Da. E un anarhist şi împarte lumea în două categorii: 
în exploatatori şi exploataţi. 

Era aproape ora ţinu când John stinse lumina în camera 
lui. În atmosferă era zăpuşeală. În timpul serii se strânseseră 
nori, ploaia răpăise în câteva rânduri. În urechi îi ajunse ecoul 
unui tunet îndepărtat. John avea somnul uşor şi furtuna 
amenințătoare îl ţinu treaz. Din timp în timp, câte un fulger 
arunca o dâră de lumină crudă. John se ridică, trase perdelele 
şi privi afară. Ploua torențial. O panglică de foc străbătu cerul 
şi numaidecât un tunet puternic zgudui casa. Instinctiv, John 
se dădu înapoi. Trebuie că trăznetul căzuse foarte aproape, 
căci fulgerul şi bubuitul tunetului se produseseră aproape 
instantaneu. 

John îşi privi ceasul. Erau orele două şi un sfert şi n-avea 
încă nici un chef de dormit. În ciuda ferestrei deschise, aerul 
din odaie rămânea stătut. Se duse să deschidă uşa, ca să facă 
curent, dar chiar în clipa aceea un țipăt sfâşie tăcerea. Acest 
țipăt - de spaimă - venea din camera Mariei. 

John şovăi. Ce trebuia să facă? Pe semne că fata se 
trezise din cauza furtunii şi se speriase. In picioare, la capătul 
coridorului, nu ştia ce hotărâre să ia, când uşa de la odaia 
Mariei se deschise de perete. 

— John! Nanny!... Cine este? 

— Eu sunt, zise John, care se apropia, după ce îmbrăcase 
un halat. Ce se întâmplă? Te-ai speriat de tunete? 

— Mi-e frică, zise fata tremurând, dar nu de furtună. 

Sosi şi doamna Carawood. 

— Ce ai, scumpa mea? 

— Cineva a intrat în odaia mea... Un bărbat: a intrat prin 
balcon, fereastra era deschisă. Am strigat: „Cine e acolo?” şi 
el a dispărut. 

— N-a luat nimic? întrebă John. 

Tânăra tocmai aprinsese lumina şi se vedea că era palidă 
ca ceara. 

— Nu ştiu, zise ea, străduindu-se să zâmbească. Dar 
chiar dacă a plecat cu mâinile goale, vizitatorul meu mi-a furat 
somnul... şi încrederea în detectivi. 

In acest timp, John intrase în odaie şi o inspecta cu 
atenţie. Maria îi imită exemplul. Deodată, scoase un strigăt. 

— Inelul! Nu-mi mai găsesc inelul! 


53 


Privi sub măsuţa de toaletă, dar micuța cutie roşie care 
conţinea darul lui Julian dispăruse de-a binelea. 

— Unde-o puseseşi? întrebă John. 

— Aici, spuse ea, arătând un colţ al mesei. 

— Eşti sigură, draga mea? întrebă doamna Carawood. 

— Absolut, iar cutioara era încă aici acum o oră şi 
jumătate. 

— Cum? se miră bătrâna doamnă. Te-ai dus la culcare la 
ora unsprezece? 

— Da, dar n-am avut somn... 

Vizita spărgătorului o răvăşise şi-şi stăpânea cu greu 
nervii. 

— Ai fi în stare să-l recunoşti pe hoţ? o întrebă John. 

Tânăra făcu semn din cap că nu. 

John trecu pe balcon. O scară fusese pusă, rezemată de 
balustradă. Doamna Carawood, care-l urmase pe detectiv, o 
împinse cât colo şi scara căzu. 

— Au trebuit să studieze locurile în amănunţime, zise ea. 
Scara asta se află de obicei în spatele barăcii grădinarului. Ca 
s-o găsească, trebuia ca hoţul să cunoască bine obiceiurile 
casei. 

Bătrâna doamnă era şi mai impresionată decât pupila ei, 
de această vizită nocturnă. 

__. —Mă întreb ce au venit să caute aici, spuse tânăra fată. 
In chip rezonabil, nu puteau spera să găsească bijuterii de 
preţ în această casă. 

— Să nu ne mai gândim la toate astea, făcu doamna 
Carawood. Cred că furtuna s-a terminat. Mă duc să fac nişte 
cafele. Cu siguranţă, Julian nu va fi mulţumit când va afla 
povestea inelului său. Cu toate că, la drept vorbind, nu pare 
să fi fost un inel de prea mare valoare. 

— Trebuie să-l regăsesc, spuse Maria, cu încăpățânare. 
Trebuie! 

— Mă întreb ce ai de gând să faci, ca să-l determini pe 
spărgător să-ti înapoieze bunul. 

— Trebuie să găsesc un mijloc... spuse ea, visătoare. Ştii 
la ce mă gândesc? Am impresia că desfăcând cutioara şi 
văzând inscripţia de pe inel, spărgătorul se va înduioşa şi mi-l 
va înapoia. Perfect! Chiar, nici nu m-aş mânia prea tare dacă l- 
aş regăsi anume pe mescioara asta, mâine, la întoarcerea de 
la curse, sau, mai curând, astăzi... 

Se crăpa de ziuă când fiecare se întoarse în camera lui, 
ca să încerce să doarmă puţin. John reuşi de minune şi poate 
că şi-ar fi răscumpărat somnul pierdut şi-ar fi dormit până 
târziu, dacă nu l-ar fi trezit un zgomot de pietricele aruncate în 
geam. Se ridică şi alergă la fereastră. 

— De zece minute încerc să te scol din pat, îi strigă 
Maria. Ţii într-adevăr cam prea mult la odihnă, pentru un 
detectiv. Coboară numaidecât. 

Zece minute mai târziu o regăsi în grădină. Dimineaţa 
era luminoasă, aerul pur şi văzduhul transparent. Ziua se 
anunţa splendidă. 

— Să dăm o raită până în livadă, propuse Maria. Ceea ce 
numea ea livadă era un colţ de grădină în care meri, peri şi 
pruni creşteau unii într-alţii. 

— Grădinarul spune că această parte a proprietăţii 
aparţine exclusiv viespilor. 

II luă de braţ pe John şi-l duse printre pruni. 

— Am să-ţi cer o mare favoare, John, zise ea după o 
lungă tăcere. 

— Ţi-am şi acordat-o, răspunse tânărul. 

— Uită tot ce-am spus, noaptea trecută, în legătură cu 
inelul. A fost stupid din partea mea să-mi închipui că are să-mi 
fie înapoiat. Dar, a-propos, ştii că şi castelana din Mirflett, al 
cărui domeniu se află la trei ceasuri depărtare, şi-a dat seama 
că i s-a furat colierul de perle, în noaptea trecută? Aşa că 
spărgătorii nu s-au deranjat în mod special pentru mine. 

— Poliţia e la curent? întrebă John. 

— Vezi dacă eşti somnoros? De la orele şapte, casa e 
inundată de inspectori în civil. Am primit chiar vizita 
prietenului tău „Mazăre”, sau cum îi zici? 

— „Boabă de mazăre”. l-am dat toate amănuntele şi a 
aflat de spargerea din Mirflett tocmai când îşi lua note. 

— Cine s-a dus să anunţe poliţia? 

Maria păru să şovăie un moment: 

— Nu ştiu... Cred că doamna Carawood. Da, cu siguranţă 
că ea. Nu s-a mai culcat în timpul nopţii şi coborâse pe la cinci 
dimineaţa. Fără îndoială că l-a pus la curent pe vreun poliţist 
local care la rândul lui, a telefonat la Scotland Yard. 

Reflectă o clipă, apoi adăugă, cu seriozitate: 

— Nu le-am mărturisit ipoteza mea... ştii, că spărgătorul 
o să-mi aducă inelul înapoi. Promite-mi să nu spui nimic 
despre asta, nimănui. 

— Sigur că n-am să spun, spuse John râzând. De altfel, n- 
a fost o glumă, din partea ta? Sau îi crezi pe spărgători aşa de 
sentimentali, încât să se înduioşeze cu atâta uşurinţă? 

— Sigur că nu, spuse tânăra fată, pe gânduri. l-am 
telefonat de îndată lui Julian ca să-i anunţ accidentul. Ei bine, 
n-a părut s-o ia în tragic. 

— Dar lui, i-ai împărtăşit presupunerea ta naivă? 

Maria dădu din cap afirmativ. 

— Eşti o fată nostimă, Maria, zise John. 

— Poate, răspunse ea, cu privirile pierdute în depărtare. 

John Morlay avu dintr-odată impresia că o vede pe fată 
pentru prima oară în viaţa lui, într-atât îi apărea într-o lumină 
nouă. 

— Am să-ţi mai cer încă o favoare, reluă Maria. N-ai vrea 
s-o convingi pe doamna Carawood să nu mai pretindă 
servitorilor noştri să-mi zică „domnişoara contesă”? Ştiu că au 
primit ordinul formal să nu uite niciodată titlul meu. E 
insuportabil. 

John Morlay îi puse atunci o întrebare neaşteptată: 

— Spune-mi sincer dacă-l iubeşti pe Julian Lester? 

— Nu, nu-l iubesc, dar mă amuză... mă simt bine în 
compania lui! Aş putea spune chiar că-l iubesc, aşa cum 
iubesc câinii, florile, tablourile frumoase. 

— Dar pe mine? M-ai iubi tot ca pe câini? 

— Nu. 

— Şi ce crezi despre căsătoriile în care bărbatul e cu mult 
mai în vârstă decât femeia? 

— Asta depinde, spuse Maria râzând. Te consideri, din 
întâmplare, bătrân? Ce cochetărie!... Dacă am merge să luăm 
masa? Mor de foame. 

John ar fi preferat să continue conversaţia, însă apetitul 
tinerei fete era un argument fără replică. 

După prânz, John începu să-l caute pe „Boabă de 
mazăre” şi-l descoperi, într-adevăr, la cantina postului de 
poliţie din Ascot. Acesta este aproape pustiu timp de trei sute 
şaizeci şi una de zile pe an, dar în timpul celorlalte patru zile 
dă pe dinafară de poliţişti veniţi din capitală pentru a menţine 
ordinea în perioada curselor. Sub-inspectorul Pickles se 

pregătea tocmai să deguste o cană de bere, acompaniată de 
un sandvici cu brânză. 

„Boabă de mazăre” nu fu în măsură să-şi informeze 
prietenul cu altceva decât ştia mai dinainte. Două spargeri 
avuseseră loc în cursul nopţii, obiectele furate fuseseră un 
colier de perle, pe de o parte, pe de alta, inelul Mariei. 

— N-ajung să pricep de ce au atacat vila contesei de 
Fioli. Cât mă priveşte, cred că a fost o confuzie. 

— Crezi că cele două lovituri sunt opera aceleiaşi bande? 

— Este evident, declară „Boabă de mazăre”. Am găsit 
urme identice în grădină, solul era înmuiat de ploaie şi fiecare 
pas s-a marcat. Urma e, dealtfel, mică, aproape ca a unui 
picior de femeie. Intre altele, spărgătorul a lucrat cu mănuşi 
de bumbac. Am găsit una la piciorul scării. In fine, am putut 
stabili că circulă cu automobilul, pentru că drumul are urmele 
cauciucurilor şi pentru că martorul afirmă că a văzut o maşină 
cu farurile aprinse noaptea trecută, la colţul şoselei principale. 
Din nenorocire, imbecilul nu s-a deranjat să noteze numărul. 
De altfel, cum e fără îndoială vorba de o maşină furată, 
detaliul acesta nu ne-ar fi dus prea departe. Şi-i aruncă lui 
John o privire plină de maliţie: 

— Cum se simte doamna Carawood, în dimineaţa asta? 

— N-am văzut-o, răspunse John. Se pare că a petrecut o 
noapte albă! 

— Hâmmm! Nu ţi-a vorbit din întâmplare de raidul ei de 
la Rotherhithe? întrebă „Boabă de mazăre”. Poate că n-ai 
întrebat-o. 

— Hotărât lucru, această sărmană femeie n-are darul de 
a-ti plăcea, constată John. 

— In chestia ăsta te înşeli, scumpul meu. Doamna 
Carawood îmi inspiră admiraţie. 

— In calitate de criminală? întrebă John, însă inspectorul 
Pickles nu răspunse, de teamă, neîndoios, să nu se 
compromită printr-o declaraţie prea categorică. 

Un lucru era sigur. „Boaba de mazăre” avea o idee în cap 
şi, într-un rând sau două, fusese chiar pe punctul de a-şi trăda 
secretul. Nevoia sa de a i se admira inegalabilele daruri în 
materie de deducție era într-un veşnic conflict cu prudenţa lui. 
În orice caz, îl costa că trebuia să păstreze pentru sine 
„marea” lui idee. 

Puțin numeroasa societate din Little Lodge luă prânzul 
într-un restaurant al hipodromului, apoi asistă la curse. John n- 
avea deci ocazia de a reînnoda conversaţia de dimineaţă. 
Intorcându-se în vilă, John o văzu pe Maria luând un pacheţel 
pus pe masa din hol. 

— Când a sosit? o întrebă pe cameristă. 

— Cu curierul de la orele două. 

Maria desfăcu pachetul şi scoase din el o cutioară din 
piele. O deschise. Cutioara conţinea un inel împodobit cu un 
matostat roşiatic, frumos lucrat. John îl contemplă, uluit. 

— Ei bine, nu-ţi spusesem eu? exclamă tânăra fată cu un 
aer triumfător. 

— E chiar inelul tău? întrebă John, neîncrezător. 

Ea dădu afirmativ din cap. 

Doamna Carawood nu-şi credea ochilor. 

— Ah! scumpo! făcu ea, e un adevărat miracol. 

In afară de inel, în cutioară se mai afla o mică foaie de 
hârtie purtând, cu un scris mic lipsit de îndemânare, inscripţia 
următoare: 

„Scumpă domnişoară, dezolat de a vă fi lipsit de darul 
dumneavoastră”. 

— Ei bine, nu-ţi pui inelul? întrebă doamna Carawood, 
văzând-o pe pupila ei cum îl punea înapoi în cutiuţă. 

— Nu, Nanny, răspunse calm tânăra fată. Nu merge la 
rochia mea... şi cred că n-am să port niciodată vreo rochie 
care să se potrivească cu inelul acesta. 

John luă cutioara şi examină cu atenţie bijuteria. O preţui 
în jurul a douăzeci şi cinci de lire. Era reproducerea unui inel 
venețian, cizelat cu grijă şi-n ansamblu de bun gust. 

Maria începu să râdă, un râs nervos şi sacadat, care-i 
dădu de gândit omului curios care era John Morlay, detectivul. 


Capitolul XII 


John Morlay se întoarse în seara aceea la Londra cu 
senzaţia agasare ce-i stăpâneşte pe cei veniţi de departe să 
examineze un tablou şi care n-au putut decât să-l 
întrezărească. 

În zilele următoare fu foarte prins. Vizitele la Ascot îl 
obligaseră să-şi amâne lucrările curente şi acestea se 
acumulaseră. In dimineaţa de luni, studia la birou un dosar, 
când valetul o anunţă pe doamna Carawood. John o primi ca 
pe o veche prietenă, îi oferi fotoliul cel mai confortabil, gata să 
asculte ultimele noutăţi asupra curselor din Ascot. 

Vârstnica doamnă, cât o privea, nu părea să se simtă în 
largul ei. Mâinile obosite, pe care le aşezase pe birou, se 
mişcau fără încetare. In sfârşit, se ridică, se duse la fereastră 
şi privi o clipă mulţimea de trecători, cu un aer nehotărât. 

John o mai văzuse pradă îndoielii şi înţelese că treaba cu 
care venise era de natură delicată. 

— Aş vrea să vă vorbesc despre Maria... rupse ea 
tăcerea. Viitorul ei îmi dă griji... 

— Din cauza spargerii? întrebă John. 

Ea scutură energic din cap. 

— Oh! Un accident ca ăsta se poate întâmpla oricui. 
Domnule Morlay, sunteţi un om foarte ocupat, nu-i aşa? 

— Cam aşa, răspunse John, arătând maldărul de scrisori 
de pe biroul lui. 

— Dumneavoastră... cum să spun?... nu vă puteţi 
consacra tot timpul Mariei? 

Trebui să facă un efort real ca să nu se declare gata să-şi 
abandoneze toate treburile numai ca să nu se îndepărteze cu 
un deget de tânăra fată. 

— Vedeţi, reluă doamna Carawood, în genere n-am 
încredere în bărbați, însă fac o excepţie pentru 
dumneavoastră. Am impresia că Maria vă este foarte 
simpatică. 

Ea îl scrută din priviri, ca pentru a-i ghici răspunsul. 

— Da, mărturisi John. Domnişoara Fioli mi-este extrem de 
simpatică. 

Doamna Carawood şovăi o bucată de vreme, înainte de 
a-i pune o a doua întrebare: 

— Sunteţi... îndrăgostit de ea? Sau cel puţin credeţi că o 
iubiţi? 

John îşi privi interlocutoarea drept în ochi. 

— O iubesc pe Maria. Şi sunt destul de matur ca să-mi 
cunosc bine sentimentele. 

Doamna Carawood respiră adânc. 

— Şi ea vă iubeşte, de asemenea... Sau cel puţin îi 
sunteţi mai mult decât simpatic. Cât despre mine, n-aş vedea 
vreun inconvenient, dimpotrivă... Dar sunt atâtea lucruri de 
luat în consideraţie. Mă credeţi dacă v-aş spune că n-am 
dormit noaptea asta, atâta sunt de preocupată în privinţa ei. 
Ce aţi spune, de exemplu, dacă Maria n-ar avea zestre? 

— Nimica, fireşte. Lucrul e lipsit de importanţă. 

— Dar titlul ei? Ţineţi mult la el? 

În vocea ei răsuna parcă o sfidare. 

— Scumpă doamnă Carawood, spuse John, nu vă este 
necunoscut că Londra colcăie de la o vreme de ducese şi 
prințese şi vă voi spune pe şleau că în chestiunea aceasta 
sunt mai degrabă blazat. Sunt foarte mulţumit pentru că Maria 
poate auzi spunându-i-se „contesă”, însă mie asta nu-mi 
spune nimic. 

Doamna Carawood scoase un suspin de uşurare. 

— Vă cred, spuse ea. 

Totuşi, era evident că indiferența lui John la adresa 
titlurilor nobiliare o vexase niţel. 

— Sunteţi un gentleman, frecventaţi înalta societate şi 
concepţiile d-voastră diferă cu siguranţă de ale mele, zise ea. 
Eu nu sunt prea mondenă, nici în privinţa titlurilor, nici în 
altele. Astfel, Maria ignoră, fireşte, totul în legătură cu 
demersul meu. Totuşi, dacă ea... ar accepta, ei bine... n-aş 
vedea vreun inconvenient... 

John îşi dădea seama cât o costase să facă ea primul pas 
şi-şi spuse că trebuie să o fi împins un motiv foarte serios. 
Există un raport între acest demers şi spargere? Cu câteva zile 
mai înainte doamna Carawood afirmase că Maria e prea 
tânără ca să se mărite şi iată că acuma îi alegea ea însăşi un 
soţ. 

In ciuda obişnuitei siguranţe care-l caracteriza, John se 
simţea tulburat, iar vocea îi tremura uşor când spuse: 

— Dacă Maria ar accepta să se mărite cu mine, aş fi într- 
adevăr fericit. Chestiunea banilor nu trebuie să ne 
neliniştească. Am destui. 

— O ştiu, domnule Morlay, spuse dintr-o suflare doamna 
Carawood. Am luat informaţii în privinţa dumneavoastră. 
Cunosc situaţia familiei d-voastră şi aş putea chiar să vă spun 
cu precizie la cât vi se urcă averea personală. Există, la 
Londra, agenţi care se însărcinează cu plăcere cu asemenea 

60 


anchete, asta n-o aflaţi de la mine. Şi de îndată ce am luat 
hotărârea ca Maria să se mărite... foarte curând... 

— Foarte curând? repetă John. 

— Oh! Nu chiar într-o săptămână, zise doamna 
Carawood. Dar, în fine, odată ce te-ai decis la ceva... A- 
propos, îl cunoaşteţi pe inspectorul Pickles? Este un detectiv, 
unul adevărat. Ştiţi ce înţeleg prin aceasta, adăugă ea, dându- 
şi seama că în ceea ce spunea s-ar fi putut vedea o aluzie 
răuvoitoare la John. In sfârşit, este un membru al Scotland 
Yard-ului. 

— Mi-e foarte cunoscut, într-adevăr, zise John. 

— Ei bine, am aflat că a venit în mai multe rânduri în 
magazinul meu, ca să-mi interogheze salariaţii. Aveţi idee 
despre ce este vorba? 

— Nu vă neliniştiţi pe tema aceasta, doamnă Carawood. 
Poliţiştii sunt întotdeauna teribil de curioşi. Este o deformaţi 
profesională. Cred că vroia numai să cunoască scopul 
călătoriilor dumneavoastră la Anvers... 

In acel moment, auzi un uşor strigăt şi-şi îndreptă 
privirile către doamna Carawood. Ea stătea în faţa ferestrei, 
vânătă la obraz şi cu respiraţia tăiată. John crezu o clipă că 
are să leşine. Dintr-un salt fu lângă ea. 

— Ce? Ce aţi spus? făcu vârstnica doamnă, sforţându-se 
să-şi revină. De ce mă duceam la Anvers? Uite, ca să cumpăr 
rochii. Este uşor de dovedit. li ţin la dispoziţie corespondenţa 
mea. 

— Nu vă simţiţi bine? întrebă John. 

— Oh! Nu e nimica. Aşa mi se întâmplă din când în când. 
Şi se lăsă să cadă într-un fotoliu, tremurând toată. John trecu 
într-un mic cabinet, legat cu biroul său, umplu un pahar cu 
apă şi i-l aduse. Ea bău cu poftă şi-i surise recunoscătoare. 

— Oh! Scuzaţi-mă. Nu e nimic, într-adevăr. Pot să mai 
rămân aici încă vreo câteva minute... până-mi revin complet? 
Mai există o altă ieşire din birou... o uşă prin spate? 

— Da, făcu John, cu adevărat surprins. 

— Aş vrea să vă mai cer ceva. Vreţi să trimiteţi pe unul 
din funcţionarii dumneavoastră să caute un taxi? Vreau să mă 
duc acasă şi prefer să nu ies pe uşa principală. Dacă m-aş 
simţi rău, s-ar strânge numaidecât lume... şi am oroare de 
asta. Prefer să nu mă vadă nimeni ieşind. 

— N-ar fi mai bine să chem un doctor? propuse John. 

— Nu, nu, mai cu seamă fără doctor, protestă doamna 
Carawood. Un taxi, asta-i tot ce-mi trebuie. 

John trimise una din dactilografele lui să caute o maşină 
şi-i dădu dispoziţii s-o însoţească pe vizitatoare. Când reveni 
din biroul învecinat, o văzu pe doamna Carawood, în picioare, 
în faţa ferestrei deschise, căutând ceva cu privirea, în stradă. 
Tenul ei mat îşi reluase culorile, privirile i se luminaseră. 

— Sunt consternată că v-am pricinuit tot necazul ăsta, 
zise ea. Ştiţi, femeile care se apropie de cincizeci de ani sunt 
rareori la adăpost de aceste stări de rău, trecătoare. Când veţi 
veni s-o vedeţi pe Maria? 

— Mâine, poate? propuse John. 

— Mâine vine la Londra, răspunse doamna Carawood. 
Veţi putea ieşi, ca să luaţi ceaiul împreună. Nu mi-a făcut 
niciodată confidenţe în ceea ce vă priveşte, dar sunt sigură că 
are multă afecţiune pentru dumneavoastră. Cu toate că e încă 
foarte tânără, înţelege bine viaţa, este chiar foarte inteligentă. 
Să nu vă imaginaţi că vreau să fac reclamă, cum se spune, 
contesa nici n-ar avea nevoie. Evident, adăugă ea după ce 
reflectă puţin, când veţi fi căsătoriţi, vă va purta numele. Pe 
de o parte, asta mă necăjeşte, pe de altă parte, e poate mai 
bine aşa. 

— Aveţi probleme din cauza titlului, nu-i aşa? întrebă 
John, surâzând. Ei bine, pot să vă liniştesc. Maria nu va 
întârzia, cu siguranţă, să devină lady Morlay. 

li explică precum că avea un bătrân unchi celibatar care-i 
va transmite, la moarte, titlul de baronet. Ancheta efectuată la 
cererea doamnei Carawood nu-i revelase acest detaliu, ce o 
umplu, în mod vizibil, de mulţumire. Nu-şi ascunse încântarea 
şi-l asaltă pe John cu un noian de întrebări privind apropiata lui 
înnobilare. 

Conversaţia le fu întreruptă de sosirea dactilografei care 
anunţă că taxiul aştepta. Doamna Carawood îşi luă rămas bun 
de la John, iar acesta se aşeză la fereastră, ca s-o vadă 
plecând. Apoi se întoarse la biroul lui, dar nu-i ardea să 
lucreze, mintea îi rătăcea în altă parte şi nu fu capabil in ziua 
aceea să se gândească decât la fericirea lui viitoare. 


Capitolul XIII 

John Morlay hotărî să prânzească devreme şi cobori cam 
la un sfert de oră după plecarea doamnei Carawood. 

In Hanover-Square, nu-l observă de la început pe 
individul ce se oprise la câţiva paşi de casa în care se afla 
biroul lui. Avu totuşi impresia că cineva îl observa şi se 
întoarse. De data aceasta, îl recunoscu. 

— Bună ziua, amice, îl interpelă el. Deci nu mai cauţi de 
lucru la Ascot. 

Recidivistul părea că n-o duce bine. Era palid, cu faţa 
suptă şi o barbă de mai multe zile îi accentua mina răvăşită. 

— În sfârşit, ce vreţi cu mine? mormăi el. Am dreptul să 
mă duc unde-mi place. Suntem într-o ţară liberă, presupun? 
Dar dacă vreţi să mă duceţi la un post de poliţie ca să mă 
percheziţionaţi, atunci nu vă jenaţi! 

Era ceva sfidător în vocea lui, dar John ghici, de 
asemenea şi teamă. 

— Nu spune prostii, zise John. N-am intenţia să te duc la 
post. 

Omul arătă către casă. 

— Locuiţi aici? întrebă el. 

— Nu, dacă te interesează. Nu locuiesc în casa aceasta, 
dar aici lucrez. Este un imobil de birouri şi aceasta este firma 
mea. 

Recidivistul o citi dintr-o privire, văzu cuvântul 
„detectiv”, îşi fixă interlocutorul cu neîncredere, apoi aruncă o 
privire fugitivă în jur. 

— Spuneti-mi, atunci. N-aţi văzut, din întâmplare, ieşind 
din acest imobil o doamnă... între două vârste, ceva mai 
tânără ca mine. Cu tenul foarte mat... ţinută elegantă. 

— Excelente semnalmente, observă John. De ce mă 
întrebi asta? Este vorba despre o doamnă pe care o cunoşti? 

— Nu ştiu... La drept vorbind, este posibil să mă înşel! în 
orice caz, dacă nu e persoana la care mă gândesc, îi seamănă 
ca o soră geamănă. Am văzut-o, adineauri, la o fereastră. 

Şi arătă cu degetul fereastra biroului lui John, ce 
rămăsese deschisă. 

— Şi ea m-a văzut şi s-a retras brusc, adăugă omul. 

Acesta era, prin urmare, motivul spaimei doamnei 
Carawood. N-o tulburase aluzia la voiajele ei la Anvers. Pur şi 
simplu îl văzuse pe omul acela. 

— Dacă într-adevăr la acea fereastră ai zărit persoana 
care te interesează, îţi pot satisface curiozitatea. Vizitatoarea 
mea era ducesa de Crelbourne. 

— O ducesă?... drace! E, într-adevăr, o doamnă cu pielea 
foarte mată şi cu pălăria neagră? 

John dădu din cap. 

— Da, o cunosc de multă vreme. 

Omul se scărpină în bărbie. 

— In cazul ăsta, îmi pierd timpul degeaba. E totuşi bizar, 
o atât de mare asemănare... totuşi n-are nici o soră. Şi chiar 
dacă ar avea, n-ar fi ducesă... 

Dădu din umeri şi se îndepărtă, cu pas târşâit, fără să-i 
mai acorde vreo importanţă informatorului său. 

De la ieşirea din închisoare, era dezorientat. In câţiva ani, 
multe lucruri se schimbaseră în lumea crimei. Se născuse o 
nouă ştiinţă a spargerilor. Totul, până şi jargonul lumii 
interlope, era nou pentru el. Acum, se opera de preferinţă sub 
aparențele unui dansator monden, ceea ce te ajuta să culegi 
informaţii preţioase, dar cerea, totodată, o pregătire pe care 
Smith nu o avea. Puţinul antrenament acrobatic pe care-l 
dobândise cândva şi care este atât de folositor în această 
meserie, nu rezistase nici el lungilor ani de puşcărie. Mai mult, 
medicul închisorii îl avertizase că inima i-ar putea ceda sub 
efectul unui prea mare efort fizic. Ţinea chiar, în buzunar, o 
mică sticluţă pe care conta mult, în caz de nevoie, dar de care 
n-avusese încă nevoie să se folosească. 

Il mâna o ură sălbatică fată de toţi oamenii, dar mai ales 
fată de femei. lar dintre toate femeile, aceea pe care o ura cel 
mai mult era persoana pe care o recunoscuse în această 
ducesă... 

John îşi luă prânzul în ziua aceea fără să acorde mare 
atenţie la ceea ce i se servea. Se întreba dacă n-ar face mai 
bine să se ducă în Penton Street, ca să aibă o nouă 
conversaţie cu doamna Carawood. De ce-i cauzase o atât de 
vie emoție apariţia acelui vagabond? John simţea că nu-şi va 
dobândi liniştea înainte de a fi lămurit acest punct. 

Măcar dacă ar fi putut sta de vorbă cu inspectorul 
Pickles, în legătură cu toate bănuielile sale! Insă acesta era un 
om primejdios. Nimic nu era sfânt în ochii lui, nici prietenia, 
nici promisiunile de discreţie şi ar fi fost pe deplin capabil să 

calce jurământul cel mai solemn, numai să găsească ocazia de 
a-şi pune în valoare geniul poliţist. 

Tocmai termina masa, când apăru Julian. Era membru al 
aceluiaşi club, însă nu-l frecventa deloc, fiindcă era prea 
burghez, după gustul lui. Totuşi, în ziua aceea catadicsi să 
onoreze cu prezenţa lui acel foc banal, ceea ce-i permise să 
schimbe câteva impresii cu apărătorul Mariei. 

— Sărmana micuță! Trebuie că a tras o spaimă! Un 
spărgător în camera ei! Pe urmă, înapoierea inelului furat? 
Extraordinar! Care este ipoteza ta, John? Un detectiv trebuie 
să aibă o ipoteză pentru fiecare crimă. 

— Îți reamintesc că acest gen de afaceri nu intră în 
specialitatea mea, îi spuse John cu răceală. Şi chiar dacă aş 
avea o ipoteză, n-aş avea timpul să ţi-o spun pentru că plec. 

Însă tonul puţin afabil al lui John nu izbuti să-l întoarne pe 
Julian care, zglobiu şi senin ca întotdeauna, începu să-i 
vorbească de proiectele sale şi-l informă pe John că se ducea 
chiar în acea zi la Wolverhampton, ca să se documenteze 
pentru cartea lui. N 

— Ca să vezi! exclamă John. In această capitală a 
articolelor de fierărie şi a produselor chimice speri să găseşti 
detalii interesante pentru istoria donjoanelor? 

Domnul Lester neglijă întrebarea şi readuse vorba despre 
Maria. Era curios să afle ce impresie făcuse cadoul său asupra 
tinerei fete. 

— A adâncit-o într-o încântare nemărginită, pe ea şi pe 
întreaga societate din Ascot, zise John. Niciodată, de la 
facerea lumii, un gablonţ n-a obţinut un succes asemănător. 

— N-ai dreptate să mă ironizezi. Un cadou nu valorează 
prin preţul lui, ci prin intenţia celui care-l oferă. 

— lar a ta se cifrează la milioane, nu-i aşa? 

Sentimentul său de superioritate îl făcea pe Julian 
invulnerabil. Ascultă fără să crâcnească ironiile lui John. De 
altfel, în ziua aceea era deosebit de mulţumit de sine, ceea 
ce-l umplea de indulgență faţă de alţii. Cumpărase de câtva 
timp un pachet de acţiuni a căror valoare crescuse între timp 
cu 50%. 

Julian Lester purta într-un buzunar al vestei un minuscul 
carnet în care-şi nota zilnic situaţia contului său în bancă. Pe 
coperta aurită a acestui registru de conturi secret erau 

gravate cele patru cuvinte care rezumau programul lui Julian: 
„cinci sute mii lire”. 

Această sumă era scopul existenţei lui, piscul tuturor 
ambițiilor sale. Cifra aceasta îi regla viaţa, îi inspira toate 
gesturile, îi justifica toate strădaniile. Fireşte, pe moment, 
micul carneţel arăta că proprietarul său se îndepărta niţel de 
scopul suprem, dar, în linii generale, cifrele înscrise în fiecare 
zi formau o curbă ascendentă. In momentul marelui crah din 
Wall Street, dăduse cumplit înapoi, dar, de atunci, lacuna 
fusese acoperită. 

Julian se avântase în cursa sa pentru jumătate de milion 
plecând de la zero. Işi făgăduise să se retragă din afaceri de 
îndată ce ar fi atins suma pe care şi-o fixase ca scop. Ziua 
aceea era mai apropiată decât crezuse, deoarece bogatele 
moştenitoare şi tinerele văduve bogate nu erau, la urma 
urmei, chiar aşa de puţine. Evident, abandonase visul 
copilăresc de a salva viaţa fiicei unui milionar în împrejurări 
romanţioase, dar intrarea uneia în viaţa sa nu era mai puţin 
legată strâns de consideraţii financiare, din punctul lui de 
vedere. 

Numele Mariei Fioli continua să fie întovărăşit, în 
pronosticurile lui, de un mare semn de întrebare şi-şi dădea 
seama că nu va putea conta pe zestrea ei cu toată 
certitudinea. 

Nimeni nu se putea măguli că-l cunoaşte îndeaproape pe 
Julian Lester. Astfel, chiar cei mai apropiaţi din anturajul lui 
ignorau că poseda în apropierea Florenței o vilă, destinată să 
devină locul retragerii sale. Julian luase în mai multe rânduri în 
consideraţie eşecul planurilor lui şi într-un fel se asigurase 
împotriva unei asemenea catastrofe. Era o asigurare destul de 
costisitoare de altfel, care cuprindea cumpărarea unei mici 
case şi o anume spoială de studii, acest din urmă punct fiind 
cu atât mai mult spre cinstea lui Julian, cu cât n-avea nici o 
înclinare către acest gen de muncă intelectuală. Insă Julian 
era extrem de exigent cu sine însuşi şi nu tolera nici o 
slăbiciune. Una peste alta, era cu siguranţă una din 
personalităţile cele mai puternice ale veacului său. 

Se duse la Wolverhampton înarmat cu un bloc-notes şi cu 
un aparat fotografic. Julian îşi făcea şi-şi developa singur 
fotografiile ce-i slujeau la documentare. Ar fi putut îmbogăţi 
literatura cu o voluminoasă lucrare asupra „Artei lăcătuşerie!”, 

dar acest studiu nu avea să fie niciodată scris. Cel puţin, Julian 
cunoştea temeinic acest subiect. Lăcătuşeria, sub toate 
aspectele sale, n-avea secrete pentru el. Se lăuda câteodată, 
aparte, de a fi în stare să descuie uşa oricărei bănci, în ciuda 
numeroaselor dispozitive pe care le-a inventat mecanica 
modernă, spre a complica treaba spărgătorilor. 

Julian n-avea nimic dintr-un atlet; totuşi, agil ca o 
maimuţă, putea la nevoie să se caţere pe faţada unei case, tot 
aşa de uşor cum merg unii pe pământ. Mai avea însă şi alte 
specialităţii, poseda, astfel, arta de a modifica aspectul unei 
pietre preţioase şi de a evalua, dintr-o singură privire, calibrul 
şi puritatea perlelor colierului vecinei sale de masă. Ştia, de 
asemenea, că fiecare perlă posedă, într-un fel, propria ei 
personalitate şi că, fie şi separată din colier, fiecare dintre ele 
poate fi cu uşurinţă identificată de către un expert. De aceea, 
nu se atingea niciodată de perle, dând preferinţă diamantelor, 
pe care ştia, de altfel, să le treacă printr-o adevărată 
metamorfoză, încât zadarnic ar fi încercat o femeie să-şi 
recunoască pietrele ce ar fi făcut un scurt sejur pe bancul de 
lucru al lui Julian. 

Caracterul problematic al averii Mariei îi cauzase o vie 
preocupare lui Julian. Hotărî să  limpezească această 
chestiune, şi cât mai repede. Va proceda în consecinţă, de 
cum are să developeze cele câteva fotografii pe care urma să 
le facă la Wolverhampmn. 

Julian poseda un apartament situat în Bedford Square. 
Tatăl său, călător pasionat, adusese din peregrinările lui o 
mulţime de obiecte ciudate, covoare din Orient, broderii din 
China, etc, pe care Julian le păstra cu grijă şi care aduceau o 
notă de lux şi de originalitate casei sale, altfel destul de 
modestă. 

Se făcuse ora unu, când Julian pătrunse sub bolta 
imobilului său. Sui scara adâncită în penumbră, se opri la cel 
de-al doilea etaj, scoase o cheie şi deschise uşa. Gesturile-i 
erau în chip firesc tăcute şi singurul zgomot care se auzi fu 
acela al uşii scârţâind uşor în balamale. 

Totuşi, acest scârţâit fu suficient pentru a pune în gardă 
un personaj care se afla înăuntru. In timp ce intra în 
anticameră, Julian văzu o geană de lumină filtrând sub uşa 
dormitorului său. Dar, în secunda următoare, totul se 
scufundase în întuneric. 

Julian Lester avea multe defecte, dar cu siguranţă nu era 
lipsit de curaj. Inchise încet uşa după el, se îndreptă către 
studio şi aprinse lumina. Scoase fără grabă un revolver 
automat din sertarul biroului, se întoarse în anticameră şi 
aprinse lampa. Uşa dormitorului era deschisă. Cu un gest 
hotărât învârti butonul, deschise uşa larg, cu mâna pe 
comutator. Odaia fu inundată de lumină. 

— Sus mâinile, prietene! 

Acest ordin se adresă unui individ lipit de zid care, sub 
ameninţarea revolverului, nu îndrăzni să mai facă nici un gest, 
nici chiar acela de a ridica mâinile. 

— Sus mâinile! repetă Julian, sau trag. 

— Nu pot... bângui vizitatorul, sunt... sunt bolnav de 
inimă. Chipul răvăşit, ochii înfundaţi în cap, sprâncenele 
stufoase îl făceau să pară mai vârstnic decât era. Tresăriri 
spasmodice îi schimonoseau chipul, în timp ce privea ţintă 
arma îndreptată spre el. 

— Nu mă nenorociţi, şopti el cu o voce răguşită. Lăsați- 
mă să plec. Am ieşit de la Dartmoor... N-are să vă lase inima 
să mă trimiteţi înapoi numaidecât!... Daţi-mi un pic de răgaz! 


Tonul său rugător îl umplu de dezgust pe Julian, la fel ca 
şi hainele zdrenţuite şi jegoase, pantalonii rupţi şi aspectul lui 
hirsut. 

— Cum ai intrat aici? 

Fereastra deschisă făcea, la drept vorbind, inutilă 
întrebarea. Totuşi, omul dădu toate explicaţiile. Julian îl 
ascultă cu disprețul pe care-l arată profesioniştii faţă de 
amatorii neîndemânatici. 

Rezultă că cei doi bărbaţi sosiseră în acelaşi timp, unul 
pe fereastră, altul pe uşă. Spărgătorul n-avusese deci timp să 
se atingă de nimic. 

— Mor de foame... mormăi hoţul. 

— Cum te cheamă? făcu Julian. Te miră că te întreb, nu? 

— Nu, mă numesc Smith. 

Julian respinsese repede ideea de a alerta poliţia. Situaţia 
îşi avea hazul ei şi îl amuza. Era prima dată când „făcea 
cunoştinţă” cu un spărgător. 

Işi conduse vizitatorul la bucătărie, unde se afla pregătită 
o cină pentru stăpânul casei. Insă Julian cinase în oraş. 

— Aşează-te şi mănâncă, îi spuse el poruncitor. 

Capitolul XIV 


Omul şovăi, dar sfârşi prin a se aşeză. Pentru cineva care 
murea de foame, mâncă mai degrabă moderat, încât 
versiunea lui părea puţin plauzibilă. 

Julian îl privea, neştiind prea bine ce atitudine să adopte 
faţă de acest vizitator neaşteptat. 

— Ai stat multă vreme la răcoare, nu? 

— Douăzeci de ani, răspunse celălalt. 

— De ce? 

Omul îi aruncă o privire bănuitoare de sub sprâncenele 
sale stufoase. 

— Crimă, zise el, în sfârşit, pe un ton aşa de natural, 
încât pe Julian îl trecu un fior. L-am omorât pe polițistul care 
m-a prins în flagrant delict de spargere. 

Văzu că relatarea lui făcea o impresie urâtă asupra 
gazdei, şi se grăbi să adauge: 

— L-am ucis fără să vreau. Insă o bandă de mincinoşi au 
venit să depună mărturie contra mea şi puţin a lipsit să nu fiu 
spânzurat. Din fericire, cineva a intervenit în favoarea mea. ŞI 
mi s-a comutat pedeapsa în douăzeci de ani de muncă silnică. 

De data asta, Julian părea că se hotărâse. 

— Termină de mâncat şi şterge-o! 

Omul nici nu cerea mai mult şi, fără să mai golească 
farfuria, sări vioi în picioare. Dintr-o dată scoase un țipăt de 
durere. Obrazul livid i se congestionă, deveni roşu, apoi 
albăstrui, în timp ce buzele i se colorau în violet. 

Julian îl privea, niţel speriat. II văzu scoțând din buzunar 
o sticluţă, desfăcându-i dopul cu dinţii, ducând-o la gură şi 
înghițind o duşcă. Apoi omul se prăbuşi pe un scaun. Trecu un 
minut şi chipul său scofâlcit, de ocnaş, îşi reluă culoarea 
palidă. 

— Din cauza inimii, se bâlbâi el. Mă întreb ce aş face fără 
doctoria asta. 

Regăsi dopul, închise sticluţa şi o strecură în buzunarul 
pantalonului. 

— Aş vrea să fac ceva pentru dumneavoastră, domnule, 
zise el. Sunteţi primul om care m-a tratat cu un pic de omenie, 
de la ieşirea mea din închisoare. 

Era o linguşeală tradiţională la puşcăriaşii eliberaţi, însă 
Julian, care ignora moravurile armatei crimei, nu rămase 
insensibil la ea. 

— Nu ţine decât de tine să fii tratat omeneşte, zise el. 

Spărgătorul dădu din cap, cu un aer neîncrezător: 

— Aşa se crede în mod obişnuit, dar nu e adevărat. 
Nimeni nu vrea să dea o şansă unui fost ocnaş. Totuşi, dacă aş 
găsi cum să câştig cinstit o pâine... 

Işi continua pledoaria, însă Julian nu-l mai asculta. li 
venise o idee. Acest om putea să-i fie folositor în executarea 
unui proiect scump inimii lui. 

— Unde locuieşti? îl întrebă. Unde te-aş putea găsi? 

Spărgătorul îi dădu adresa. Julian o notă pe dosul uneia 
din cărţile sale de vizită, pe care o strecură pe urmă în 
buzunar. 

— Uite zece şilingi pentru tine. Poate că am să-ţi găsesc 
de lucru. Vino deci, să mă vezi... sau mai degrabă, nu, voi 
trimite să te caute. 

Işi întovărăşi vizitatorul nu numai până la uşa 
apartamentului, ci chiar până la ieşirea din imobil. 

Julian era destul de satisfăcut de el însuşi. Tocmai îşi 
permisese luxul de a se arăta generos faţă de semenul său şi 
aceasta nu-l costase decât zece şilingi şi o masă. In timpul 
nopţii, avu totuşi bănuieli, se sculă şi-şi inspectă biroul: nu 
dispăruse nimic şi se putu răsfăţa fără nici o constrângere cu 
gândul măgulitor că făcuse o faptă bună. 

A doua zi ieşi devreme, însă treburile îl obligară să revină 
la Bedford Square către ceasurile trei după amiază. Un ins 
scund, cu trăsături ascuţite, bătea pasul în faţa casei lui. Julian 
îl salută dintr-o mişcare a capului şi-l invită, dintr-un gest, să-l 
urmeze în apartamentul său. 

— Ei bine, Martin, îi spuse el, când ajunseră în birou, ce 
noutăţi mi-aduci? 

— Uite, domnule, zise celălalt scoțând din buzunar un 
bloc-notes  mititel. Am trecut pe la magazin şi m-am 
împrietenit cu Herman. 

Totuşi, informaţiile pe care i le aduse lui Julian erau 
foarte slăbuţe. Lui Julian nu-i plăcea să-şi lase interesele la 

voia norocului şi considera că e mai prudent să aibă soluţii de 
schimb. Astfel, îl însărcinase cu ancheta pe unul din 
concurenţii lui John Morlay, unul din acei oameni care-şi 
închipuie că posedă darul de a le şti pe toate şi de a fi 
pretutindeni în acelaşi timp. 

— Rămâi în contact cu tânărul, îi recomandă Julian după 
ce-i ascultă raportul. Trebuie să ştii totul despre doamna 
Carawood: originea, începuturile ei, starea exactă a finanţelor, 
ocupaţia ei. Vei avea, peste onorariu, o primă frumoasă, dacă- 
mi dai satisfacţie. 

— Puteţi avea încredere în mine, spuse Martin, cu 
îngâmfare. Nu-mi trebuie nici o săptămână ca să-l întorc pe 
băiatul ăsta ca pe o mănuşă. Imi va spune tot ce vreau. 

— Să sperăm, conchise Julian, pe un ton sec. 

Ar fi vrut mult să împărtăşească optimismul detectivului, 
însă Herman îi făcea impresia unui ins reticent şi, în plus, 
devotat stăpânei lui ca un câine. 

A doua zi, pe la ora unsprezece dimineaţa, în timp ce 
doamna Carawood îşi efectua turneul de inspecţie al 
magazinelor sale, în prăvălia din Penton Street răsuna vocea 
de stentor a lui Fenner, care vocaliza cu drag o arie la modă, 
pe când da la fierăstrău o bucată de lemn. 

Unicul auditoriu al acestui concert, Herman, îi arunca din 
timp în timp priviri disperate, dar lui Fenner puţin îi păsa. In 
sfârşit tânărul îşi pierdu răbdarea: A 

— Spune, Fenner, un fierăstrău nu-ţi ajunge? |ţi trebuie 
neapărat două? 

Tâmplarul se opri din cântat. 

— Ce fel? Nu-ţi place muzica? întrebă el cu candoare. Te 
plâng, băiete. Despre partea mea, sunt nebun după muzică. 
Şi-şi şterse mâinile de salopetă. 

— Doamna Carawood întârzie, zise el pe un ton 
dezaprobator. Tâmplarul îşi făcuse timp liber în aceeaşi zi, 
special ca să facă în magazinul din Penton Street câteva 
neînsemnate reparaţii, a căror necesitate numai el o vedea şi 
fusese foarte dezamăgit că n-o găsise acolo pe proprietară. 

— Când îşi ia la rând magazinele, îi trebuie totdeauna 
câteva ore, declară Herman. Dar panoul dumitale mai are 
mult? 

— Nu chiar aşa de mult, răspunse Fenner, trebuie să-l 
mai dau un pic la rindea şi să-i dau cu un strat de lac. 

Îl privi un moment pe Herman, gânditor. 

— la zi băiete, n-ai altceva să-mi dai de făcut? Am tocmai 
oleacă de timp liber şi asta nu mi se întâmplă des. 

— la spune, făcu Herman, din întâmplare vrei să te muţi 
aicea cu locuinţa? 

— Fără mine, prăvălia asta s-ar duce iute de râpă. la vino 
să vezi uşa de la-spate. 

— N-am voie să părăsesc magazinul. 

Vânzătoarea plecase să ia masa, iar Herman rămăsese 
singur de pază în magazin. 

— N-aveţi să vă temeţi de nimic, cu soneria de alarmă, 
insistă Fenner. 

Avea absolută nevoie de mărturia lui Herman spre a 
trece la executarea micii sale idei. Imaginase, într-adevăr, să 
scoată o uşă din balamale, sub pretextul că nu funcţiona bine. 
Aceasta i-ar fi îngăduit să mai petreacă câteva ceasuri sub 
acelaşi acoperiş cu acea doamnă cu tenul mat care era în 
ochii lui  chintesenţa tuturor farmecelor, întruchiparea 
frumuseţii feminine. 


Capitolul XV 


— Bună ziua, Herman, zise domnul Martin. 

— Bună ziua, răspunse ţâfnos tânărul. Ce cauţi aici? Vrei 
să cumperi o rochie? In acest caz va trebui să revii, căci 
vânzătoarea lipseşte. 

— Dar scumpe prietene... începu detectivul. 

— Nu sunt prietenul d-tale scump, ripostă Herman, 
întrerupându-l. 

Aruncă o privire în jur. Fenner îşi luase deja tălpăşiţa. 

— Nu e cazul să încerci să-mi vinzi o casă de bani, căci te 
previn că n-am bani pe care să-i păstrez. Şi nu mă mai întreba 
dacă doamna Carawood intenţionează să cumpere o casă de 
bani, pentru că ţi-am spus că nici prin cap nu-i trece. 

Martin surâse cu toată gura. 

— Anumite persoane comit greşeala de a-şi închipui că o 
casă de bani e un lux. Nimic mai periculos pentru o doamnă, 
decât să-şi păstreze banii într-o simplă casetă, sub pat. 

— Nu v-am spus nimic în sensul ăsta, strigă Herman roşu 
de mânie. 

— Hai, calmează-te, făcu Martin, pe un ton dulceag, am 
să vă fac o propunere onestă, pe care aveţi tot interesul s-o 
acceptaţi. Doamna Carawood va putea plăti casa de bani în 
rate, şi-i vor fi acordate toate facilităţile de plată. 

Herman se duse la uşa, deschizând-o larg: 

— Adio, domnule, vă sfătuiesc să nu mai puneţi piciorul 
pe aici. Mi-ajunge de când vă văd cum spionaţi casa. Parcă aţi 
fi un spărgător care-şi prepară lovitura. Şi dacă nu ieşiţi 
numaidecât, chem poliţia. 

— AŞ dori să vorbesc cu doamna Carawood, zise Martin, 
imperturbabil. 

Herman îi arătă strada, cu un gest majestuos. 

— N-aveţi decât să aşteptaţi afară. 

De două zile, agentul lui Julian dădea târcoale prăvăliei 
din Penton Street, anume când doamna Carawood şi 
vânzătoarea lipseau de acolo. Datorită întrebărilor sale 
viclene, smulsese de la Herman câteva precizări interesante 
privind afacerile doamnei Carawood; aflase, astfel, că are un 
cont în bancă (ceea ce-i permisese să-i descopere activul), dar 
mai cu seamă că vârstnica doamnă avea obiceiul de a-şi 
păstra obiectele de valoare şi banii într-o casetă mare pusă 
sub pat, şi a cărei cheie o purta la ea. 

De două zile, Herman cunoştea chinurile remuşcării. Nu 
era departe să se acuze de trădare, pentru că dezvăluise, din 
prostie, secretul stăpânei. Acest necaz, transformat în furie, îi 
dictase, în acea dimineaţă, atitudinea faţă de Martin. 

O oră mai târziu, Martin îi dădea raportul lui Julian Lester: 

— Are douăzeci de mii de lire în cont la bancă, iar 
operaţiunile ei se ridică la mai multe bilete de câte o mie, pe 
săptămână. Şi acţiunile şi le ţine tot în bancă, însă după 
informaţiile pe care am reuşit să le culeg, nu ţine în bancă nici 
un document. 

— Şi atunci, unde le păstrează? 

— In caseta ei, sub pat, răspunse detectivul. Tânărul nu e 
aşa de manevrabil cum speram, totuşi am izbutit să-l trag de 
limbă. M-am dat drept plasator de case de bani, ceea ce mi-a 
furnizat o excelentă intrare în subiect. Are o casetă neagră, cu 
mecanisme de aramă, se pare... n-am izbutit să-l fac să mi-o 
arate, însă mi-a descris-o amănunţit. Cheile atârnă de un lanţ 

pe care doamna Carawood îl poartă la gât. Uşa dormitorului 
este totdeauna încuiată, exceptând cazul când este 
domnişoara la Londra. 

— Ţi-a spus asta? întrebă Julian cu interes. 

Detectivul şovăi. 

— Nu mi-a spus-o chiar aşa, dar aşa a ieşit la verificare. 
La drept vorbind, domnule Lester, am impresia că lucrez niţel 
în gol. Nu mi-aţi spus exact ce vreţi să ştiţi în legătură cu 
această persoană. Mi-aţi uşura foarte mult sarcina, spunându- 
mi despre ce este vorba. Căci, în sfârşit, nu puteţi considera 
ca o acuzaţie împotriva cuiva faptul că-şi păstrează 
documentele într-o casetă, sub pat. 

— Şi eu cred că nu, spuse Julian. 

Reflectă o clipă, apoi reluă: 

— Ai dreptate, Martin, trebuie să-ţi explic scopul acestei 
anchete. Am toate motivele să cred că doamna Carawood 
ascunde anumite fapte privind-o pe contesa Fioli. Am impresia 
că aceasta posedă o avere frumuşică, dar că nu ştie. Ori, 
situaţia ei materială mă interesează în mod deosebit... 

Lui Martin îi căzu fisa: 

— Inţeleg, domnule, zise el laconic. 

— Şi cum trebuie să iau o decizie în cel mai scurt timp, 
adăugă Lester, trebuie ca ancheta să dea numaidecât 
rezultate. 

— Inţeleg perfect, spuse detectivul. Lucrul este fără 
îndoială cu atât mai urgent, cu cât nu sunteţi, poate, singurul 
care poartă interes situaţiei financiare a acestei tinere 
persoane. 

Observaţia era lipsită de delicateţe, însă Julian nu se 
supăra dintr-atâta. Punându-se în legătură cu o agenţie de 
poliţie privată, îşi sacrificase amorul-propriu pe altarul 
intereselor sale majore. 

Se despărţi de Martin şi se duse în cartierul Pimlico. 
Ultimele cuvinte ale detectivului îl puseseră pe gânduri. Aflase 
Martin că John Morlay îi făcea curte Mariei, sau nu era decât o 
ipoteză gratuită? Işi ştia prietenul la adăpost de cochetăriile 
femeilor, greu de impresionat de o mutricică nostimă. Cât 
priveşte averea Mariei, nici aceasta nu constituia un punct de 
atracţie decisiv în ochii detectivului. Bogat el însuşi, nu era, cu 
certitudine, un vânător de zestre. 

In magazin, Herman îl întâmpină pe Julian Lester. 

— Doamna Carawood s-a dus la Ascot, ca s-o aducă pe 
contesă? îl întrebă Julian. 

— Nu, răspunse tânărul. Pe domnişoara o aduce domnul 
Morlay. Asta nu e mare lucru. Nu se mai desparte de ea... 

„Trebuie că s-au logodit” se gândi Julian, care văzu în 
cuvintele lui Herman o aluzie la o situaţie nouă creată între 
contesă şi detectiv. Julian fu apucat numaidecât de o ură 
sălbatică împotriva prietenului său. El însuşi i-o prezentase şi 
nu-i ascunsese că intenţiona s-o ia de soţie... 

— De ce spui că nu e mare lucru? întrebă el, totuşi. 

— Pentru că domnul Morlay are sarcina de a veghea 
asupra domnişoarei, poftim, răspunse Herman. 

Julian scoase un suspin de uşurare. 

— O cunoşti pe contesă? întrebă el. 

— Dacă o cunosc! Ce mai întrebare! Doamna Carawood a 
adus-o odată la magazin pe vremea când nu era decât o fetiţă 
şi eu un băiat de alergătură. Era pe când doamna Carawood n- 
avea încă toate magazinele astea. 

Julian era  nerăbdător să afle proiectele doamnei 
Carawood cu privire la pupila ei. Herman se grăbi să-i 
satisfacă curiozitatea: 

— Domnişoara contesă va avea în curând un apartament 
al ei, în oraş şi o cameristă. Insă pentru moment, locuieşte 
aici. 

— Poate să-şi permită un apartament luxos, zise Julian. 
Când ai averea ei, asta nu e mare lucru. 

— Nu ştiu nimic, zise Herman, încruntând din sprâncene. 
Dar este, într-adevăr, de crezut că e bogată. Toate contesele 
sunt bogate. 

Asupra acestei împrejurări, apăru doamna Carawood, 
îmbrăcată în ziua aceea cu un mantou verde, care o întinerea 
şi-i făcea mai luminos tenul mat şi bronzat. 

— Bună ziua, spuse ea lui Julian. Vii, desigur, ca să afli ce 
se întâmplă cu inelul Mariei. Ei bine, poţi să fii liniştit, inelul a 
fost adus înapoi. 

— Ştiu, răspunse Julian. Am venit în speranţa de a o 
întâlni pe Maria. Mi-ar plăcea să-i vorbesc. 

Ea îi aruncă o privire bănuitoare, în care lui Julian i se 
păru a vedea o lucire de ură. 

—Aş vrea să vorbesc, de asemenea, şi cu 
dumneavoastră, doamnă Carawood. In fapt, ce proiecte aveţi 

în legătură cu pupila dumneavoastră? Acum, că a părăsit 
pensionul, ce proiecte aveţi pentru ea? 

Din nou vârstnica doamnă îi aruncă vizitatorului ei acea 
privire stranie în care puteai citi orice, afară de simpatie. 

— Ce proiecte am pentru ea? Contesa Fioli este absolut 
liberă să-şi hotărască singură viitorul. Nu mai e un copil şi ştie 
perfect ce vrea. De altfel, fetele tinere nu acceptă de bună- 
voie sfaturile dădacelor lor bătrâne... 

— Presupunând însă că vi l-ar cere, sfatul acesta, ce i-aţi 
spune? 

Ea îl scrută o clipă, apoi zise cu calm: 

— AŞ sfătui-o să se mărite cu un bărbat care s-o iubească 
pentru ea însăşi şi nu pentru banii ei, 

li dădea, astfel, o mână de ajutor, furnizându-i ocazia să 
abordeze subiectul ce-i stătea atât de mult la inimă. 

— Dar cum ar putea fi iubită pentru banii ei, doamnă 
Carawood? Nimeni nu ştie măcar dacă îi are. 

— Eu una, o ştiu, zise doamna Carawood, laconică. 

— Nu cred ca dota ei să fie atât de importantă încât să 
ademenească un adevărat vânător de zestre, riscă Julian. 

— Fie că e, fie că nu e, Maria se va mărita cu un bărbat 
demn de ea. Cred că v-am dat de înţeles asta, ieri, la Ascot. 
lar un bărbat demn de ea, nu va căuta să afle cât de mare îi 
este zestrea. 

Julian înghiţi şopârla fără să clipească, dar îşi făgădui să- 
şi ia revanşa în cel mai scurt răstimp. 


Capitolul XVI 


Doamna Carawood nu era, cu siguranţă, o persoană uşor 
de mulţumit. Nu accepta favoruri din partea nimănui şi nici nu 
acorda ea, cuiva. Cu furnizorii se deda la aprige tocmeli, iar 
faţă de personalul ei era exigentă şi nu totdeauna amabilă. 

De-abia plecase Julian, că se şi întoarse către Herman şi, 
ca consecinţă a unui gând ce tocmai îi trecuse prin cap, 
întrebă: 

— Fenner a plecat? 

— Nu, doamnă, e jos, lucrează la o uşă. 

— Dar, în sfârşit, ce vrea să însemne asta? exclamă ea. 
De când vine aici ar fi avut timp să reconstruiască toată casa. 
Du-te de mi-l caută. 

O clipă mai târziu, tâmplarul orator se înfăţişă în faţa 
doamnei Carawood. 

— Aflu că te-ai apucat de reparația unei uşi, Fenner, zise 
ea. 

— Da, doamnă, aproape că am terminat. 

Ea deschise un sertar din care scoase un registru de 
socoteli. 

— Este momentul să-ţi fac plata. Cât îţi datorez? 

Fenner închise ochii, ca şi cum vederea registrului de 
socoteli l-ar fi orbit. 

— Intre prieteni, fleacurile astea nu contează, zise el pe 
un ton sentenţios. Imi face plăcere să vă pot fi de folos... 

—Şi mie mi-ar face plăcere să te plătesc, protestă 
doamna Carawood. Oricum ai consumat ceva ore de lucru! 

— De-abia dacă trebuie să vorbim despre ele, doamnă 
Carawood. Să fixezi o uşă... să dai un strat de lac... fleacuri, 
vă Zic. 

— Fără copilării, Fenner. Dacă aş fi chemat un alt 
lucrător, i-aş fi plătit timpul, aşa că nu-s motive să abuzez de 
bunăvoința dumitale. Şi grăbeşte-te, căci contesa poate veni 
dintr-o clipă în alta. 

In loc să răspundă, Fenner arătă spre draperia care 
separa biroul doamnei Carawood de prăvălie. 

— Găsiţi că stă bine perdeaua asta? Dacă tot e o 
încăpere separată, măcar s-o separăm ca lumea. Am să vă fac 
un perete despărțitor. 

Doamna Carawood puse tocul jos şi scoase un suspin. 

— Ce crezi, domnule Fenner, că o să te las să munceşti 
aşa multă vreme pentru mine? Herman! 

Fenner ridică din umeri. La auzul chemării stăpânei sale, 
Herman veni din magazin. 

— De altfel nu vreau lucrări câtă vreme va locui aici 
domnişoara contesă, reluă doamna Carawood. 

— Domnişoara contesă! repetă Fenner. La naiba cu toate 
distincţiile acestea sociale! Nu suntem cu toţii egali? Ori există 
conți şi contese în paradis? 

— Fenner,  opreşte-te! zise Herman care tocmai 
surprinsese o lucire de mânie în ochii stăpânei lui. 

— De ce vrei să renunţe contesa Fioli la titlul ei ereditar? 
spuse doamna Carawood. S-a născut contesă şi este firesc să 
rămână. E ca şi cum ţi s-ar cere dumitale să-ţi tai limba. 

— Şi eu vă spun, ripostă Fenner, înfierbântându-se, că 
titlurile nobiliare sunt o născocire stupidă a paraziţilor 
societăţii. Din fericire, mai sunt încă oameni de bun simţ, care 
să-şi râdă de ele. 

— Greşesc, remarcă doamna Carawood. Ei neagă, din 
gelozie, superioritatea oamenilor care au titluri. 

Fenner îi făcu atunci un semn lui Herman, să iasă din 
odaie. Acesta îl privi cu mirare, apoi, zicându-şi că tâmplarul 
vroia neîndoios să discute cu patroana tariful muncii sale, se 
eclipsă cu discreţie. 

Rămas singur cu doamna Carawood, Fenner se apropie 
de ea şi-i spuse, coborându-şi vocea: 

— Sunt zece ani de când vă cunosc, doamnă Carawood... 

Ea îl privi cu atenţie, surprinsă, dar el continuă: 

— Nu mă priviţi aşa, sunt într-adevăr, zece ani. Timpul 
trece repede, nu?... V-am spus-o şi v-o repet, n-am nevoie de 
banii dumneavoastră. Dispreţuiesc banii... de altfel, am ceva 
economii, destule ca să întemeiez un cămin. 

Ea se ridică surâzând. Surâsul îi îndulcea, pe chip, 
duritatea de om de afaceri. N 

— Eşti drăguţ, Fenner, deşi cam prea vorbăreţ. Insă n- 
am, într-adevăr, intenţia să mă recăsătoresc. 

— Sunteţi, totuşi, încă tânără... aveţi toată viaţa înainte. 
Nici copii, nici alte piedici. 

— Hai, Fenner, lasă prostiile, zise doamna Carawood, 
tulburându-se dintr-o dată. 

El luă atunci o carte de pe birou, dar femeia i-o smulse 
cu bruscheţe. 

— Nu te atinge de asta. 

— Şi de ce? zise Fenner. Nu e nimic de ruşine. Trebuie să 
fie frumos, nu, acest „Roman al domnişoarei de la magazin”? 
De altfel, gustul pentru lectură, nu e niciodată de condamnat. 
Formează spiritul. Eu însumi, citesc cu plăcere opere 
filosofice: Spencer, Stuart Mill... N-aţi încercat niciodată să-i 
citiţi? 

— Nu, zise doamna Carawood. Nici pe asta n-o citesc 
pentru mine, ci pentru Herman. Bietul băiat este analfabet. 

Fenner clătină din cap, consternat. 

— Analfabetismul este un flagel al omenirii, inerent 
regimului nostru actual. Insă domnişoara a primit o 
instrucţiune frumoasă, nu-i asa? 

— Te cred! Colegiul din Cheltenham este unul din cele 
mai bune din ţară. Elevele se recrutează exclusiv din 
aristocrație... 

— Aristocraţia! repetă Fenner, cu dispreţ.  larăşi 
blestematele astea de distincţii sociale! D-ra Fioli a învăţat cu 
siguranţă acolo limba franceză? 

— Franceza şi germana. Şi cântă în italieneşte. 

Cu un gest neglijent, Fenner scoase o carte din raft. 

— „Tentaţiile ducesei”, spuse el, citind titlul. Sunteţi cam 
romantică, doamnă Carawood. 

Fără să vrea, de altfel, o jigni. Pentru ea, aceste romane 
de dragoste reprezentau tot ce poate fi mai frumos şi mai 
emoţionant pe lume. 

— Ascultă-mă, Fenner, zise în sfârşit ea, n-am nimic 
împotriva dumitale, dar nu pot permite să-ţi pierzi timpul 
bocănind pe aici. Eşti lucrător şi timpul dumitale este preţios. 

Pe tema aceasta, Fenner se avântă într-o explicaţie 
complicată, încercând să-i aducă dovezi că dispunea de un 
timp nelimitat. Şantierul era provizoriu închis, din pricina bolii 
patronului. Doamna Carawood îl cunoştea, căci şi el locuia în 
Penton Street. Era un bătrân înăcrit şi cu o gură rea cum nu se 
mai văzuse. 

— Lucrez de şaisprezece ani pentru el, spuse Fenner. 
Este mai degrabă un camarad, decât un patron. „Tom” mi-a 
zis el ieri, căci îmi spune Tom, „de cincisprezece ani te sforțezi 
să mă converteşti la teoriile tale sociale şi nu izbuteşti. Nu 
vreau să spun cu asta că cei care gândesc ca tine sunt nişte 
imbecili. Vezi tu, după mine, nu există religie rea, ci numai 
apostoli răi Aşa că nu cred să ai cea mai mică şansă să faci 
din mine un adept. Mai mult, sunt convins că, dacă mi-aş da 
silința, repede te-aş converti eu, la ideile mele”. Ce credeţi 
despre asta, doamnă Carawood? 

— Vroia să spună, fără îndoială, că argumentele dumitale 
erau insuficiente, zise doamna Carawood, aruncând pentru a 
treia oară în cinci minute o privire către pendulă. 

— Oh, nu! protestă Fenner. La urma urmei, poate că în 
momentul acela făcuse deja febră şi delira... 

Doamna Carawood nu-l mai asculta. Maria tocmai intra în 
magazin. 


Capitolul XVII 


De trei zile, „protejata” lui John Morlay nu mai recursese 
la serviciile lui. Firesc, detectivul ar fi trebuit să se socotească 
mulţumit, pentru că acest mic răgaz îi permitea să se ocupe 
de afacerile sale curente, prea neglijate în ultima vreme. Căci 
escrocii nu avuseseră delicateţea să-şi suspende activitatea, 
pentru a-l elibera pe John Morlay, acaparat de numeroasele 
obligaţii impuse de noua sa funcţie. 

Şi totuşi, tânărul se simţea iritat şi pradă unei nelinişti 
inexplicabile. Cu o seară în urmă, se trezise, fără să ştie cum, 
pe Penton Street, în faţa magazinului doamnei Carawood şi 
John Morlay, care nu era slab de înger, văzuse în acest demers 
maşinal un simptom neliniştitor. Ce-ar fi zis onorabilii săi 
predecesori la fotoliul directorial al casei „Frații Morlay”, 
unchiul Percival şi unchiul Jackson, dacă l-ar fi văzut dând 
târcoale, ca un licean îndrăgostit, sub fereastra unei „cliente”! 

În acea dimineaţă, singur în biroul său, John Morlay îşi 
făcea un fel de examen de conştiinţă, când i se anunţă un 
vizitator. 

— Este un călugăr, adăugă valetul. 

— Un călugăr? făcu John stupefiat. Ce poate să vrea de la 
mine? N-am relaţii în mănăstiri. 

În clipa următoare avu totuşi impresia că faţa omului cu 
barbă albă, înveşmântat într-o sutană de dimie, încins cu o 
frânghie şi încălţat în sandale, nu-i era cu desăvârşire 
necunoscută. 

— Fratele Benito, cred? zise el, când i se limpezi 
amintirea, şi-l pofti să ia loc pe un jilț. 

Fratele Benito era un personaj destul de popular la 
Londra, din cauza activităţii sale filantropice. In mai multe 
rânduri, John avusese ocazia să-i zărească portretul în diverse 
gazete. 

— Da, într-adevăr, aşa mă numesc, răspunse călugărul 
laconic. Mulţumesc, nu voi lua loc. De altfel, n-am să vă rețin 

mult. Sir John Calder m-a sfătuit să mă adresez 
dumneavoastră... o cunoaşteţi pe contesa Maria Fioli? 

John Morlay îi aruncă o privire surprinsă. 

— Da, o cunosc. 

— Şi pe doamna Carawood, tutoarea ei, o cunoaşteţi de 
asemenea? 

John aprobă din cap, întrebându-se unde avea să ajungă 
călugărul. Fratele Benito lăsă să se scurgă o scurtă pauză. 

— Imprejurarea care mă aduce aicea este de o natură 
destul de delicată. Nu mai este nevoie să vă spun că, deşi fac 
parte din această lume, trăiesc puţin în marginea vremurilor şi 
lucruri care dobândesc în ochii semenilor mei o importanţă 
enormă, mie mi se par lipsite de însemnătate. Totuşi, starea 
mea nu mă dezleagă de anumite obligaţii către societate. 
Astfel, n-aş putea rămâne indiferent la faptul că... 

Părea că-şi caută cuvintele, pe care nu le găsea. 

— Oare soarta contesei Maria Fioli vă provoacă nelinişti? 
întrebă John Morlay. 

— Intr-un anumit sens, răspunse fratele Benito, după un 
scurt moment de reflecţie. 

Apoi spuse ceva, ce-l făcu pe John Morlay să sară în sus, 
cu ochii măriţi de uimire. 

— Nu e cu putinţă, exclamă el. 

— Şi cu toate astea este adevărat, spuse liniştit 
călugărul. 

— Dacă aşa spuneţi, nu mă pot îndoi de cuvântul 
dumneavoastră, spuse John încă sub efectul emoţiei. 

Uitând de hotărârea de a nu se aşeza, călugărul acceptă 
un fotoliu şi-i vorbi detectivului preţ de o jumătate de oră, 
despre împrejurarea care-l preocupa. La un moment dat se 
auzi soneria telefonului, însă John Morlay nu consimţi să se 
lase deranjat şi dădu dispoziţii secretarei sale de-a nu-l pune 
în nici o legătură telefonică, în tot timpul convorbirii cu 
vizitatorul lui. 

— Vă  încredinţez deci aceste lucruri, spuse fratele 
Benito, drept concluzie. Mă simt uşurat de a vă mărturisi 
motivele care mă nelinişteau. Sunt convins că veţi şti să 
apăraţi interesele acestei copile. Nu mi-aş ierta-o, dacă Maria 
ar trebui să sufere de pe urma unei stări de lucruri de care nu 
este vinovată. 

În tot restul zilei, John Morlay, se zbătu în dificultăţile 
problemei ce-i fusese tocmai supusă. 

O săptămână mai târziu, ar fi râs de asta, însă acum 
lucrurile apăreau într-o lumină diferită. incă nu ştia ce 
hotărâre să ia, însă era de acord cu călugărul: trebuie cu orice 
chip s-o scutească pe Maria de suferinţe şi de dureroase 
decepţii. 

Medita profund asupra tainei fratelui Benito, când auzi 
soneria telefonului. 

— Bună ziua, înger păzitor! spuse o voce drăgălaşă la 
celălalt capăt al firului. lţi solicit Compania, ca să mergem să 
bem o ceaşcă de ceai. 

De-abia dacă avu timp să răspundă, într-atât se arătă de 
grăbit să accepte propunerea protejatei sale. 


Capitolul XVIII 


Domnul Fenner nu mai avea nimic de căutat în prăvălia 
din Penton Street, dar continua să facă vizite zilnice, sub 
pretextul de a o ţine pe doamna Carawood la curent cu 
evoluţia bolii patronului său. 

— E de pe acum cu un picior în groapă, îi declară el lui 
Herman, cu un aer sumbru. Va trebui să mă gândesc să caut 
un alt loc, căci n-are moştenitori care să se ocupe de 
antrepriza lui. lar când schimbi, nu ştii niciodată dacă pici pe 
ceva mai bun sau mai rău. E foarte incomod... 

— Puneţi-vă o pernă, domnule Fenner. 

— Nu vorbeam de scaun, ci de situaţie. E foarte incomod 
să te obişnuieşti cu un patron nou. Şi nu e cazul să mă tot 
„domneşti”, ţi-am mai spu-o de sute de ori. Bătrânul nu e un 
om rău. li place să cârtească, să bată câmpii, evident, dar la 
vârsta lui e firesc. Îl respect mult, deşi este de cealaltă parte a 
baricadei. 

Se privi îndelung în marea oglindă a magazinului. 

— Spune Herman, arăt bine? 

Herman îl privi, fără să înţeleagă. 

— Dacă arătaţi... bine! repetă el. 

— Păi da, pot trece drept ceea ce se numeşte un „bărbat 
bine”? 

— Vă gândiţi să vă prezentaţi la un concurs de 
frumuseţe? 

— Da de unde! protestă Fenner. Te întrebam numai aşa. 

— Ei bine,... nu ştiu. La drept vorbind, nu m-aţi izbit 
niciodată prin frumuseţea dumneavoastră. 

— Izbit? Cine vorbeşte de izbit? zise Fenner, ridicând din 
umeri. Dar las impresia unui om inteligent? Ai văzut în ziare 
multe portrete de miniştri, de savanţi... 

— Oh! Eu mă uit doar la pozele asasinilor, răspunse 
Herman. 

Acest straniu interogatoriu fu întrerupt de sosirea lui 
Julian Lester. De câteva zile, simţea că Maria îi scapă. Era clar 
că John Morlay exercita o prea mare influenţă asupra tinerei 
fete şi Julian se hotărâse să-şi grăbească realizarea planului. 
Doamna Carawood veni în întâmpinarea musafirului. Fenner îl 
văzu, nu fără gelozie, strângând cu familiaritate mâna 
doamnei visurilor sale. 

— Maria nu e aici, spuse doamna Carawood. A ieşit cu 
domnul Morlay. 

— Adevărat? făcu Julian Lester zgândărindu-şi mustaţa. 
Am remarcat că de câteva zile nu e niciodată acasă. 

— Aceasta vă supără cu ceva? întrebă doamna 
Carawood. 

— Bineînţeles, conveni Julian. Şi pe urmă, sunt câteva 
lucruri pe care aş vrea să le ştiu, în legătură cu ea. Aţi fost, 
cândva, doica ei, nu-i aşa? 

— Într-adevăr, răspunse vârstnica doamnă. 

— Şi aţi fost numită tutoare de către mama Mariei? 

Tonul lui era de-a dreptul duşmănos şi doamna Carawood 
nu se înşelă în această privinţă. Simţi ca o înţepătură în inimă. 
Işi dăduse dintotdeauna seama că ceva se ascundea în 
spatele amabilităţii aproape servile a lui Julian Lester, dar nu 
se aşteptase să scoată atât de curând masca. 

— Nu înţeleg schimbarea Mariei faţă de mine, spuse el pe 
un ton de reproş. Cineva trebuie c-a influenţat-o şi m-am 
hotărât să lămuresc lucrurile. Sunteţi tutoarea ei legală? 

Vorbea anume ca un judecător de instrucţie. 

— Doar ştii şi dumneata că mama ei mi-a încredinţat-o. 

— Nu ştiu decât ceea ce am auzit. Dar puteţi să-mi 
prezentaţi un act oficial, un document... testamentul, în fine. 

Doamna Carawood nu răspunse. 

— Răspundeţi-mi! Contesa Fioli a lăsat un testament? ŞI 
dacă da, cum este probabil, posedaţi o copie? 

— Nu, n-am vreo copie a testamentului mamei Mariei, 
răspunse doamna Carawood, albindu-se la faţă. Nu am nici un 
document de acest gen. Mi-a încredinţat copilul ei pentru că 
nu avea pe nimeni pe lume, afară de mine, să o înlocuiască pe 
lângă fata ei. 

O văzu cum se frământă, apoi cum sare la uşa de la 
intrare, deschizând-o. Maria trecu pragul. 

Tânăra strălucea de bucurie şi râdea în hohote. John 
Morlay, care o urma, nu era fără amestec în starea ei de 
veselie. Maria îi povesti tutoarei ei că John o chemase la un 
ceai dansant şi că fusese un cavaler perfect. Julian Lester o 
asculta, cu un aer înţepat. 

— E multă vreme de când nu te-am mai văzut, zise ea în 
sfârşit, întorcându-se spre Julian. 

— Ai găsit de cuviinţă să-ţi dai seama? făcu Julian Lester. 
Nu porţi inelul de la mine. Unde este el? 

— La Ascot, declară ea cu o mică mişcare a bărbiei ce-l 
puse în gardă pe Julian. 

— N-a avut, deci, darul să-ţi placă? 

— Ba da! Cred că ţi-am spus-o în scrisoarea mea de 
mulţumire. Urc puţin, să-mi scot pălăria. 

Dispăru, urmată de doamna Carawood. John rămase 
singur în faţa lui Julian, căci Herman lipsea pe moment. 

— Va să zică, spuse John Morlay, văd că mă înlocuieşti în 
chip profitabil pentru ancheta ta? 

— Ce vrei să spui? întrebă Julian, luând un aer inocent. 

— Te-am văzut ieri, pe Oxford Street, discutând cu 
colegul meu Martin, de la „Universal Agency”. 

Julian Lester râse. R 

— Felicitările mele, John. Incep să cred că eşti cu 
adevărat detectiv. 

— Ascultă-mă, Julian. Ţi-o spun pe şleau că-ți pierzi 
timpul şi banii. La urma urmei, de ce anume o bănuieşti pe 
această cumsecade doamnă Carawood? 

— Fiindcă eşti sincer, răspunse Julian, am să fiu şi eu. 
Femeia asta nu-mi place de loc. Sau mă înşel eu rău de tot, 
sau o jefuieşte sistematic pe sărmana Maria, care nu 
bănuieşte nimic. Am întreprins deja cercetări ca să regăsesc 
testamentul mamei fetei, dar parcă a intrat în pământ. Aceşti 

Fioli au fost nişte originali. Cu cincizeci de ani în urmă, au 
pierdut sume mari în combinaţii bancare şi de atunci se feresc 
de bănci ca de ciumă şi nu şi-au încredinţat niciodată 
numerarul unei instituţii de acest gen! Defuncta contesă 
trebuie că i-a dat tot ce poseda doamnei Carawood, din mână 
în mână. lar scopul anchetei mele este anume de a descoperi 
dacă această moştenire mai există încă, şi, în caz afirmativ, în 
ce fel e administrată. Ţin, de asemenea, să ştiu dacă tutela pe 
care o exercită doamna Carawood asupra Mariei nu e pur 
arbitrară! 

— Toate astea sunt foarte bune, zise John surâzând. Dar 
de ce te interesează atât de mult tot ce este în legătură cu 
Maria? Nutreşti mai departe proiecte matrimoniale la adresa 
ei? Crezi că ai vreo şansă să-i obţii mâna? 

Julian Lester îşi pierdu puţin aplombul. 

— Vrei să insinuezi, fără îndoială, că norocul a trecut de 
partea ta? Altfel zis, că mi-ai suflat-o, ca să spunem lucrurilor 
pe nume. j 

Poate că e adevărat. Insă chiar dacă ar fi aşa, tot nu mi- 
aş abandona ancheta. Vreau ca adevărul să iasă la lumină... în 
interesul tău, dacă nu într-al meu. Vezi că prietenia nu-i o 
vorbă-n vânt. 

John Morlay clătină din cap, cu un aer de îndoială. 

— Nu m-ai convins, mărturisi el. 

Julian începu să râdă. 

— İn cazul ăsta, lasă-mă să acţionez în interesul Mariei. 
Acest motiv îţi pare mai plauzibil? 

— Şi cum socoteşti c-ai să afli adevărul? întrebă John._ 

Intâmplarea dădu răspunsul pentru Julian Lester. Intr- 
adevăr, exact în clipa aceea Herman intră în prăvălie ducând 
o casetă masivă. Julian Lester, care-i cunoştea toate 
semnalmentele, o recunoscu imediat, după cele două 
închizători de aramă. Fascinat, rămase în contemplarea 
casetei. 


Capitolul XIX 


Maria se întoarse către cei doi bărbaţi. 

— Veniţi, zise ea. Doamna Carawood o să vă arate ce 
maimuţică am fost în copilărie. 

Doamna Carawood deschise caseta şi scoase un maldăr 
de fotografii. 

— Acolo avea patru ani, spuse ea, întinzându-i lui John 
Morlay o mică poză îngălbenită de vreme. lar acolo, avea 
treisprezece ani. 

— lată, mi se pare, zise Julian, observând atitudinea 
vârstnicei doamne, o excelentă ocazie de a ne arăta celelalte 
documente pe care, fără îndoială, le conţine această casetă. 
Văd, că, într-adevăr, păstraţi în ea arhivele familiei. 

John Morlay ridică o privire surprinsă către prietenul său. 
Doamna Carawood lăsă să cadă capacul casetei. 

— Dacă insist, reluă Julian, e din cauză că un agent care 
efectua o anchetă, la îndemnul meu - de ce aş ascunde-o - mi- 
a remis ieri această notă, decupată dintr-un număr al ziarului 
„Bournemouth Herald” acum douăzeci de ani. Şi începu să 
citească o tăietură din ziar pe care o scoase din portofel. 

„Contesa Fioli, care tocmai a murit în reşedinţa sa din 
Westgate Garden, era foarte bogată. Neacceptând niciodată 
să-şi încredințeze banii unei bănci, ea păstra la sine întreaga 
avere, însă toate cercetările făcute pentru descoperirea 
comorii ei au rămas zadarnice”. 

— Ei bine, zise cu răceală John. Unde vrei să ajungi? 

— Unde vreau să ajung? repetă Julian Lester pe un ton 
sfidător. Pur şi simplu, vreau să scot la iveală originea subitei 
îmbogăţiri a doamnei Carawood. Nu înfiinţezi, de azi pe mâine, 
o casă de comerţ cu cincisprezece sucursale, dacă nu ai 
capital. 

Doamna Carawood se îngălbeni. Stupoarea îi luă graiul o 
clipă dar se stăpâni numaidecât. 

—E o minciună! strigă ea. O minciună odioasă! Am 
câştigat banii ăştia din sudoarea frunţii mele. 

Maria nu înţelesese din primul moment gravitatea 
acuzaţiei lansate împotriva doamnei Carawood. Revenindu-şi, 
însă, ea luă apărarea tutoarei sale. 

— Cum îndrăzneşti să vorbeşti aşa? exclamă ea în 
culmea indignării. Este o infamie! 

— Îți înţeleg mânia, spuse Julian Lester, surâzând. Eşti 
prea pură, ca să-ţi imaginezi asemenea maşinaţiune. 
Coincidenţele, nu e mai puţin adevărat, sunt tulburătoare. Ce 

s-a întâmplat cu banii contesei Fioli? Ce s-a întâmplat cu 
testamentul ei? Cine ştie, poate că e aici, înăuntru, zise el, 
arătând către casetă. De ce să nu ne arătaţi actele de familie, 
dacă tutoarea n-are să-şi reproşeze nimic? 

Insă doamna Carawood dădu energic din cap: 

— Nu vreau! Nu vreau! repetă ea, palidă, tremurând 
toată şi apărându-şi cu tot trupul caseta. 

In ciuda eşecului său şi al blamului pe care îl putu citi în 
ochii Mariei şi ai lui John, Julian nu resimțea nici cel mai mic 
regret pentru cuvintele spuse. Era unul dintre acei oameni 
care au o încredere nemărginită în ei înşişi şi cărora nu li se- 
ntâmplă niciodată să-şi pună la îndoială propria purtare. Nu 
era chiar departe de a se considera victima unei nedreptăţi şi 
de a-i învinui pe John şi mai cu seamă pe Maria, de 
nerecunoştinţa totală. 

Julian Lester cultiva, din principiu, relaţiile utile. Nu 
plătea niciodată consultaţiile medicale; prietenii lui medici îl 
făceau să profite pe gratis de ştiinţa lor, în întâlniri 
întâmplătoare, nici consultaţii de la avocaţi nu lua, întrucât cei 
dintre aceştia ce i se numărau printre prieteni, îşi făceau o 
mare plăcere să-l îndrumeze în hăţişul legislaţiei. Unul dintre 
ei îi spusese într-o zi lui Julian: 

— Las-o baltă, crede-mă. N-ai nici un titlu ca să poţi cere 
socoteală tutoarei. Dacă te-ai înrudi cu fata cât de cât, aş mai 
zice... dar aşa, tribunalul ţi-ar respinge în mod sigur acţiunea. 

— Chiar când ea ar fi logodită? 

— Chiar şi atunci, logodna nu acordă nici un drept de 
acest gen. Ca să ai aşa ceva, ar trebui mai întâi s-o iei de 
nevastă. 

Avocatul îi explică cu de-amănuntul lui Julian Lester că, 
spre a intenta un proces doamnei Carawood, ar trebui să 
angajeze cheltuieli importante. Suma pe care o enunţă îl făcu 
să tresară pe Julian. 

— Trebuie, totuşi, să existe un mod de a veni de hac 
vrăjitoarei ăsteia, zise Julian Lester. 

— Dacă vorbeşti de mijloace legale, nu văd nici unul, 
răspunse omul legii. Singurul sfat pe care ţi-l pot da, adăugă el 
râzând, este să iei câteva lecţii în arta spargerii şi să pui mâna 
pe hârtiile care, după câte spui, se află în posesia acestei 
dubioase tutoare. Cu documentele în mână vei obţine, în mod 
sigur, câştig de cauză. 

Capitolul XX 


Sugestia făcută în glumă de avocat îi dădu de gândit lui 
Julian Lester. In ciuda voinţei lui, amintirea unui anumit 
spărgător cu care făcuse cunoştinţă, într-o noapte, în propriul 
apartament, i se impunea atenţiei. 

La început, încercă să-şi schimbe gândul, însă ideea-şi 
făcea drum în el, pe nesimţite. In orice caz, n-avea să facă el 
treaba asta. Lui Julian Lester nu-i plăcea să aibă de-a face cu 
câinii de pază, ori Herman avea toate caracteristicile acestui 
animal. Nu, hotărât lucru, de data aceasta era mai bine să 
recurgă la un „colaborator”. Alţii o făceau în mod regulat, iar 
cât îl privea, putea plăti destul de bine acest gen de servicii, 
ca să nu-i fie teamă de trădare. Cu cât adâncea acest plan, îi 
găsea mai multe avantaje. 

Scrise în grabă câteva cuvinte pe o foaie de hârtie şi se 
duse personal să o dea unui comisionar, recomandându-i să 
dea scrisoarea în mâna destinatarului. Apoi aşteptă. 

Găsi cu ce să se distreze, în ziare. Spărgătorii făcuseră o 
vizită, cu trei zile în urmă, la „West Canadian Bank” şi luaseră 
cu ei aproape un sfert de milion, bani gheaţă. Ziarele de 
dimineaţă furnizau, în sfârşit, o relatare amănunţită. Julian 
Lester scoase o fluierătură admirativă şi se adânci în lectura 
articolului. 

La ceasurile nouă, auzi soneria. Julian împături jurnalul şi 
se duse să deschidă. Domnul Smith îi apăru în faţă. 

— Intră, zise Julian. Şi ia loc. 

Cu şapca în mână, omul îl urmă şi se aşeză pe marginea 
unui scaun. 

— Ei bine, cum îţi mai merge? 

— Rău, răspunse omul. Mor de foame. Nu-i chip să 
găsesc o muncă cinstită. Cum dau de una, vine unul din 
poliţiştii ăia în civil şi-i povesteşte patronului că am fost ocnaş 
şi iar ajung în stradă. 

— Poate că ţi-aş da să lucrezi, zise Julian într-o doară. 

— Oh! făcu celălalt. Sunt prea bătrân şi prea dărâmat ca 
să o iau de la capăt cu o meserie nouă. Când ţi-ai petrecut anii 
cei mai frumoşi în închisoare, eşti terminat. 

— Ei, ce vreau eu să faci nu cere prea multă 
perseverenţă, reluă Julian. Ai avea o sută de lire cam pentru o 
oră de lucru. 

O lucire de interes trecu prin ochii lui Smith. 

— Ţin să-ţi comunic, făcu Julian, că această ofertă nu ţi-o 
fac în numele meu, ci în acela al unui prieten, care e victima 
unei tentative de şantaj. 

Omul aprobă din cap. 

— Oricine poate avea duşmani. Şi-aş fi mulţumit să vă 
scot din încurcătură... 

— ţi repet că nu e vorba de mine, ci de un prieten. Mi-a 
spus că o oarecare doamnă Carawood deţine scrisori care ar 
putea să-i facă cel mai mare rău, mai ales în acest moment, 
căci are intenţia să se căsătorească. 

— Unde locuieşte cucuveaua asta? 

— În Penton Street, la numărul 47. Vrei să-ţi notezi 
adresa? 

întinse omului o foaie de hârtie şi un stilou. Smith 
mâzgăli cu mare greutate cele două cuvinte. 

— Asta e în Pimlico, nu-i aşa? întrebă el. 

— Da, e un magazin de confecţii. Hârtiile în chestiune se 
găsesc într-o casetă, sub patul femeii, în apartamentul de 
deasupra prăvăliei. 

— E o treabă de copii, spuse Smith, cu condescendenţă. 
E vreun câine prin casă? Nu că m-ar speria. Dar bărbaţi, sunt 
cumva? 

— Un tânăr. Cât despre ea... ei bine, s-ar putea aranja 
într-o seară, să iasă în oraş... joia viitoare, de pildă. Tânărul n- 
o să-ţi dea bătaie de cap, de altminteri se culcă foarte 
devreme. Camera doamnei Carawood este la primul etaj, şi, 
după câte ştiu, pe stânga. Caseta are două broaşte... 

— Broaşte? Nici o importanţă, zise Smith, întrerupându-l. 
Evident, când ar fi fost vorba de o casă de bani, ar fi cerut 
timp. Dar o casetă? Lăsaţi-mă să râd! Şi care sunt hârtiile pe 
care trebuie să le aduc? 

— Adu toate documentele pe care ai să le găseşti 
înăuntru. Le vei pune într-un sac, pe care-l vei depune în faţa 
uşii mele. Pe urmă poţi pleca. Vei primi cincizeci de lire avans 
şi cincizeci de lire când ai să sfârşeşti treaba. Banii vor fi puşi 
sub ştergătoarea de picioare, la scară. Uite cheia pentru uşa 

imobilului. Te previn că am să stau la fereastră, să te aştept şi 
că dacă vii fără sac, n-ai să găseşti nimic sub covoraş. 

Smith îl privi în ochi: 

— Toate astea nu sunt fără risc pentru dumneavoastră... 
observă el. 

Lui Julian nu-i plăcea să se gândească la riscul pe care și- 
| asuma. Totuşi, îşi găsise deja un alibi. In cel mai rău dintre 
cazuri, cuvântul său preţuia cu mult mai mult decât acela al 
unui fost puşcăriaş. Şi ar nega. Jocul merita miza. Căci, chiar 
dacă n-ar trage vreun profit direct de pe urma demersului său, 
cel puţin ar face figură de om al dreptăţii în ochii Mariei. De 
altminteri, încă nu abandonase orice speranţă... g 

— Ce nu faci pentru un prieten, zise el cu gravitate. Insă 
contez pe discreţia ta. Dacă nu ştii să-ți ţii limba, mai bine 
spune-mi-o acuma. 

Smith îl asigură cu vehemenţă de discreţia lui. 

In acel moment, soarta interveni, dând conversaţiei o 
întorsătură ce urma să aibă o profundă influenţă asupra 
carierei viitoare a lui Julian Lester. Inceputul a fost cu totul 
banal. 

— Ah! dacă aş fii sănătos! suspină Smith, acceptând 
băutura răcoritoare pe care i-o servise gazda sa. 

— Ei bine, ce-ai face atunci? întrebă Julian. 

— M-aş umple de bani până sfârşitul săptămânii, zise 
Smith cu totul serios. 

— Şi cum ai face, îl întrebă Julian, interesat. 

— Oh! N-ar fi greu, spuse Smith, evaziv. leri, era să mă 
duc pe copcă. Inima. A venit să mă vadă un mare specialist. 
Aşa este cum vă spun. Unul dintre cei mai reputați medici ai 
Londrei, într-un cartier de sărăntoci. 

— Dar banii? De unde ai avut banii ăştia? 

Ceea ce-i spuse atunci Smith lui Julian era de cel mai 
mare interes pentru acesta din urmă. Se aflase, recent, pe 
Hanover Square, unde zărise o doamnă. O luase drept o 
persoană pe care o cunoştea bine, dar i se spuse că era o 
ducesă. 

— Un detectiv mi-a spus-o... un detectiv privat care-şi 
are agenţia în casa în care am văzut-o. 

Julian se aşeză mai bine pe scaun: 

— Un oarecare Morlay? 

— Aşa îi zice, Morlay. l-am văzut numele pe placă: „Frații 
Morlay”, cred. 

— Ei bine? întrebă Julian nerăbdător. 

După plecarea detectivului, Smith mai rămăsese un 
moment pe loc şi văzuse o maşină oprind în faţa casei. Din ea 
coborâră doi bărbaţi, cărând un sac greu de piele. Smith îl 
recunoscuse pe unul dintre ei: era Harry Valetul, vecinul său 
de celulă de la Dartmoor, un american şi unul dintre cei mai 
faimoşi spărgători de case de bani din lume. 

— Am înţeles numaidecât că „picase” pe o afacere, zise 
Smith. Aşa lucrează de obicei, el şi banda lui. Inchiriază un 
birou cu câteva săptămâni mai înainte, în care mai rămân o 
lună, după ce dau lovitura. Apoi, într-o zi, îşi iau tălpăşiţa. Prea 
mulţumit că Harry nu m-a văzut, altfel s-ar fi zis cu mine! 

Julian pleznea de încordare. Se vedea că Smith nu citise 
ziarele şi nu ştia nimic despre spargerea de la „Canadian 
Bank”. 

— Încă din închisoare, Harry îmi spusese că trucul cel mai 
practic este să închiriezi un birou cu o casă de bani. Dacă se 
prezintă ocazia, preiei o afacere gata pusă pe roate, ca să ai 
cu ce te justifica în lume. Asta trebuie că au şi făcut. Intr-o 
lună, când afacerea o să fie uitată, se topesc şi ei. Nu e rău, 
nu-i aşa? Poliţia îi caută pretutindeni, iar ei sunt acolo, în 
biroul lor ca nişte comercianţi onorabili. Ah! dacă aş avea cu 
douăzeci de ani mai puţin şi inima sănătoasă, ce-aş mai apuca 
afacerea asta! 

Julian simţi tâmplele zvâcnindu-i puternic. După plecarea 
lui Smith, uită cu desăvârşire de misiunea pe care i-o 
încredinţase. O afacere de altă anvergură îi solicita întreaga 
atenţie. 


Capitolul XXI 


— Ai putea să-mi rezervi o parte din dimineaţa asta? 

Maria Fioli îi puse, la telefon, această întrebare lui John 
Morlay. Era de-abia şapte jumătate dimineaţă şi detectivul 
trebuise să-şi întrerupă gustarea, ca să ridice receptorul. 

— Doamne! Dar matinală mai eşti, exclamă el. 

— Trebuie să vorbesc de urgenţă cu Julian şi contez pe 
tine, să mă duci la el. 

— Dar ce se-ntâmplă? 

— Nimic... doamna Carawood n-a închis un ochi toată 
noaptea. Este într-un hal fără hal!... 

— Şi-ţi pui nădejdea în Julian, ca s-o calmeze? întrebă 
John Morlay, pe un ton glumet. 

— John, trebuie să-l văd. Nu prea ştiu cum să i-o spun, 
însă nu pot îngădui s-o persecute mai departe pe sărmana 
mea Nanny. 

— Bine! Fie! Am să te conduc la Julian. 

Conveniră să se întâlnească la colţul Penton Street-ului, 
şi John puse receptorul în furcă. 

— Am să te rog să mă aştepţi pe palier, propuse Maria, 
atunci când el o ajunse din urmă cu automobilul. Să mă scuzi, 
însă ceea ce am să-i spun este de natură strict confidențială. 

John acceptă, însă Julian le dejucă planul. Le deschise 
personal uşa, într-un halat de casă somptuos şi, zărindu-l pe 
detectiv, îi spuse cu o cordialitate suspectă: 

— Intră, te rog, Morlay. Nu mi-aş ierta să te las să aştepţi 
afară. Vă datorez scuze amândurora pentru purtarea mea 
îngrozitoare. 

li conduse în biroul lui şi reluă: 

— Ghicesc scopul vizitei voastre şi v-o iau înainte. Vreau 
să mă dezvinovăţesc şi mărturisesc că n-am drept scuză decât 
dorinţa de a fi sigur că contesa Fioli nu e victima unei oribile 
maşinaţiuni, din partea unei zgripţuroaice. 

Prin geamul deschis, lumina intra în valuri, ceea ce putea 
explica în parte exuberanţa stăpânului acestor locuri. 

— Constat că această lăudabilă grijă nu ţi-a întunecat 
obişnuita bună dispoziţie, observă John. 

— Buna dispoziţie nu mă abandonează niciodată, declară 
Julian, cu un aer satisfăcut. Mă însoţeşte cu cea mai mare 
fidelitate. lar în dimineaţa asta, mai mult ca oricând, am 
motive să fiu vesel. A-propos, John, ştii, din întâmplare, dacă 
nu e închiriat vreun local, în imobilul tău? 

John Morlay nu-şi ascunse uimirea. 

— Vrei să te lansezi în afaceri? 

— Nu tocmai. Caut un birou liniştit, în care să-mi termin 
cartea. 

— Ei bine! Cred că o societate al cărui sediu social este la 
etajul de deasupra biroului meu este pe punctul de a 
falimenta, şi că intenţionează să subînchirieze localul... 

Maria începea să-şi piardă răbdarea. 

— Am venit ca să-ţi vorbesc între patru ochi, Julian... zise 
ea. 

Julian deschise uşa sufrageriei şi-l invită pe John să 
treacă. 

— Vei găsi cărţi şi reviste pe măsuţă, zise el cu 
amabilitate. 

Apoi, întorcându-se către Maria: 

— Trebuie că mă urăşti de moarte, Maria, şi totuşi, dacă 
am acţionat aşa, am făcut-o numai pentru tine. Ce-ai spune 
dacă ţi-aş dovedi, negru pe alb, că femeia aceasta te jefuieşte 
sistematic? 

— Nu-ţi pierde vremea cu asta, Julian. Mai bine ocupă-te 
de tine însuţi. Ai avea mare nevoie... 

Drept care scoase din geantă o cutioară roşie de piele şi 
o întinse tânărului. Acesta o luă şi o deschise. 

— Inelul de la mine? zise el încruntându-şi sprâncenele. 
MI-I înapoiezi? 

Maria dădu afirmativ din cap. 

— Nu e prea frumos din partea ta, zise Julian. Pun pariu 
că scorpia aia bătrână a... 

— Mai întâi, te rog să n-o mai faci pe doamna Carawood 
scorpie bătrână. Pe urmă, îţi cer s-o laşi în pace şi să dai, chiar 
de astăzi, ordinul de a-ţi întrerupe ancheta. In fine, te 
sfătuiesc, prieteneşte, să părăseşti Anglia în cel mai scurt 
timp. 

O privi, cu pleoapele pe jumătate închise, cu un aer uşor 
batjocoritor. 

— Şi aş putea să cunosc cauza hotărârii tale? 

— Este foarte simplu, răspunse Maria. Incredinţându-mi 
cutioara cu inelul, mi-ai cerut să n-o deschid decât peste două 
zile. iți promisesem că aşa am să fac, însă, înainte de a mă 
culca, am aruncat o privire înăuntru. Nu era inelul acela. 

Vorbea agitat şi părea că se aşteaptă la violente 
proteste, însă el nu scoase o vorbă. 

— Inelul din cutioară era împodobit cu un safir oval 
înconjurat de patru diamante. Era chiar acela care fusese furat 
din vitrina lui Cratcher's. Greşiseşi cutia. Cele două cutioare 

au aceeaşi culoare, aceeaşi dimensiune. Ţi-ai dat seama în 
aceeaşi seară şi ai venit la Ascot ca să iei înapoi acest 
compromiţător cadou. Apoi, a doua zi, mi-ai trimis prin poştă 
inelul care-mi era destinat. 

Julian o ascultă în tăcere. Chipul îi rămânea o mască de 
nepătruns. Nici o privire, tresărirea nici unui muşchi, nu-i 
trădau emoția. Doar buzele îi erau mai strânse ca de obicei. 

— Cel mai bun lucru pe care l-ai putea face, ar fi să pleci 
din Anglia, continuă tânăra. Poate că ar trebui să avertizez 
poliţia. 

— Ai face-o? întrebă Julian, cu o voce metalică. 

— Nu, şi poate că greşesc, dar prefer să pleci. 

— John Morlay este la curent? 

— Nu. 

— Mulţumesc, spuse Julian, oftând apăsat. Voi face ceea 
ce-mi spui. Dar mai întâi trebuie să-mi lichidez afacerile în 
curs. 

Maria întinse mâna. 

El adăugă: 

— lţi promit să nu vă mai supăr, nici pe tine, nici pe 
doamna Carawood. 

După plecarea oaspeţilor săi, Julian îşi aminti de anumite 
dispoziţii care, odată executate, ar fi pricinuit mari necazuri 
doamnei Carawood. Incercă să intre în legătură cu Smith, însă 
cum nu izbuti, renunţă să-l mai caute. La urma urmei, lăsând 
cale liberă bătrânului spărgător, îşi va satisface cel puţin 
curiozitatea. 

In aşteptare, avea multe de făcut. Pentru început, 
identifică biroul lui Harry Valetul şi află că fusese ocupat 
înainte de un inventator de jucării mecanice, căruia meseria 
lui nu-i adusese decât necazuri. Fusese prea mulţumit să-şi 
subiînchirieze localul, dimpreună cu tot mobilierul, gentleman- 
ului american ce-l plătise peşin. 

— Am preferat să închiriez decât să vând, îi spuse el lui 
Julian, venit în vizită. Credeam că am să pot relua afacerea 
într-o zi. Tare mă tem, însă, că am să fiu obligat să vând. 

— Acesta este anume motivul vizitei mele, spuse Julian. 
Mă ocup cu preluarea de mobiliere de birou. 

Inventatorul de jucării îi prezentă lui Julian toate facturile 
sale, printre care cea a casei de bani „Rexor”, purtând 
indicaţia numărului de fabricare. Julian Lester avea o 

excelentă memorie a cifrelor şi-l trecu pe acesta cu cea mai 
mare precizie în carneţelul lui, după ce se despărţi de 
nenorocosul comerciant. 

Câteva ore mai târziu Julian sta de vorbă cu directorul 
general al casei „Rexor”. Acesta îl primise cu cordialitate, căci 
Julian, care-l cunoştea de multă vreme, îi făgăduise să publice 
un articol despre progresele realizate în materie de 
lăcătuşerie în general şi de case de bani în special, în care se 
vorbea, în termeni elogioşi, despre casa „Rexor”. 

— In fapt, spuse Julian înainte de a se despărţi de 
prietenul său, am cumpărat de ocazie, acum câtva timp, una 
din casele voastre de bani şi n-am la ea decât o singură cheie. 

— ţi aduci aminte ce număr are? 

Şi Julian ieşi din biroul directorului cu o a doua cheie în 
buzunar. 

A doua zi, se duse în recunoaştere în imobilul în care se 
afla un birou de închiriat. Cei doi tineri care conduceau 
întreprinderea - vânzare de bomboane en-gros - erau 
gentlemeni cu aspect respectabil, purtând ochelari cu ramă de 
baga. Sosiseră la birou exact la orele nouă, venind din două 
direcţii opuse. 

Julian inspectă cu atenţie locurile. Parapetul ieşit în afară, 
balconul, apropierea unei construcţii mai joase în spatele 
imobilului, totul concura în a-i uşura sarcina. Păcat numai că în 
acest sezon nopţile sunt cam scurte!... 

Julian Lester găsi un garaj de închiriat prin împrejurimi. 
Proprietarul îi ceru un acont considerabil, dar tânărul îl dădu 
fără să clipească, aduse acolo un automobil puternic şi 
recomandă mecanicului să-i facă plinul şi să-l spele. 

Seara, asistă la plecarea asociaţilor, întrebându-se care 
dintre cei doi paşnici cetăţeni putea fi într-adevăr Harry 
Valetul. Ziarele abundau în amănunte savuroase în legătură 
cu spargerea de la „West Canadian Bank”. Doi indivizi 
suspecți tocmai fuseseră arestaţi la Southampton şi Julian fu 
niţeluş plictisit să afle că poliţia îşi concentra efortul pe acele 
meleaguri. Suma furată se ridica la aproape o sută optzeci de 
mii de lire. Inspectorul Pickles fusese însărcinat cu prinderea 
hoţilor. 

John Morlay, care îl întâlni pe poliţist, află câteva detalii 
confidenţiale. Un paznic de noapte al băncii trebuie că era 
amestecat în lovitură. Dispăruse fără urmă, îndată după furt. 

— Spargerea este semnată, adăugă sub-inspectorul. Este 
metoda americană şi pun pariu că Harry Valetul a dat o mână 
de ajutor. După ultimele informaţii, nu este la Paris, tovarăşii 
lui afirmă că e la Berlin, deci se află la Londra. Dacă 
păsărelele astea îşi iau zborul cu grăunţele, îţi dau voie să-mi 
spui: „Boabă de mazăre”, nu mai e nimic de capul tău. Insă 
nu-i nici o primejdie. Dacă Harry Valetul ar fi ştiut cu cine are 
să aibă a face, s-ar fi gândit de două ori, înainte să dea 
lovitura. A-propos, cum se mai simte doamna Carawood? A 
revenit la Pimlico? Dar acel biet domn Hoad? Tot rău o duce 
cu sănătatea? 

— Care domn Hoad? 

— E drept că nu se serveşte deseori de acest nume. 
Preferă să-şi zică Smith sau Salter. Noaptea trecută a avut o 
criză şi o persoană care pare că se interesează de el i-a adus 
la căpătâi pe unul din cei mai buni specialişti din Londra. 

— Vrei să spui că doamna Carawood? ghici John. 

„Boabă de mazăre” aprobă din cap. 

— Exact. Nu voia să i se cunoască situaţia materială, de 
unde şi mascarada asta. O copilărie. 

— Dar spargerea de la „West Canadian Bank"! E tot o 
copilărie? 

— Bineînţeles, răspunse „Boabă de mazăre”. O să fie 
ultima , aventură a lui Harry Valetul. 


Capitolul XXII 


Zilele de după ultima ei întâlnire cu Julian au fost pline, 
pentru Maria, de o fericire nouă. Acum se gândea fără regret 
la pensionul din Cheltelham şi găsea multă atracţie în noul ei 
mod de trai. Scumpa ei doamnă Carawood n-o mai părăsea 
deloc, iar când era ocupată cu afacerile, John îi ţinea cu 
amabilitate companie. Tânărul bărbat încercă în mai multe 
rânduri să o facă să vorbească despre tutoarea ei. 

— E aşa de naivă şi de romanţioasă! îi spuse într-o zi 
Maria, râzând. Câte odată aş vrea să mă supăr, dare 
imposibil. 

— Să te superi? făcu John surprins. 

— Da, da. Are, de exemplu o manieră care mă 
exasperează: aceea de a-mi spune „domnişoară contesă”, în 
orice împrejurare. Şi totuşi e atât de rezonabilă, atât de 
practică! Mi-a mărturisit mai ieri, că din frageda ei copilărie 
adora poveştile cu ducese, cu scări de marmoră, cu palate, 
ş.a.m.d. Un roman a cărei eroină nu aparţinea înaltei 
aristocrații i se părea cu totul lipsit de interes! 

Intr-o altă zi, pe când luau ceaiul, amândoi în oraş, Maria 
îi povesti că tutoarea ei primise, în ajun, o vizită ciudată. 

— Poate că ai şi auzit vorbindu-se de fratele Benito? făcu 
ea. Este foarte cunoscut în cartierul Pimlico, din cauza 
operelor sale de binefacere. 

— Într-adevăr, nu mi-e necunoscut, zise John, pe gânduri. 
Şi care era scopul vizitei lui? 

— În privinţa asta, îmi ceri prea multe, răspunse tânăra 
fată. Poate că venea din partea unei organizaţii filantropice. 
Chiar mă întreb de ce era Nanny atât de nervoasă înainte de 
a-i primi vizita şi atât de uşurată pe urmă? 

John Morlay se temea că monahul nu venise s-o vadă pe 
doamna Carawood ca reprezentant al unei organizaţii de 
binefacere, iar cauza nervozităţii vârstnicei doamne îi apăru 
cu toată claritatea. 

În aceeaşi zi, Julian primi vizita detectivului Martin. 

— Dacă activitatea mea nu vă dă satisfacţie, era bine să 
mi-o spuneţi pe loc, spuse acesta. Nu-mi place să-şi bată 
nimenea joc de mine. 

— Nici mie, dar în legătură cu ce? 

— V-aţi adresat lui Morlay, pentru aceeaşi anchetă. Mă 
împiedic de el la tot pasul. Chiar în dimineaţa asta l-am 
întâlnit pe cel mai bun secretar al lui în birourile 
Departamentului Arhivelor. Căuta un testament la litera „F”... 

— Şi-a pierdut timpul, zise Julian dispreţuitor. Ştiu că nu 
există nici o copie a acestui testament. 

lată că şi John Morlay se interesa de zestrea Mariei! La 
urma urmei, indiferența sa faţă de bunurile pământeşti poate 
că nu era decât o poză! Această idee îl făcu pe Julian să 
surâdă. Nu va fi el cel care să-i pună bețe în roate acestui 
ipocrit de John. Să vânezi o zestre problematică! Afacerea 


care-l preocupa era cu mult mai interesantă. 
* 


* * 
97 


Doamna Carawood puse registrul de socoteli pe masă. 
Urmă o lungă tăcere, punctată de tic-tacul pendulei. 

— M-am interesat adesea, spuse Herman, ce fel de oma 
fost soţul dumneavoastră. N-aţi păstrat o fotografie de-a lui? 

— Nu, spuse scurt vârstnica doamnă. 

Şi după o scurtă tăcere: 

— Viaţa nu e totdeauna roză... 

— Ştiu şi eu câte ceva, suspină Herman. Şi dacă n-aş fi 
avut norocul să vă întâlnesc... Trebuie că aţi suferit mult, în 
prima perioadă a văduviei... 

Doamna Carawood aprobă din cap. 

— Da, murmură ea. 

Şi schimbând brusc subiectul: 

— Pari obosit în seara asta, Herman. Du-te la culcare! 

EI îi aruncă o privire de câine credincios în care se citea 
întreaga recunoştinţă de care e în stare un copil al străzii, 
când îi spui că pare obosit. Pare că e un nimic, dar ce tare 
încălzeşte la inimă! 

— Ce chestie! murmură el, neştiind cum să exprime 
dulcele simţământ ce-l învăluia. 

— Ce spui? îl întrebă vârstnica doamnă. 

— Nu ştiu, dar sunteţi atât de bună... Cred că aş fi în 
stare de orice pentru dumneavoastră. De orice... 

— Începe numaidecât prin a te băga în pat, îi sugeră 
doamna Carawood, râzând. 

— Oh! Nu mă înţelegeţi. Vreau să spun că aş vrea să fac 
ceva greu, primejdios. Să sar pe fereastră. Să omor pe 
cineva... 

— Eşti nebun, Herman! exclamă doamna Carawood. Ce-ţi 

mai trece prin cap! Mulţumeşte-te să scuturi bine de praf 
rafturile şi să faci alergăturile. Să omori! N-am nevoie de tine 
ca asasin... Du-te mai bine la uşă să vezi cine bate. 
A Era domnul Fenner, cu un aer mai solemn ca oricând. 
Imbrăcase costumul negru de duminică şi avea o brasardă de 
mătase neagră pe mâneca stângă. Lanţul de aur ce-i trecea 
peste pântece era singura notă frivolă în ţinuta lui de doliu. Se 
aşeză fără să aştepte să fie invitat şi scoase un lung suspin. 

— Nu te aşteptam în seara asta, zise doamna Carawood. 

— Toate condoleanţele, tovarăşe, îşi luă inima în dinţi 
Herman. 

— Nu e cazul să mă iei cu tovarăşe, răspunse Fenner. 

— la uite! se miră tânărul. Ţi-ai schimbat părerile? 

— Poate, admise Fenner. De altfel poveştile astea o 
amărăsc pe doamna Carawood şi nu e cazul s-o contrariem. 

Se răsturnă în fotoliu, părând a examina tavanul cu ochii 
pe jumătate închişi. Era felul său de a-şi concentra atenţia. 

— Sunt obligat să recunosc, zise el în sfârşit, că 
exageram niţel... Egalitatea, tare frumos, dar cum spune 
cestălalt, există cai de curse şi cai de tracţiune. Tot aşa, 
omenirea e alcătuită din indivizi diverşi, fiecare avându-şi de 
îndeplinit funcţia sa. 

— Mi se pare că e cam prea cald astă-seară pentru acest 
gen de discuţii, declară doamna Carawood. Patronul tău te-a 
convertit la ideile lui, înainte de a muri. O prezisese, cred. 

— Nu poate fi vorba, doamnă Carawood, eu nu-mi 
abandonez niciodată principiile. Stelele lucesc chiar şi ziua, cu 
toate că sunt invizibile. Aşa se întâmplă şi cu idealul meu... 

După această poetică metaforă tăcu o vreme, apoi reluă: 

— Patronul mi-a lăsat întreprinderea lui. V-am spus 
dintotdeauna că era un om de treabă. Cam arţăgos, dar la 
vârsta lui e prea firesc. Cât priveşte moştenirea, nu e cine ştie 
ce afacere, evident, ci o mică întreprindere destul de 
prosperă, pe cinstea mea. S-ar putea cu uşurinţă dubla sau 
tripla cifra de afaceri, dacă te-ai ocupa cu seriozitate. 

Doamna  Carawood nu încercă să-şi ascundă 
amuzamentul. 

— Ce-am spus de râs? se miră Fenner. 

— Nimic. Mă gândesc la toate acele stele care strălucesc 
chiar şi ziua. 

Fenner păru stingherit. 

— Sunt foarte mulţumită pentru dumneata, reluă ea. 

— Oh! făcu el, cu vizibilă jenă. Toate acestea nu-mi 
schimbă întru nimic principiile. Şansa nu-i demobilizează 
decât pe cei care nu ştiu cum s-o folosească... Herman, am 
ceva de vorbit cu doamna Carawood. 

Făcu această declaraţie pe un ton atât de poruncitor, 
încât tânărul o şterse fără să mai scoată o vorbă. 

Fenner se ridică în capul oaselor, pe fotoliu şi spuse, 
aplecându-se către doamna Carawood: 

— Sfrijitul ăla n-a mai venit, sper. 

Acest puţin măgulitor epitet i se aplica cu toată evidenţa 
lui Julian Lester.” 

— Nu, nu l-am mai văzut: Dar de ce? 

— Dacă vă mai plictiseşte iar, îi sucesc gâtul... 

— Doamna Carawood începu să râdă. 

— Nu duc lipsă de apărători, în seara asta, e sigur! 
Numai că într-adevăr, Fenner, sper că n-am nevoie de 
serviciile tale. De altminteri, n-o să ne mai prea vedem, fără 
îndoială, acum că eşti în fruntea unei importante întreprinderi 
de mobile. 

Fenner n-ar fi putut spera o mai bună intrare în subiect. 

— Anume pe tema asta mi-am permis să vin să vă 
deranjez în această seară. Pot să fumez? 

Şi scoase din buzunar un pachet de ţigări împodobit cu o 
gravură ce-i reţinu o clipă atenţia. 

— Dacă te iei după publicitate, ţigările astea sunt 
preparate pentru cadânele din haremul sultanului. Ce mai ţi-e 
şi cu turcii ăştia! Ce nebunie să ai atâtea soţii. Eu unul, m-aş 
mulţumi cu una singură! 

— Nu se ştie niciodată, observă doamna Carawood, cu 
fineţe. Până acuma, nu fumai decât pipă, acum ai prins gustul 
ţigărilor. Până acuma, trăiai ca un celibatar, acum te gândeşti 
să te însori. Mâine, poate că ai să găseşti că o singură femeie 
nu ajunge. Stelele strălucesc, dar bărbaţii se schimbă. 

Fenner îi aruncă o privire plină de reproşuri. 

— Nu există pe lumea asta pentru mine, doamnă 
Carawood, decât o singură femeie, şi dumneavoastră o ştiţi 
prea bine. Dacă ea ar zice „Da”, ar face din mine omul cel mai 
fericit de pe pământ. 

— Eşti lacom, Fenner. Vrei să le ai pe toate odată. 
Moştenirea şi restul... 

— Nu glumiţi, e serios. Ce-aţi spune de un automobil, ca 
să circulăm în oraş şi ca să mergem în excursii, duminica? Si 
de-o casă la ţară... şi de o călătorie de nuntă la Paris? Fu 
dispensată de răspuns de venirea simultană a Mariei şi a lui 
John, prima coborând scara ce ducea la apartament, cel de al 
doilea venind de afară. Işi dăduse întâlnire cu tânăra fată, pe 
care trebuia să o ducă la un concert. 

— Bună seara, domnule Fenner, zise Maria. Cred că ţi-am 
vorbit deja de prietenul nostru, campion al egalităţii absolute? 
zise ea întorcându-se spre John. 

— Să nu exagerăm, protestă Fenner. 

— Într-adevăr, vă cunosc, din auzite, făcu John. Sunteţi 
tâmplar, cred? 

— Nu-i tocmai exact. Sunt proprietarul unei întreprinderi 
de mobile, replică Fenner cu demnitate. 

Doamna Carawood se apropiase de Maria şi-i petrecuse 
cu tandreţe un braţ în jurul taliei. De îndată ce fata îşi făcea 
apariţia, nimic altceva nu mai exista pentru ea: nici Fenner, 
nici John Morlay, nici restul lumii. 

John le observa pe cele două femei cu intensitate. Fratele 
Benito avea dreptate, lucrul era izbitor. 

— E ora să plec, zise Fenner, ridicându-se. 

— Şi pentru noi, de asemenea, spuse Maria, întorcându- 
se către John. 

Fenner îşi luă rămas bun, după ce refuză oferta lui John, 
care-i propusese să-l ducă acasă cu maşina. 

— Voi lua un taxi, spuse el, prefăcându-se indiferent, nu 
fără a arunca o privire în direcţia doamnei Carawood, ca să 
vadă efectul produs. Insă vârstnica doamnă nici nu băgase de 
seamă. Ea nu avea ochi decât pentru Maria, pe care o 
întovărăşi până la maşină. 

— Petrecere frumoasă, contesă, îi ură ea. 

Se întoarse în prăvălie şi scoase un suspin. Herman o 
aştepta ca să-i spună noapte bună. 

— In fapt, zise el, mă întrebam dacă, măritându-se cu 
domnul Morlay, domnişoara îşi va păstra titlul de contesă. 

Doamna Carawood fu luată prin surprindere. Il ţinti cu 
privirea pe băiat. 

— Ce întrebare caraghioasă! spuse ea, în sfârşit. Desigur 
că nu. 


Capitolul XXIII 


Doamna Carawood rămase un lung moment pe gânduri 
apoi, se întoarse la socotelile ei, întrerupte de vizita lui 
Fenner. Avea obiceiul de a-şi nota cu scrupulozitate cele mai 
mărunte cheltuieli personale, cu excepţia celor care o priveau 
pe Maria Fioli. 

Un zgomot venind de la uşa din spate o făcu să se 
întoarcă. Se aşteptă să-l vadă venind pe Herman, însă curând 

liniştea se restabili. Doamna Carawood reîncepu să adune 
coloana de cifre. Câteva minute se scurseră, apoi zgomotul 
reveni, făcând-o pe doamna Carawood să sară în picioare. 
Tremura uşor şi fixa uşa, cu ochii măriţi de spaimă. 

— Tu eşti Herman? strigă ea. Incetează cu gluma! Vrei să 
mă sperii? 

Uşa se deschise apoi larg, dar omul care apăru în prag nu 
era Herman. Era un individ cu obrajii livizi, cu pomeţii 
proeminenţi, cu gura rânjită. 

— Tu! făcu doamna Carawood cu glas răguşit. Joe! 

Omul o privea în tăcere. Dintre ei doi el părea cel mai 
surprins. Nu se aştepta să o găsească acolo pe această 
femeie. Un rictus de batjocoră şi ameninţare îi apăru pe chip. 

— Deci tu eşti?... mormăi el. Ca să vezi! Ah! Acuma 
înţeleg. Seara trecută, când ai văzut că-s pe ducă, te-ai pus în 
zdrenţe ca să vii să mă vezi, ca să nu ghicesc că ai parale. Tu 
eşti, deci, faimoasa doamnă Carawood! Nu-i rău! 

— Ce-ai cu mine? strigă doamna Carawood, regăsindu-şi 
glasul şi stăpânirea nervilor. Ţi-am trimis mereu bani, cu 
regularitate. Cum mi-ai aflat adresa? Ce cauţi aicea? 

— Cum aşa? Nu te-ncântă să primeşti vizita soţului tău? o 
ironiză Joe. N-ai venit să mă vezi, în seara aia? Acum îţi întorc 
vizita. Ţi-am închis gura? Credeai că n-am să mai ies din 
cocioaba aia din Rotherhithe decât cu picioarele înainte? 

Ea îl fixă, prăbuşită, realizând încetul cu încetul tot ceea 
ce însemna această reîntoarcere: sfârşitul unui vis minunat, 
nimicirea a optsprezece ani de sforţări spre a construi o viaţă 
nouă. Se lăsă să cadă, fără putere, pe un fotoliu. 

— Este cumplit, cumplit, gemu ea. 

— Cumplit, repetă Joe. Ce-au să spună prietenii tăi? Ai? 
Un bărbat care iese de la puşcărie, nu e prea prezentabil. 

In acel moment apăru Herman. Era în cămaşă şi bretelele 
îi atârnau. Se vedea că se îmbrăcase în grabă, alarmat de 
sunetul vocilor. 

— Cine-i ăsta? întrebă Smith. 

— E Herman... începu doamna Carawood. 

Insă Smith n-o mai asculta. O expresie de durere îi pocea 
trăsăturile. Duse mâna la gât, ca şi cum i-ar fi lipsit aerul, 
pipăindu-şi grăbit unul din buzunare. Scoase în sfârşit o cutie 
de carton şi o deschise cu degete tremurătoare. Conţinea mai 
multe fiole. Smith sparse una între degetul mare şi arătător şi 

102 


aspiră cu aviditate gazul care ieşi. Încetul cu încetul chipul îi 
reveni la culorile normale, ochii îşi recăpătară strălucirea. 
Avea aerul unui om ieşit ca prin minune din agonie. 

— Asta se cheamă angină pectorală, zise el. Mi s-au dat 
fiolele astea azi dimineaţă la spital. Fără ele, s-ar fi zis cu 
mine... Sunt mai eficace decât poţiunea pe care o aveam 
înainte... Crizele mele devin din ce în ce mai frecvente... 
numai că trec repede. 

Privirile îi căzură din nou pe Herman. 

— Cine este, doamnă Carawood? întrebă tânărul. 

— Doamna  Carawood! îl  maimuţări Smith. E 
nemaipomenit. 

— E numele meu, spuse femeia, adunându-şi întreaga 
energie. Il cunosc pe acest domn de foarte multă vreme, nu-ţi 
fă griji, Herman. Du-te la culcare. 

Maşinal, Herman adună cutia de carton pe care o 
scăpase bolnavul şi o puse pe şemineu, lângă un bibelou. 

— Are un aer bizar... zise el în şoaptă, trecând pe lângă 
doamna Carawood. Nu-mi surâde să vă las singură cu el. Dacă 
m-aş duce să-l chem pe Fenner? 

— Nu, e inutil. Va pleca numaidecât. 

Herman se îndepărtă în silă, fără să îndrăznească, totuşi, 
să iasă din cuvântul binefăcătoarei sale. 

— Atunci, încă o dată, cine e băiatul ăsta? Fiu tău? 

— Nu. E un micuţ sărman pe care l-am adoptat. Era aşa 
de nefericit! 

— Dar eu? Poate că eu nu eram nefericit la Dartmoor? 
Nici măcar prin cap nu ţi-a trecut să vii să te informezi... 
Sperai să-mi las oasele acolo, nu-i aşa? Şi acum, toată lumea- 
ţi spune doamna Carawood. Te-ai recăsătorit, deci? 

— Nu. Şi te înşeli dacă-ţi închipui că ţi-am dorit moartea. 
Am făcut întotdeauna tot ce am putut pentru tine, pentru că 
nu puteam uita că erai soţul meu... Fără avocatul de care ți- 
am făcut rost, te condamnau poate la spânzurătoare. Şi când 
era să mori, nu te-am abandonat. 

— Mulţumesc, zise Smith ironic. Fiindcă eşti o soţie 
model, ai să mă îngrijeşti, de acum înainte. In fapt, însă, ai 
avut un copil, la puţină vreme după plecarea mea la 
Dartmoor. Ce-ai făcut cu el? 

— Da, un băiat, se bâlbâi doamna Carawood. A murit. 
Avea câteva săptămâni. 

Dintr-o dată, tăcu. Un claxon familiar răsună afară. Ea 
alergă la uşă şi aruncă o privire afară. 

— Repede, Joe! Ascunde-te după draperie. Au sosit. 

— N-am de ce să mă ascund, spuse omul, cu 
încăpățânare. Mi-am executat pedeapsa, sunt în regulă, 

— Ascunde-te, totuşi, insistă doamna Carawood. Cu 
poliţia nu se ştie niciodată. E mai sigur. 

Tremura şi spaima i se comunică fostului puşcăriaş pe 
care numai cuvântul poliţie ajungea ca să-l întoarcă pe dos. 
instinctiv, se duse să se ascundă după perdea. 

Maria intră repede în prăvălie, în timp ce doamna 
Carawood încă mai tremura. 

— Ce s-a întâmplat? făcu ea, cu ochii fixaţi pe draperie. 

— Inchipuie-ţi că am uitat biletele pentru concert pe 
şemineu, spuse tânăra fată râzând. Ajunsesem deja, asta ne 
va face să pierdem prima parte. la te uită! Ce e asta? zise ea, 
apucând cutia de carton. 

— Nu te atinge de ea, strigă doamna Carawood. 

Ideea că degetele Mariei ar putea atinge un obiect 
aparţinând lui Joe, îi făcea silă. 

— Pune-o la loc. E un medicament. 

— Eşti cumva bolnavă, Nanny? De ce mi-ai ascuns-o? 

— Nu, nu sunt bolnavă, Maria. Uite biletele voastre. Te 
asigur că n-am nimic, un pic de oboseală, asta e tot. Aerul de 
la ţară are să-mi facă bine. 

John, care o urmase pe Maria în magazin, îşi roti în jur 
privirile scrutătoare. Mai multe amănunte îl izbiră: obrazul 
desfigurat al doamnei Carawood, trăgând mereu cu coada 
ochiului la draperia ce separa magazinul de birou, mirosul 
straniu ce plutea prin încăpere, cioburile de pe jos. Şi mai cu 
seamă graba evidentă cu care doamna Carawood voia s-o 
vadă plecată pe pupila ei. 

— Sunteţi deja în întârziere, se bâlbâi ea. Plecaţi o dată! 

Simţea într-ascuns că juca tare prost comedia, că se 
trăda cu fiecare gest. Cum să-ţi domini însă nervii, când dintr- 
o clipă în alta, Joe putea ieşi de după perdea? 

— Dacă vă simţiţi rău, nu vă vom lăsa singură, făcu John. 

— Ba da! Ba da! De altfel, nici nu sunt singură. Mai e şi 
Herman. Şi pe urmă, încă o dată, nu mă simt rău, sunt numai 
obosită. Tocmai mă pregăteam de culcare. 

Se lăsară în sfârşit convinşi. Doamna Carawood îi 
conduse la uşă şi urmări cu privirile fascicolul de raze 
luminoase pe care-l lăsa după ea maşina lui John. 

Atunci, Joe ieşi din ascunzătoarea lui. Se propti în faţa 
doamnei Carawood, strângând din fălci ca şi cum ar fi spart 
nişte nuci, tic cu care se alesese la Dartmoor, pe vremea când 
nu îndrăznea nici să vorbească, nici să crâcnească. 

— Nişte clienţi, bâigui doamna Carawood în disperare. 

Înaintă spre ea, ameninţător. 

— Nu-ncerca să mă minţi! Vreau adevărul. 

— Eu... eu nu mint! Este o contesă. 

— O contesă? Tot aşa de romanţioasă! Vrei să-ţi spun 
cine este micuța? Este fata noastră. 

Ea simţi că i se înmoaie genunchii şi că pământul îi fuge 
de sub picioare. 

— Nu spune prostii, Joe, încercă ea să protesteze. Toţi 
anii ăştia de închisoare ţi-au luat minţile. 

El o scutură mai tare: 

— Nu sunt nebun! Sau cel puţin nu chiar atât încât să nu- 
mi recunosc propriul copil. Este exact portretul tău, când 
aveai aceeaşi vârstă. Vocea, râsul, toate... 

Cu un gest brusc, ea se descleştă din strânsoare: 

— Meriţi să te întorci la închisoare, dacă spui aşa ceva, 
Joe. E o calomnie. Fata asta este o contesă, şi nu fiica unui 
ocnaş. 

— Minţi fără nici o pricepere. Şi la ce-ţi foloseşte? 

Ea ştia că partida este pierdută şi totuşi se agăța cu 
disperare de ceea ce îi părea ca o ultimă şansă de salvare. 
Luptase toată viaţa, avea să lupte până la ultima suflare. 

— Joe, te asigur că punerea în libertate, după atâţia ani 
petrecuţi la Dartmoor, ţi-a luat minţile. lţi repet că această 
fată este o clientă. 

— Destul! urlă Joe. Mă oboseşti cu gogoşile tale!! 

Doamna Carawood plecă capul... înţelegea că fusese 
învinsă. 


Capitolul XXIV 


105 


— Puştoaica asta este fata mea! urlă Joe, lovind cu 
pumnul în masă. lar dacă îndrăzneşti să zici că nu... 

Omul care-i stătea în faţă, care o ameninţa, era într- 
adevăr Joe cel de altă dată, de a cărui amintire zadarnic 
încercase să scape. 

— Sunt tatăl ei şi am tot dreptul să am o explicaţie cu ea. 
Asta este! Să creşti în mătase şi în catifea odrasla unui ocnaş! 
Hai, că te recunosc! O să-ţi arăt eu ţie, contese! Când mă 
gândesc la banii pe care i-ai cheltuit cu ea, în timp ce eu 
duceam lipsă de de toate, îmi vine să te strâng de gât. Imi 
trimiteai două lire pe săptămână, cum arunci un os unui câine, 
şi cheltuiai sute, pentru mucoasa asta! 

Se îndreptă către uşă, dar ea se atârnă de el, cu 
disperare. Omul acesta era hotărât să-i trădeze secretul, 
trebuia să-l împiedice cu orice preţ. Il va îngriji, îi va oferi tot 
ceea ce poseda, spre a încerca să-l îmbuneze, să-i inspire 
sentimente mai umane. 

— Joe, murmură ea, şi dacă as recunoaşte că este într- 
adevăr fiica noastră? 

— Dacă ai recunoaşte! Ca şi cum n-as şti şi aşa! Lasă-mă 
să plec. 

Sunt grăbit să fac cunoştinţă mai îndeaproape cu fata 
mea. Ştiu eu unde s-o găsesc. 

— N-ai să faci asta, Joe. Dacă-mi făgăduieşti că stai la 
locul tău, îţi voi povesti totul, fără să-ţi ascund nimic. Şi am 
să-ţi dau tot ce-ai să vrei, toţi banii pe care-i am. 

— Trag toată nădejdea, spuse Joe, cu cinism. Pică la 
timp. 

Femeia spera că această promisiune îl va face pe soţul ei 
să abandoneze atitudinea ostilă, lăsându-i un pic de răgaz, 
timpul în care să găsească un mijloc de a salva acest edificiu 
preţios şi fragil, pe care-l construise de atâta vreme... 

— Am să-ţi mărturisesc totul, Joe, gemu ea... încearcă să 
înţelegi... Ei bine, micuța aceasta este fata noastră; ceea ce-ţi 
spuneam, de un băiat, care ar fi murit, era numai o născocire. 
Numai pe ea am avut-o, pe Maria. De când s-a născut, mă 
obseda un gând: copilul meu nu moştenise de la tatăl lui 
instincte criminale... Nu era sortit unei vieţi mizerabile, în 
afara legii? Erau momente în care doream sincer să moară 
înainte de a atinge vârsta raţiunii. Pe măsură ce creştea, însă, 
am început s-o iubesc... şi s-o plâng că se născuse din părinţi 

ca noi. Am hotărât să o cresc ca şi când ar fi aparţinut unei 
alte lumi, să nu-i aduc niciodată la cunoştinţă cine îi este 
tatăl... 

— Cu ce drept? se indignă Joe. 

— Nu mi-ai povestit tu însuţi, Joe, copilăria ta mizerabilă 
şi sforţările tale ca s-o uiţi? Pierdere de vreme! Exemplul 
tatălui tău, alcoolic, mort în închisoare, îţi stătea mereu în fata 
ochilor. Cine ştie, poate că dacă nu ţi-ai fi cunoscut părinţii, n- 
ai fi devenit ceea ce eşti... Când ne-am căsătorit, credeam cu 
tărie că-ti rămânea o şansă de salvare... Te iubeam în ciuda a 
toate. 

Crezu, o clipă, că izbutise să-l înduioşeze, să facă să 
vibreze coarda sensibilă a sufletului său. El o fixa în tăcere, cu 
răceală pe chip. 

— Când tu, Joe, ai plecat, nu mi-a mai rămas pe lumea 
asta decât fetiţa, s-o iubesc, urmă doamna Carawood. Nu 
uitasem copilăria mea mohorâtă, lipsită de orice bucurie, de la 
orfelinat şi am vrut să-i dau fetiţei mele tot ceea ce-mi lipsise 
mie... tandreţe, duioşie, distincţie. 

— Distincție! exclamă Joe. [i-au sucit minţile toate 
poveştile alea cu prințese, din cărţile tale. Vezi viaţa ca pe un 
roman... 

— Ca un roman... repetă doamna Carawood, pe gânduri. 
Şi de ce nu, la urma urmei? E atât de frumos în romane! 

Joe ridică din umeri, cu un aer dispreţuitor. 

— Nu te-ai schimbat, tot ţicnită ai rămas! 

Însă femeia nu-l asculta. Ea îşi retrăia romanul vieţii ei. 

— Niciodată nu întâlnisem oameni bine. Nu-i cunoşteam 
decât din cărţi. Totuşi, la orfelinat primisem o educaţie bună. 
lar în ziua în care m-am angajat ca bonă la contesa Fioli, am 
avut o revelaţie... O minunată revelaţie! Gentileţea ei, 
distincţia, bunele maniere, cu toatele m-au fermecat. Joe, tu 
nu poţi să înţelegi, pentru că n-ai trăit în acest mediu. Mi se 
părea că visez... Căutam să-i imit pe aceşti oameni, să 
dobândesc ceva din felul lor de a vorbi, de a merge, de a 
mânca. E aşa frumos să trăieşti în felul acesta! Insă pentru 
mine era prea târziu. Mă apăsa întregul meu trecut de fiică din 
popor. Cum să te descotoroseşti de povara asta? 

Se gândea la anii petrecuţi in orfelinat, în care citea într- 
ascuns, minunatele romane, în care cenuşăresele îşi găsesc 

întotdeauna Făt-Frumosul. Făt-Frumosul ei fusese fiul unui 
răufăcător, răufăcător el însuşi, Joe Hoad! 

— Insă pentru Maria nu era prea târziu! reluă ea, cu un 
suspin. Când am început să lucrez la contesă, pe ea o lăsasem 
la o dădacă. Sigur că nu de la ţăranca aceea ar fi putut ea 
învăţa să devină o domnişoară adevărată. Mi-am spus că dacă 
ar putea să crească în preajma contesei Fioli, nimic nu era 
încă pierdut... 

Tocmai atunci murise copilul contesei, o fetiţă, şi 
sărmana femeie era mereu îndurerată. l-am spus atunci că 
aveam eu însămi un copil şi ea mi-a îngăduit să-l aduc lângă 
mine, un timp. Micuța era drăgălaşă, ai fi zis o adevărată 
odraslă de bogătaşi. Contesa se ataşă de ea şi-mi spuse s-o 
păstrez cât de mult am să vreau. 

Când îmi terminam treaba, mi se dădea voie să iau 
căruciorul copilei moarte, ca s-o plimb pe Maria. Ah! să fi 
văzut-o, aşezată în acel cărucior splendid, tapetat cu mătase 
roză! Contesa Fioli tocmai se întorsese din ltalia, unde-şi 
pierduse fetiţa, şi nu prea era cunoscută în regiune. Deseori, 
în timpul acelor plimbări, îmi dădeam seama că o luau pe 
Maria drept copilul contesei, iar pe mine drept dădaca ei. Nu 
lămuream pe nimeni că se înşeală. 

Pe urmă, muri şi contesa. Nu era bogată, cum credeau 
unii. Boala soţului ei şi aceea a copilului o nimiciseră... Totuşi 
mi-a lăsat o sută de lire, ca răsplată că o servisem cu credinţă, 
iar ce mai avea, unei mănăstiri din Roma. Toate legendele 
despre o comoară ascunsă în casa ei nu se bazează pe nimic. 

După moartea stăpânei mele, a trebuit să părăsesc casa. 
Am luat-o pe Maria... şi am început să-i spun „domnișoara 
contesă”... 


Capitolul XXV 


Joe izbucni într-un râs zgomotos: 

— Sărmană idioată. Tot împuindu-ţi capul cu istorioare 
romanţioase, ai înnebunit de tot. Insă nu văd încă de unde ai 
putut lua toţi banii ăştia. 

— Nu i-am furat, în orice caz. Am muncit din greu să-i 
câştig, ban cu ban. Ca s-o cresc pe Maria aşa cum vroiam, îmi 

trebuiau mijloace. Pensionul de fete din Bexhill, unde am dus- 
o când avea trei ani, era foarte scump. Insă acolo nu avea de- 
a face decât cu copii de nobili. Apoi, am trimis-o la 
Cheltenham, cel mai bun pension din Anglia, pentru fetele din 
buna societate. Atunci, a trebuit să muncesc pe ruptelea, 
lipsindu-mă de toate, multă vreme. 

Omul o fulgeră din priviri: 

— Toate numai pentru ea, şi eu? N-aş fi ştiut niciodată că 
am o soţie atât de bogată, fără tipul care m-a trimis aici cu o 
treabă... Dar asta e altă poveste. A 

Doamna Carawood de-abia de-l asculta. Işi reluă firul 
gândurilor: 

— Nu mă gândeam la tine, vroiam să te uit, să fac ca şi 
cum n-ai mai fi. Vezi tu, unele femei sunt neveste, eu sunt 
mamă şi nimic altceva... Aş fi dat orice pentru ca această 
fetiţă să scape de destinul ei, devenind o tânără distinsă, cum 
ar fi fost, dacă nu murea, fata contesei Fioli... 

— Şi dacă înţeleg bine, i-ai găsit de bărbat pe acest tânăr 
gentleman, spuse Joe, fără să renunţe la atitudinea lui cinică. 

— Nu i-am căutat bărbat, însă este într-adevăr posibil să 
se mărite cu acest tânăr. Lângă el, ar fi apărată. Este un tânăr 
de o desăvârşită onorabilitate. 

Ea nu adăugă că, aflând de eliberarea lui Joe, decisese să 
grăbească nunta Mariei, spre a o feri de atingerea părintelui 
ei. 

— Are parale? 

Ea dădu afirmativ din cap. 

Omul străbătea cu paşi mari prăvălia. 

— In cazul ăsta, dacă vrea s-o aibă, trebuie să plătească, 
zise el, proţăpindu-se în faţa soţiei sale. 

Doamna Carawood avu senzaţia că se prăbuşeşte lumea. 
Gemu, ca o fiară rănită. 

— Joe, n-ai să te duci să-l cauţi, făgăduieşte-mi. N-ai să-i 
vorbeşti! Nu trebuie! Inţelegi? strigă ea, cu o voce răguşită. 

— Tare aş vrea să ştiu ce m-ar putea împiedica, rânji Joe. 
Şi dacă nu-şi desface portofelul, să curgă tot, ei bine, cu atât 
mai rău pentru el! II cunosc pe fazanul ăsta. II cheamă Morlay, 
nu-i aşa? E poliţist, sau cam aşa ceva. Nu mă prăpădesc cu 
firea după soiul ăsta. 

— Joe, murmură sărmana femeie, taci, te rog! O să-ţi dau 
bani... mulţi bani... câţi ai să vrei. 

— Asta se înţelege de la sine, făcu Joe. Însă două 
portofele fac mai mult decât unul singur. Tu-mi datorezi bani 
pentru toţi anii ăştia de mizerie, el, pentru că îmi vrea fata. 
Fata lui Joe Hoad face câteva bătrâne! 

— Şi vrei să-i spui tot, nu-i aşa? spuse doamna 
Carawood, cu ochii strălucitori. Că eşti tatăl Mariei, că ai stat 
la ocnă fiindcă ai asasinat, cu sânge rece, un poliţist... 

— Taci din gură, zbieră Joe. 

Un tremur nervos îi străbătu membrele. Chipul i se 
strâmbă într-un fel ciudat. 

— Totuşi, dacă i te prezinţi, va trebui neapărat să-i spui 
cine eşti, reluă doamna Carawood. Şi chiar dacă nu-i spui, o s- 
o ştie, asta e meseria lui. Crezi că dintre cei doi, tu eşti cel mai 
tare? Dacă te duci să-l cauţi, Joe, eşti pierdut, mă înţelegi? 
Pierdut pentru totdeauna!... 

I se părea că, dacă-l poate determina să ezite, până a 
doua zi, totul s-ar mai putea încă aranja. Va găsi, cu siguranţă, 
argumente mai convingătoare şi el însuşi, luându-le în 
consideraţie, îşi va abandona atitudinea intransigentă. 

— Te implor, Joe, aşteaptă până mâine... îţi voi explica... 
Vei înţelege... 

li căzuse în genunchi, rugătoare, gata de orice umilinţă, 
ca să salveze fericirea Mariei. 

Un zgomot de paşi o făcu să tresară. Era Herman. Nu 
putuse adormi, simţind-o pe doamna Carawood în primejdie. 
La început, trăsese cu urechea, în beznă, ca să prindă 
cuvintele ce se auzeau de jos, însă ploaia care bătea, de mai 
multe minute cu furie în geamuri, acoperea orice alt zgomot. 
Se sculase deci şi se strecurase până în pragul magazinului. 
Ceea ce văzu, îl făcu să ţâşnească înainte. 

Doamna Carawood se târa în genunchi la picioarele 
necunoscutului, care se holba la ea cu dispreţ. 

— Şi tu? răcni Joe, întorcându-se către Herman. Ce faci 
aici? Cauţi un picior în fund? 

— Du-te în camera ta, Herman, spuse în şoaptă doamna 
Carawood. 

Herman nu-i cunoştea taina. lar Joe risca să o trădeze. 
Ori, Maria trebuia să rămână contesă... 

Cum tânărul nu se mişca, privindu-i năuc pe cei doi, Joe 
îşi vărsă pe al toată furia: 

— Încă n-ai întins-o, maimuţoiule! Şterge-o, la treabă! N- 
ai auzit ce ţi-a spus soţia mea? 

— Soţia dumitale? bâigui Herman. 

— Da, da, spuse doamna Carawood. Spune adevărul... 
Du-te, Herman. 

Tânărul rămase mai departe nemişcat. Părea țintuit de 
către o forţă nevăzută, în pragul uşii. 

— lţi rupe gura să afli că sunt bărbatul ei? Şi că Maria e 
fata mea? 

Herman îl privea prostit. 

— Minţi, bâigui el. 

— Nu, Herman, este adevărat, murmură doamna 
Carawood. Maria este copilul nostru. Nu e contesă autentică... 
E stupid, nu-i aşa? Am făcut imposibilul ca s-o fac fericită... 
Am muncit ca o brută... Am minţit şi acum el distruge totul. 
Oh! Herman, fata n-are să mi-o ierte niciodată. 

In acest timp Joe se instala în fotoliul cel mai confortabil, 
lungindu-şi picioarele pe un scaun, pe care şi-l trăsese 
înaintea lui. 

— Am să-mi petrec noaptea aici, declară el. Puteţi să vă 
topiţi amândoi. Mi s-a făcut somn. 

Mizând pe o acalmie, doamna Carawood scoase un 
suspin de uşurare. Poate că a doua zi, Joe se va arăta mai 
puţin încăpățânat, îi va da bani, îl va convinge să plece... ea 
va avea o noapte ca să reflecteze... 

Maria nu se va întoarce acasă înainte de revărsatul 
zorilor. După concert, John trebuie să o conducă la o serată 
dansantă, care avea să se prelungească, fără îndoială, până 
foarte târziu. A 

Herman o privea, pe când ieşea pe uşă, cu paşi greoi. li 
păru dintr-o dată îmbătrânită, sfărâmată şi o ură năpraznică 
îşi făcu loc în inima lui, împotriva intrusului. 

Femeia ieşise, dar Herman rămânea mai departe pironit 
locului. 

— Ei bine, ce mai aştepţi? strigă Joe. Şterge-o! 

— Tu ai să pleci de aici, spuse tânărul, cu o voce fermă, 
pe care nu şi-o cunoştea. N-ai dreptul s-o faci să sufere pe 
doamna Carawood... Nimeni n-are dreptul s-o facă să sufere... 
Simţea cum îl podidesc lacrimile. Şi le stăpâni şi făcu un pas 
înainte, strângându-şi pumnii. 

— Lasă-mă-n pace! urlă Joe. Nu ştii cu cine ai de-a face. 
Eu sunt Joe Hoad, asasinul poliţistului din Blackheath Road. lar 
pe cei ce mi se aşează în cale, am obiceiul să-i expediez într- 
un loc din care nu se mai întorc. 

— la încearcă, zise Herman, care se simţi dintr-o dată în 
stare să înfrunte cele mai mari pericole. Dacă nu pleci 
numaidecât, chem poliţia. 

Poliţia! Puştiul ăsta îl ameninţa cu poliţia! Simţi cum i se 
suie sângele al cap. O să-l strângă de gât pe mucosul ăsta ca 
pe un câine, dacă nu-l slăbeşte. Vru să-l amenințe la rândul 
lui, dar un spasm îi încleşta fălcile şi nu mai putu să scoată 
decât câteva sunete de neînțeles. Îl lăsau puterile, i se oprise 
respiraţia. Reîncepea criza. 

Năucit, Herman îl privea cum se sufocă, ducând mâna la 
inimă, apoi întinzând mâna către şemineu, încercând să facă 
un pas... 

— Cutia, gemu el, fiolele... fie-ţi milă! 

Căzu din nou în fotoliu, gâfâind ca un om care se sufocă. 

Herman îl contempla cu răceală. 

— Şi tu? Ţi-a fost milă de doamna Carawood? spuse cu 
asprime. 

Joe făcu o nouă sforţare, ca să se ridice. Izbuti, dar, dintr- 
o dată, chipul îi deveni pământiu şi se prăbuşi, cât era de 
lung, pe podele. 

Herman rămase un moment nemişcat, încordându-şi 
auzul. Horcăiturile încetaseră. Din camera de la etaj nu venea 
nici un zgomot. Pretutindeni domnea liniştea, ploaia continua 
să bată în geamuri monoton. 

Cu mişcări hotărâte, Herman se îndreptă către uşa de la 
stradă şi o deschise. Apoi reveni lângă trupul inert, îl apucă de 
braţ şi îl trase afară. 

— A murit, cu atât mai bine! şopti el, încuind uşa 
magazinului. 

Fără plăcere, dar şi fără remuşcări, Herman urcă în odaia 
lui şi se culcă din nou. 


Capitolul XXVI 

În noaptea aceea, agentul de serviciu, care trecea prin 
Penton Street, ca să-şi facă rondul, se lovi de un corp ce zăcea 
pe trotuar. Crezu că era vorba de vreun beţiv şi-l scutură de 
braţ, însă omul rămase ţeapăn. 

In buzunarele cadavrului se găsiră acte de identitate pe 
numele de Joe Hoad, supranumit Smith, fost pensionar la 
Dartmoor şi o fişă de spital, atestând că omul suferea de 
angină pectorală. Intrebat, medicul declară că dăduse 
bolnavului, care suferea de crize frecvente, o cutie cu fiole cu 
nitrat de amyl, recomandându-i să le aibă mereu asupra lui. 
Fără îndoială, fostul puşcăriaş o pierduse prin vreo crâşmă, 
unde se pare că-şi petrecuse seara. Oricum, s-a tras concluzia 
unei morţi prin sufocare, ca urmare a unei crize şi afacerea fu 
clasată, după o scurtă anchetă. 

— Este totuşi de neînțeles, îi spuse doamna Carawood lui 
Herman, două zile mai târziu, pe când stăteau de vorbă, 
seara, în micul birou al magazinului. Când le-am spus 
poliţiştilor că nu le puteam da nici o explicaţie, n-am minţit 
decât pe jumătate. Este absolut de neînțeles! 

— Nu e nimic de neînțeles în asta, răspunse Herman cu o 
voce nesigură. A murit şi gata. E mai bine aşa, adăugă el, 
după o vreme. 

Doamna Carawood îi aruncă o privire plină de tandreţe 
maternă. Era sleită de nesomn, căci după vizita lui Joe Hoad 
petrecuse două nopţi albe şi-i era recunoscătoare lui Herman 
că nu adusese vorba o singură dată în privinţa mărturisirilor al 
căror martor fusese. Delicateţea lui era mişcătoare şi doamna 
Carawood ştia s-o aprecieze. 

— Este timpul să mergem la culcare, zise ea. Avem 
amândoi nevoie de somn. Noroc că domnişoara contesă este 
la Ascot! 

Doamna Carawood se ridică prima, dar în momentul 
când ajunsese la scară, se auziră bătăi în uşa prăvăliei. 

— Du-te să vezi cine este, îi spuse ea lui Herman. 

Era John Morlay. Sosea de la Ascot, unde-şi petrecuse 
după-amiaza. 

— Maria? întrebă doamna Carawood, neliniştită. 

— Maria se simte foarte bine, răspunse tânărul. De altfel, 
în legătură cu ea am venit să vă văd. 

Doamna Carawood îl fixă, uimită. John Morlay avea aerul 
solemn şi totodată vesel. 

— Vreau să vă vorbesc, spuse el după o scurtă tăcere. 
Cred că ceea ce am să vă spun o să vă ia o piatră de pe inimă. 

Ezită, privindu-l pe Herman. 

— Puteţi vorbi de faţă cu el, spuse doamna Carawood. 

— Ştiu cine este Maria... continuă John Morlay. Unicul 
supravieţuitor al familiei Fioli la ora actuală este fratele 
Benito. 

— Ştiţi? murmură doamna Carawood, pălind. 

— Da. Fratele Benito a aflat că Maria purta acelaşi nume 
cu el şi a intrat la bănuieli. Ştia că sora lui îşi pierduse fetiţa. 
Ştia, de asemenea, că dumneata aveai o fată, aşa că a înţeles 
şi restul... 

Atunci, cu capul aplecat în piept, doamna Carawood îi 
povesti totul. Visul ei imposibil, lupta sălbatecă pentru a-i 
asigura Mariei fericirea, dragostea ei fanatică pentru acest 
copil, pe care visase să-l sustragă crudelor legi ale eredității, 
ridicându-l deasupra condiţiei sale, prin puterea voinţei, prin 
muncă... şi prin minciună. 

— Nu păgubeam pe nimeni, numind-o contesă, gemu ea. 
lar ei, asta-i dădea atâta prestigiu. 

Apoi îi povesti întoarcerea lui Joe, amenințările acestuia, 
duritatea, rapacitatea lui neomenească. După ce ea termină, 
John Morlay se întoarse către Herman: 

— Şi pe urmă? întrebă el. 

— Pe urmă, i-am spus să plece. 

— Şi n-a vrut? 

— Nu. M-a ameninţat că mă omoară. Apoi, a început să 
se sufoce şi mi-a cerut să-i dau medicamentul. 

— Ei bine? întrebă John aruncându-i tânărului o privire 
pătrunzătoare. 

— Ei bine, nu i l-am dat. 

In vocea lui Herman se simţea o sfidare. Doamna 
Carawood se făcu albă la faţă şi-l privi cu spaimă pe detectiv. 

— Avea angină pectorală, murmură ea. Era, oricum, 
condamnat. Ar fi avut, însă, timp să mineze fericirea Mariei... 

John Morlay încruntă sprâncenele. După cum se vedea, 
protejatul doamnei Carawood era aproape un ucigaş. 

— Este ciudat, zise doamna Carawood. Mă gândeam să 
te caut mâine dimineaţă, dar ai venit dumneata. Hotărâsem 
să nu-ţi mai ascund adevărul asupra naşterii Mariei. Numai 
dumitale... Mai e cineva la curent? 

— Nu. Fratele Benito mi-a încredinţat îndoielile sale în cel 
mai mare secret. Mă bănuia, poate, că sunt într-o combinaţie 
frauduloasă cu dumneata... Şi chiar mă întreb dacă ceea ce 
facem este tocmai legal... în fapt, însă, trebuie să mai fie 
cineva care-şi are bănuielile lui. Este un sub-inspector al 
Scotland Yard-ului. Te-a urmărit la Rotherhithe, într-o noapte. 
Erai îmbrăcată în zdrenţe. 

Doamna Carawood tresări. 

— Aflasem că Joe era pe moarte, se bâlbâi ea. Locuia 
atunci cu un om cumsecade, care-l găzduia. Prin mijlocirea 
acestuia, îi trimiteam ceva bani săptămânal. Trăiam în 
teroarea că are să mă descopere. Şi într-o zi, din biroul 
dumitale... 

— Ştiu, zise John Morlay. L-aţi văzut pe fereastră. Liniştiţi- 
vă. Maria n-are să afle niciodată lucrurile astea. N-ar avea 
rost. 

— Mulţumesc, spuse doamna Carawood, cu o voce abia 
perceptibilă. Maria nu e responsabilă de minciunile mele. Nu 
trebuie să sufere de pe urma lor. Dacă cineva poartă 
răspundere şi trebuie să ispăşească, numai eu sunt aceea. 

— Calmaţi-vă, doamnă Carawood. Răul nu e aşa de mare. 
Maria se va mărita şi va trebui să abandoneze, în acelaşi timp, 
şi numele de Fioli şi titlul de contesă. 

— Insă soţul ei trebuie să ştie... îngăimă sărmana femeie, 
zdrobită. 

— O ştie de pe acum, spuse cu simplitate John Morlay. 

— Veţi vrea... în ciuda a toate...? murmură doamna 
Carawood. Fiica mea? Fiica unui răufăcător? 

— Dacă Maria consimte să se mărite cu mine, mă va face 
cel mai fericit om din lume, spuse John Morlay. Dar trebuie să-i 
cer mâna. E şi timpul. 


Capitolul XXVII 


În acea explicaţie cu focuri de arme, care avu loc între 
doi inşi, într-un birou din apropiere de Hanover Square, 
„Boabă de mazăre” jucă rolul celui de al treilea pungaş. 
Alertat de către agenţii de serviciu, sosi la faţa locului şi-i 
„culese” pe cei doi. Il recunoscu numaidecât pe unul dintre ei, 

căci îl căuta de mai multe zile, după ce-şi procurase 
numeroase fotografii ce-l reprezentau. Era Harry Valetul. Işi 
acuza de trădare tovarăşul şi mânia îl făcuse să uite de cea 
mai elementară prudenţă. „L-am capturat pe autorul spargerii 
de la Canadian Bank”, îşi anunţă de îndată „Boabă de 
mazăre" şeful. „Se acuză reciproc de dispariția prăzii şi puțin a 
lipsit să nu se omoare între ei. Le voi examina imediat biroul” 

Inspectarea biroului nu-i aduse cine ştie ce noutăţi. 
Singurele indicii pe care le culese au fost: un scaun răsturnat, 
un zid pătat cu cerneală, o călimară spartă şi, în fine, o casă 
de bani larg deschisă şi care nu purta nici o urmă de 
efracţiune. Mai era, de asemenea, o frânghie, legată la un 
capăt de balcon, în timp ce celălalt atârna liber în exteriorul 
ferestrei deschise. „Boabă de mazăre” trase de frânghie: era 
fină, uşoară, suplă dar foarte solidă. Un om putea s-o 
înfăşoare în jurul taliei, sub haine, fără să pară umflat. Sub- 
inspectorul Scotland Yard-ului nu era departe de a crede că 
„Pisica Solitară” se aventurase prin aceste locuri. Intreprinse o 
mică anchetă pe lângă ceilalţi locatari ai imobilului, însă nici 
unul dintre ei nu-i putu furniza vreo informaţie utilă. 

La Scotland Yard, examinând rapoartele subalternilor săi, 
se opri asupra unei piste destul de vagi, dar care i se păru 
promițătoare. Era vorba de un nou virtuoz al spargerilor, 
proaspăt debarcat la Paris şi care putea fi găsit într-un anumit 
bar de pe lângă Place de l'Opera. 

In ziua următoare, la orele unsprezece fără un sfert, 
„Boabă de mazăre” era în gara Victoria, gata să se suie în 
rapidul de Paris. Pe peron, văzu un tânăr ce se apropie de el. 

— Bună ziua, domnule Lester, spuse el, recunoscându-l. 
Nu-i displăcea să aibă un tovarăş de drum. Julian, de 
asemenea, părea încântat. Luară loc într-un compartiment, 
unul în faţa altuia. 

— Lipsiţi multă vreme din Londra? întrebă domnul Lester. 

— Oh! Nu, o mică vizită la Paris, cât să-mi împrospătez 
cunoştinţele de limbă franceză. 

In domeniul cunoştinţelor de limbă franceză, „Boabă de 
mazăre” ştia numai să spună „bonjour” şi „merci” însă era plin 
de indulgență faţă de ignoranţa sa. 

— Eu mă duc în Elveţia, declară Julian. La Londra, nu-i 
chip să lucrez. Contez să-mi termin lucrarea într-un paşnic 
refugiu alpin. Spectacolul piscurilor înalte m-a inspirat 

întotdeauna. Aş vrea chiar să-mi lichidez vila de la Solento. 
Dacă-mi puteţi găsi un cumpărător, nu uitaţi să-mi daţi un 
semn de viaţă. 

Conversaţia se învârti apoi asupra subiectului care făcea 
vâlvă în presă: spargerea de la „Canadian Bank”. 

— Se pare că autorii sunt cei doi indivizi arestaţi pe când 
se răfuiau între ei cu focuri de revolver, sugeră domnul Lester. 

— Nu e sigur, răspunse „Boabă de mazăre”. Nu trebuie 
să iei „ad-litteram” tot ce se scrie prin ziare. Cunosc anumite 
piese din dosar care mă fac să ezit în privinţa concluziilor 
mele, însă este un secret profesional... 

— Evident, repetă Julian, şi nu mai insistă. 

Drumul până la Dover a fost foarte agreabil. Cei doi 
interlocutori tăifăsuiră amical pe toată durata călătoriei şi 
timpul trecu repede. 

— Aş putea să vă uşurez formalităţile la vamă, propuse 
cu amabilitate sub-inspectorul Pickles. 

— Oh! Nu vă obosiţi, răspunse Julian. N-am alte bagaje 
decât valizele astea două. Din păcate, nu văd nici un hamal 
liber. 

„Boabă de mazăre”, care nu luase cu el decât o servietă 
de piele, se oferi să-şi ajute însoţitorul. Luă o valiză şi o 
transportă pe peronul „Simplonului” care trebuia să-l ducă pe 
domnul Lester către paşnicul său refugiu. 

De-atunci, n-aveau să se mai vadă vreodată, şi nici chiar 
cei mai buni prieteni ai lui Julian nu aveau să mai audă 
vorbindu-se de el. Totuşi, Julian Lester, care nu era un ingrat, 
nu-l uită pe „Boabă de mazăre” şi-i păstră, în fundul sufletului, 
o vie recunoştinţă pentru ajutorul dat la transportarea în tren 
a produsului spargerii de la „Canadian Bank”. 

Inainte de a pleca, Julian îi scrisese lui John Morlay o 
scrisoare patetică în care-i ura multă fericire alături de Maria 
Fioli şi în care făcea cumva figură de martir al prieteniei. 

Scrisoarea către Maria nu era mai puţin mişcătoare. Nu-i 
reproşa nimic, dar îi dădea să înţeleagă că pleacă cu inima 
sfărâmată. Se ducea pe tărâmuri străine, ca să o uite pe 
aceea care ar fi putut, dacă ar fi vrut, să-l facă să urce din 
fundul prăpastiei, în care-l azvârlise un destin neîndurător. 
Insă amorul nu cunoaşte lege, etc..., etc... 

Ca să scrie această scrisoare, alesese o hârtie uşor 
parfumată. 

Era o strălucitoare zi de vară, nici cel mai mic norişor nu 
tulbura imensitatea cerului albastru, nici cea mai uşoară boare 
nu vălurea oglinda netedă a râului. Tânăra fată, întinsă pe 
fundul unei bărci capitonată cu perne, contempla în tăcere 
orizontul. Cu privirile aţintite asupra însoţitorului ei, îşi savura 
fericirea. 

Tânărul lăsă jos vâslele. 

— Şi acum, o să treci examenul de bună gospodină, zise 
el, cu veselie. 

— Ştiu să prepar un ceai, declară cu mândrie Maria, 
apucând valijoara cu cele trebuitoare pentru gustare. 

Odată gustarea terminată, spălară tacâmurile în râu şi 
închiseră valijoara. John se întinse în iarbă, cu ţigara în gură. 
Maria stătea lângă el. 

— Mă simt ca un râu... murmură ea. 

— .„..proaspăt, limpede şi transparent, continuă John. 

— Nu, nu asta vroiam să spun. Trăiam fără griji, ca un 
râu care curge fără să-i pese unde va ajunge. 

— Şi acum, iată-te ajunsă la mare, sugeră tânărul. 

— Nu... la un fel de deşert, în care dispar, sleită! 

— Cum aşa? Ce-i cu ideile astea melancolice? Pe un timp 
splendid ca acesta, e o crimă. 

— Nu, exclamă Maria. Nu e o crimă. Trebuie să priveşti 
lucrurile în faţă. Am înţeles adevărul. Sunt săracă... cumplit de 
săracă, o contesă cerşetoare, asta sunt. 

John se ridică în capul oaselor. 

— Cine ţi-a spus asta? o întrebă el, privind-o cu 
îngrijorare. 

— Nimeni, am reflectat asupra anumitor lucruri şi am tras 
concluziile. Mi s-au deschis ochii. John, tu cunoşti cu siguranţă 
adevărul! 

— Nu sunt confidentul doamnei Carawood. 

— Este posibil, totuşi sunt sigură că ştii tot. Oricum, am 
dreptul să ştiu şi eu. Spune-mi, te implor: sunt săracă sau 
bogată? 

— Nu eşti bogată, spuse John, coborându-şi vocea. 

— Şi datorez această viaţă uşoară doamnei Carawood? 
întrebă Maria, albindu-se puţin la faţă. 

John făcu semn din cap, că da. O expresie de infinită 
tandreţe trecu prin ochii fetei. 

— Scumpa Nanny... sărmana, scumpă Nanny... 

Îşi reţinea cu mare greutate lacrimile ce-i izvorau din 
ochi. 

— Ce trebuie să fac acum, John? Nu pot să continui aşa 
să-i accept generozitatea, făcându-mă că habar n-am de 
nimic! Trebuie să muncesc, să câştig bani, la rândul meu. 
Doamne, parcă am fost oarbă! Şi totuşi, nu, au fost momente 
în care parcă ceva îmi spunea... însă nu-mi duceam gândul 
până la capăt. Ah! John, ce trebuie să fac? 

Atunci John se auzi răspunzând, aşa cum i-ar fi ajuns în 
urechi vocea unui străin: 

— Trebuie să te măriţi, Maria. 

Ea îl privi, covârşită de surprindere. 

— Dar... asta nu e o profesiune... şi, pe urmă, nu văd pe 
nimeni... pe nimeni cu care să vreau să mă mărit. 

John avu impresia că inima încetase a-i mai bate. 

— Păcat, şopti el, necăjit de banalitatea răspunsului său. 
Nădăjduiam... 

Simţea privirile Mariei aţintite asupra lui, pe când 
gândurile i se încâlceau. Totuşi continuă: 

— Altă dată credeam că îndrăgostiţii sunt nişte nebuni, 
nişte bieţi iresponsabili. Ei bine, acum nu mai cred aşa. 

Privirea tinerei fete urma acum cursul liniştit al râului. 

— Evident, reluă John cu o voce sugrumată, nu poţi să 
pretinzi unei fete care visează un Făt-Frumos să iubească un 
vulgar detectiv. 

Maria dădu din cap. N 

— Niciodată n-am visat un Făt-Frumos. Insă dacă s-ar ivi, 
cândva, în visele mele, ştiu cum ar fi: înalt, puternic, excelent 
vâslaş, foarte gentil şi... cam prostuţ. 

El îi luă mâna şi i-o mângâie încet. Fata nu şi-o retrase. 
Nu protestă nici când două braţe viguroase îi cuprinseră 
mijlocul. 


Capitolul XXIX 

O atmosferă solemnă domnea în Penton Street. Cu toate 
că vecinii doamnei Carawood sosiseră de la spectacolul 
cortegiului nupţial, după ce fuseseră la biserica Saint Asaph, 
strada participa incontestabil la ceremonie. 

Domnul Fenner, în calitate de prieten al casei, se simţea 
autorizat să primească felicitările locatarilor din Penton Street. 
işi îmbrăcase costumul negru, cu o floare la butonieră. In 
această împrejurare solemnă, închisese şantierul, după ce se 
angajase să plătească muncitorilor tariful întreg pentru ziua 
nelucrată. La drept vorbind, la început nu voise să le acorde 
decât o jumătate de salariu, însă muncitorii protestaseră, 
declarând că preferă să lucreze mai degrabă decât să 
celebreze căsătoria unei tinere contese, iar domnul Fenner 
trebuise să cedeze. 

Şi Herman adoptase ţinuta de rigoare: costum negru, 
joben, pe care-l purta, de altfel, fără nici o plăcere. Se grăbi, 
după ceremonie, să se întoarcă în Penton Street, ca să-şi 
tragă pe el pantalonii lustruiţi şi şorţul verde. Fenner veni 
după el. 

— O havană? propuse Fenner, când pătrunseră în 
magazin. Fostul tâmplar nu se oprise prea multă vreme la 
ţigări. Acum havane lungi înlocuiau pipa proletară. Herman 
acceptă o havană, trase un fum, şi o aruncă în şemineu. 

— Ca să ştii să guşti o havană de calitate, trebuie să fi 
atins un anume grad de rafinament, declară Fenner cu 
condescendenţă. Dar, în fapt, nu ţi se pare, Herman, că s-au 
petrecut cam multe lucruri în cincisprezece zile? Mai întâi, 
ancheta aceea cu privire la numitul Joe Hoad, găsit mort în 
faţa magazinului, acum căsătoria aceasta. Mă gândesc mereu 
la misterul acestui beţivan mort subit. Şi colegii mei din 
Federaţia Patronilor Ebenişti îmi împărtăşesc punctul de 
vedere... E ceva suspect la mijloc. Misterul a rămas întreg, cu 
toate că poliţia şi-a băgat nasul. 

— Misterul? Care mister? făcu Herman. Un fost puşcăriaş, 
beţiv şi bolnav moare în stradă. Numeşti asta un mister? 

Tânărul, atât de liniştit de obicei, părea nervos şi iritat. 

Dar Fenner luă un aer preocupat. 

— Mort anume în faţa magazinului doamnei Carawood, 
zise el, pe gânduri. E ciudat.. 

— Acolo sau în altă parte, ce-are a face? ripostă Herman. 
Trebuia să moară undeva. 

— la spune, zise Fenner, m-ai văzut în biserică vorbindu-i 
lordului Pertham? 

— Grăsunul acela cu cap de dovleac? Ei bine, dacă toţi 
lorzii îi seamănă... 

Fenner păru ultragiat. 

— Degeaba vorbeşti, în ciuda corpolenţei, Pertham este 
rasat. Nu degeaba este lord. Ne-am conversat oleacă. N-o să 
crezi, dar acest eminent aristocrat a trebuit să-şi întrerupă 
lucrările de construcție pe domeniul său, din pricina 
pretențiilor neruşinate ale lucrătorilor. E revoltător! 

— Într-adevăr, făcu Herman cu gândul aiurea. 

Un automobil opri în faţa magazinului şi doamna 
Carawood cobori din el, frumoasă şi radiind de fericire. Părea 
că întinerise şi chiar ridurile îi dispăruseră ca prin minune, 
şterse de strălucirea fericirii. 

— Ei bine, domnule Fenner, spuse ea, intrând, cum ţi s-a 
părut ceremonia religioasă? 

— Magnifică, răspunse ebenistul. O adevărata nuntă de 
contesă. 

—Urc să mă schimb, spuse doamna Carawood, cam 
tulburată. 

Ex-anarhistul închise uşa după ea şi se apropie de 
Herman. Pe faţă i se aşternuse o expresie gravă, din piept îi 
ieşi un suspin. Avea aerul anume al unui om care se 
pregăteşte să facă confidenţe şi aşteaptă un cuvânt de 
încurajare. Insă Herman îl privea impasibil. 

— Aş vrea să-ţi vorbesc într-o chestiune personală, care 
îmi stă pe inimă, spuse, în sfârşit, Fenner. 

— Ah! făcu Herman. 

— Este vorba de doamna Carawood. Trăieşte de foarte 
multă vreme singură. Asta nu prieşte femeilor. Ce părere ai? 

— Ei, eu... făcu Herman fără să se compromită. 

— Ei bine, eu îţi spun că o femeie, mai cu seamă o 
femeie care ţine în mână o afacere, are nevoie de un bărbat. 
O stimez mult pe doamna Carawood. 

— Cine n-o stimează, făcu Herman. 

— Pe de altă parte, un bărbat care nutreşte ambiţii 
politice, cum e cazul meu, nu trebuie să rămână celibatar. 
Trebuie să dau recepții şi pentru asta o stăpână a casei care 

să ştie să-şi ţină locul în societate, este indispensabilă. 
Doamna Carawood este exact persoana care îmi trebuie. 

Se aplecă la urechea lui Herman: 

— Dacă i-ai strecura un cuvinţel în favoarea mea... Ştiu 
să fiu generos. 

— Ce cuvinţel să-i strecor? 

— Vezi că asta depinde de împrejurări. Ai putea, 
bunăoară, s-o întrebi dacă n-a remarcat vreo schimbare la 
domnul Fenner. 

— Oh! A remarcat, cu siguranţă o schimbare. De 
exemplu, acuma fumezi havană, în locul pipei. 

— Nu la asta mă refer, făcu Fenner, ridicând din umeri. 
Trebuie să-i atragi atenţia asupra faptului că am devenit mai... 
serios. Şi poţi adăuga ceva de felul ăsta: „doamnă Carawooa, 
e nevoie în casă de un bărbat. O femeie nu poate face singură 
totul, într-un comerț”. 

— O femeie ca doamna Carawood se pricepe mai bine la 
comerţ decât orice bărbat, răspunse Herman, cu 
încăpățânare. 

— Sigur că aşa este, zise Fenner, împăciuitor. Poţi să-i 
spui însă altceva. Fă-o să înţeleagă că eu... că ea..., în fine, că 
ne-am completa de minune. 

— Dacă ţii atâta, am să încerc, zise Herman, cu un 
suspin. Misiunea aceasta îl apăsa într-o asemenea măsură, 
încât hotărî să scape de ea cât mai repede. Nici nu mai 
aşteptă plecarea lui Fenner. De cum cobori doamna Carawood 
o şi atacă: 

— N-aţi remarcat că domnul Fenner a devenit mult mai 
serios, spuse el pe nepusă masă. 

Doamna Carawood nu-şi putu reţine un zâmbet. 

— Nu m-am îndoit niciodată de seriozitatea lui, răspunse 
ea. 

— Credeţi că e bine, pentru o femeie, să trăiască 
singură? urmă Herman, grăbit să încheie. 

— Numai dacă nu te pregăteşti să mă părăseşti, altfel nu- 
s singură. 

Ghicise cine era inspiratorul acestor întrebări şi înţelese 
că tânărul îndeplinea pe lângă ea rolul unui ambasador. 
Aştepta, amuzată, continuarea. 

— Dumneata şi domnul Fenner v-aţi completa admirabil, 
recită Herman dintr-o suflare. 

Însă în inima doamnei Carawood nu era loc decât pentru 
dragostea maternă. Declaraţiile indirecte ale lui Fenner nu 
deşteptau nici un ecou în ea. 

— Fenner, nu ţi-ai ales bine momentul, spuse ea, evaziv. 
Tânăra mireasă trebuie să sosească dintr-o clipă în alta... şi aş 
vrea să rămân singură cu ea. Oricum, n-am să o mai am prea 
des lângă mine, adăugă ea cu tristeţe. 

— Imi promiteţi să mai reflectaţi? insistă Fenner. V-am 
mai întrebat şi ieri... 

— Nu te mai gândi la asta, Fenner, te rog. Nu este în 
planurile mele să mă recăsătoresc vreodată. Căsătoria nu este 
făcută pentru mine. 

— Voi aştepta, zise Fenner. Poate că într-o zi veţi reveni 
asupra hotărârii. 

— E puţin probabil, spuse doamna Carawood. 

— Nu disper. Şi acuma, plec. Trebuie să iau parte la 
reuniunea patronilor ebenişti. Recentele revendicări ale 
lucrătorilor constituie o sfidare la adresa bunului simţ. La 
revedere doamnă  Carawood, la revedere Herman şi 
mulţumesc oricum. 

După plecarea lui Fenner, doamna Carawood rămase un 
lung moment pe gânduri. Un nou capitol începea în viaţa ei. O 
scosese pe Maria la liman. 

— Herman, zise ea, adu-mi, te rog, lădiţa de sub patul 
meu. 

Tânărul ieşi spre a reveni după o vreme, aducând cutia 
care conţinea amintirile vârstnicei doamne. Ea o deschise şi 
scoase dinăuntru un plic. Herman se eclipsă, cu discreţie. 
Doamna Carawood scoase o hârtie din plic, se aşeză şi citi în 
şoaptă: „Maria-Luisa Hoad... Tată Joseph Hoad, instalator. 
Mamă..." 

Pe mamă o cunoştea bine. 

Doamna Carawood aprinse un chibrit şi-l apropie de 
hârtie. Flacăra o devoră în câteva secunde. 

— Herman! 

Tânărul veni îndată. 

— E pe masa mea de toaletă un pachet. O să am nevoie 
de el numaidecât. 

Herman o privi în tăcere. Aflase, chiar în cursul dimineţii, 
că binefăcătoarea lui îşi vânduse magazinele. Se întreba ce 

are să se întâmple cu el. Fără îndoială, are să-i spună că nu 
mai are nevoie de el. 

— Am să fiu mai liberă acum, spuse doamna Carawood. 
Aş putea să mă ocup puţin de tine. Ai multe lucruri de învăţat, 
Herman, ca să prinzi din urmă anii pierduţi. 

— Am şi învăţat să mă iscălesc, spuse tânărul, înroşindu- 
se. Cred, însă, că sunt prea prost şi că nu voi şti niciodată să 
citesc o carte sau vreun jurnal. 

— Totuşi, învăţătura e un lucru foarte important, spuse 
doamna Carawood. Prin învăţătură şi bune maniere se disting 
oamenii din buna societate. 

Herman făcu ochii mari. 

— Din buna societate? se bâlbâi el. Dacă nu-i aparţii prin 
naştere, nu ajungi niciodată. 

— Ba da! Cu voinţă, cu perseverenţă şi făcându-ţi din 
asta unicul scop în viaţă, poţi să forţezi uşile înaltei societăţi, 
replică doamna Carawood, cu un accent de triumf, 
contemplând cenuşa documentului distrus. 


Capitolul XXX 


În ziua aceea, Maria nu mai risca, trecând pragul 
prăvăliei din Penton Street, să se audă chemată „domnişoara 
contesă”. Nu mai era, acum, decât doamna John Morlay. Şi nu 
regreta deloc. 

— John, lasă-mă să mă duc singură. Vii pe urmă şi tu, 
numaidecât, vrei? spuse ea, dând ascultare unui temei obscur. 

Câteva minute mai târziu, era în braţele doamnei 
Carawood, scuturată de plâns. 

— Scumpa mea! murmura vârstnica doamnă, mângâind 
pletele negre ale Mariei, micuța mea scumpă! 

Maria îşi stăpâni emoția şi se şterse la ochi. 

— Eşti mulţumită de mine, Nanny? Am fost bine la 
biserică? 

— Ai fost adorabilă, Maria. Şi soţul tău, la fel. N-am fost 
niciodată aşa de mânară de voi! 

— Ai să te simţi mult mai uşurată, Nanny, după plecarea 
mea. N-are să mai fie nevoie să munceşti zi şi noapte, ca să- 
mi plăteşti tot luxul ăsta. Vei putea să te gândeşti şi la tine! 

— Da, sigur, micuța mea contesă. 

Se întoarse către uşă şi îl chemă pe Herman. 

— Adu-mi pachetul! îi zise ea, din dosul draperiei. 

Tânărul apăru după puţină vreme şi puse pe masă un 
mic pachet. 

Cu mâini tremurătoare, doamna Carawood îl desfăcu. 
Conţinea un sipet, pe care-l deschise. Un colier magnific de 
perle strălucea cu lumini mate, pe un fond de catifea de un 
albastru noptatec. 

— Nu e mare lucru, spuse ea pe un ton de scuză. L-am 
cumpărat cu o parte din banii pe care ţi i-a lăsat mama ta. 

Maria contemplă, fermecată, somptuosul colier. 

— Nanny, nu trebuia, nu trebuia! Perle pentru mine? Sunt 
splendide... De ce-ai făcut asta? 

Simţi cum i se scurg lacrimile de-a lungul obrajilor şi nu 
făcu nici o sforţare să şi le reţină. 

— Nu-s perle prea mari, dar sunt frumoase, demne de 
micuța mea contesă, spuse cu căldură în glas doamna 
Carawood. 

Luă mâna Mariei şi o sărută cu fervoare. 

— Vei fi fericită, Maria... şi... 

Vocea i se strânse şi trebui să o întrerupă o clipă, ca să-şi 
domine emoția. 

— Am făcut tot ce am putut, şopti ea. Lasă-mă să te 
privesc... Eşti aşa frumoasă ca mireasă! Eşti tot ce am pe 
lume... Nimic altceva nu contează pentru mine... Singura mea 
dorinţă este să fii fericită... totdeauna! 

— Oh! Nanny, ce bună eşti! Ce păcat că n-ai avut şitu o 
fată! Ai fi cea mai bună dintre mame, cea mai generoasă, cea 
mai devotată. Sau, mai degrabă, nu, îmi pare mai bine că nu 
ai. În felul acesta, nu-ţi împart afecțiunea cu nimeni. 

— Cu nimeni! repetă doamna Carawood cu căldură. 

Maria o strânse la piept pe vârstnica doamnă şi o 
îmbrăţişă cu tandreţe. 

— Ştiu că mi-ai dat tot ceea ce poate da o mamă 
copilului ei, murmură ea. Mama mea nu m-ar fi putut 
înconjura cu mai multă tandreţe. Nanny, oare eu semăn cu 
mama? 

Doamna Carawood dădu din cap. 

— Oh! nu, Maria, eşti cu mult mai frumoasă! închide ochii 
o clipă. 

Maria ascultă. 

— Incearcă să-ţi imaginezi, Maria... să-ţi imaginezi că... 
începu doamna Carawood, însă cuvintele i se înecară într-un 
murmur de neînțeles. 

— Să-mi imaginez ce, Nanny? 

— Nimic, Maria... repetă numai: Mamă! 

Şi pentru prima şi ultima oară în viaţa ei doamna 
Carawood cunoscu fericirea pe care şi-o interzisese pentru 
totdeauna, de a se auzi chemată pe acest nume, scump între 
toate... 

